text:
第三天(續)
五箇山位於白川鄉附近,兩個地方都係世界文化遺產,可能五箇山既合掌屋冇白川鄉咁多,交通又冇咁方便,遊人亦都少好多;有時候少人都有少人既好處,起碼影相都方便啲,而家就出發去五箇山參觀
係白川鄉就有巴士去五箇山,今次將會坐既係「加越能巴士世界遺產線」,來住白川鄉同高岡,中間會路經五箇山
呢條世界遺產線一日只係得幾班車,要check好時間先好坐
http://www.kaetsunou.co.jp/regular/sekaiisan/
我坐11:35呢班車;呢程車好似平時坐巴士咁唔洗買定飛,車黎到上車就得,而且張pass係包埋,落車比司機睇一睇pass就得,唔洗比錢架
五箇山果然係冷門地方,車上乘客連司機都係一隻手數得晒
五箇山位於富山縣(白川鄉係岐阜縣),當中有兩個地方係世界遺產,包括「菅沼」同「相倉」,兩個地方巴士都會經過,今次我唔夠時間只好放棄細啲既菅沼,去好多薑餅屋既相倉
巴士中途有唔少人上車,去到「相倉口」有好多人上落
相倉口侯車室都薑餅屋造型
呢道既雪比起白川鄉靚好多,拎上手係軟綿綿架
由巴士站行入村,幾分鐘就見到相倉薑餅屋啦
寫住影到全景bor,行4分鐘就到,大家都向山上行去
又多雪又靚
如果條路無雪4分鐘都可能行到上去既,而家全條路都鋪滿雪,想行快小小都唔得
頭半段路啲雪軟綿綿好好行,中間有段斜路係冰地就要行得好小心,一唔小心仆左落地就好笑;其實我有冰爪係背囊,不過見慢慢行都OK就唔拎出黎啦
再行上啲條路變成流水仲衰,開頭都慢慢一步步小心行,不過我對鞋唔防水好快已經濕晒,之後都唔理得咁多,橫掂都濕左就咁行上去算...
我覺得呢道無論風景同雪質都比白川鄉靚,訓上去好舒服架
由高向下望啲薑餅屋好靚架
繼續向上行,上面已經冇晒人
見到有張紙介紹係呢個位影相,唔知下面4分鐘既牌係唔係指呢個位呢?不過4分鐘一定上唔切黎...
由呢道望出去就係呢個景啦
Zoom近啲睇更靚
有時候會突然好大霧,等一陣又散返,天氣變化得好快,要睇到靚景就要有耐性,更加要有運氣
睇左一陣要落山啦,係五箇山既時間唔多,想去多啲地方參觀;其實想快啲落山都快唔到,上山已經要好小心行,落山比上山要更加小心,我唔想碌落山架
有兩部旅遊巴黎左,呢道開始多返啲人氣;當中最少一個係香港團,即時多左好多熟悉既聲音,唔知佢地係唔係唔夠時間呢?佢地都係係下面行冇行上山
見面有條雪路行,我又行入去先;雪唔算好深,大約去到小腿中間位置
平時半分鐘都唔洗就可以行完既路程,而家五分鐘都未行到出去,開始個時好小心咁一步步行唔想對鞋入雪,行多兩行都唔理得咁多,快啲向前衝出去算,行呢啲雪地真係需要好多體力
成功出返大路
好多雪丫
夏天綠油油都一樣好靚;所有合掌屋都係用木建造,防火係好重要,所以係屋出面會見到好多水龍頭,呢道其中一個特色節目就係水龍頭射水,不過冬天就見唔到
行行下忽然又大霧,對近距離睇薑餅屋冇咩影響,反而多左幾分神秘感,好靚
可以係五箇山逗留既時間只係大約兩個鐘,冇辦法啦巴士班次實在太少,如果上唔到車會好麻煩,唯有好快行完一圈就走;去到路邊巴士未夠鐘到,快手拎起啲雪整個雪人先,今次應該係我第一次玩雪人
Do you want to build a snowman?
時間就到要去巴士站牌等車,如果走車就大獲,會搭唔到下一班車
車準時到,好多人係呢道落車;呢部車都好多乘客,大家都趕住去白川鄉,因為今日係白川鄉一年七日點燈日子既最後一日,過左今晚就要等下年啦
車上連乘務員都有
再次返到白川鄉,而家多人左好多
橋上都好多人
出現左小小小小小藍天
又再次向山上方向行去
沿路有好多賣手信既鋪頭,亦都有小量餐廳,今日午餐未食就想搵間餐廳食啦,不過行過幾間餐廳都迫爆人排長龍,最後都係食唔成...
見到有小食賣就排埋一份,就當係午餐都好;如果係我自己一個就唔食都冇所謂,不過有朋友係道唔想餓親人地啦
買左呢個飛驒牛薯餅食,味道OK,不過就食唔出飛驒牛冇咩分別
今既點燈用既燈已經set好,薑餅屋就係靠呢啲燈射住先可以咁靚咋
白川鄉周圍都係人,好熱鬧
和田家可以上上層參觀,見到打開窗個道就係啦,今日冇時間遲啲有機會先去
路邊有好多小雪人bor
大家玩雪玩得好開心,唔知佢地知唔知雪地下面係農田呢?今朝行入去時見到有啲位比人踩穿左,如果咁唔好彩踩中啲薄位就慘啦,中間已經踩到好硬冇咁易出事掛?
啲地結晒冰
又行返呢條路上山,地下已經鋪好路燈方便大家夜晚上落
下面好多人丫
山上觀景台都未到,山腰開始已經迫滿人;仲離六點半點燈仲有一個鐘先開始,想霸靚位就要再早啲黎到
要係人推中間搵個位影相都有小小難度
或者去啲比樹遮住既地方就冇人啦,哈哈
行返落山,離遠已經見到有人龍,排緊咩呢?
原來上山既路已經封鎖,未上山既人就要排隊啦,應該有過百人排隊,唔知佢地要排幾耐呢?
見到山上面企滿人
白川鄉成日都落住雨,到而家走都仲落緊
條吊橋超多人,來回兩邊都好多人,迫到唔係幾行到
停車場泊滿晒車,今日可能係白川鄉全年最多人既日子,我估高山所有開得既車都開晒黎架啦,大家都係為睇點燈而黎
拎好行李,坐5:20既車去高山,呢班係全日尾二去高山既班次,最後仲有一班5:30,不過尾班車只可以排隊冇得預先訂票,都係坐早一班穩陣啲
好多人等車,好彩一早有飛唔怕冇位
唔洗一個鐘車程,到達高山濃飛巴士總站
第一日白川鄉同五箇山旅程完成啦,之前我話過今日係白川鄉難得既點燈日,可惜我無緣見到啦...原因係我太遲先決定去白川鄉,跟本就冇可能book到白川鄉住宿(就算早半年計劃都好難book到),我搵過由高山金澤出發既夜間巴士票﹑點燈團都已經full晒,如果夜晚係白川鄉冇車走隨時要訓街都似,最後得啲由東京大阪出發既點燈團﹑貴價包車同自己揸車可以睇到點燈,我諗過個個方法都行唔通就放棄lu,係有小小失望,唯有安慰一下自己:「今日天氣咁差,睇點燈都唔會靚架啦,哈哈哈哈哈!」


c: text/html

text:
28 6月 2014
[旅遊.日本] 東京箱根自由行2013 Day 2 [2014.06 更新版]
東橫INN酒店 -> 新宿 -> 箱根湯本 -> 塔之澤 -> 一之湯新館 -> 甘酒茶屋 -> 元箱根港 -> 桃園台港 -> 大涌谷 -> 早雲山 -> 強羅 -> 旅館
東橫inn早餐時間為0700-0930
^早餐時間
早餐好簡單 有飯團 餐包各2款 有沙律同漬物 同麵豉湯
飯團每朝都有姨姨 婆婆親手做 每日盡量做不同口味
^早餐自助吧 對住就係廚房
款式不多 但以下面咁既份量已經夠飽 唔夠可以岀去再攞
我建議朝早係酒店食左早餐先岀發
岀面一個早餐set 多士+咖啡 已經要300-400yen
所以都係係酒店食得飽飽再岀發吧
我每朝食既份量 都係差不多
食飽就check out 寄存大型行李係酒店
因為之後會到箱根留宿
唔方便帶太多行李去
你check in時最好同counter講番聲先
之後就岀發去箱根
首先要係池袋搭山手綫到新宿
岀閘後到小田急服務中心(係小田急百貨一樓)
買箱根周遊票(2天pass) + 浪漫特急
記住要列車岀發前半個鐘要到服務中心買飛
本身周遊票已經包括左來回車票 浪漫特急要另外加870yen/person
由新宿岀發既周遊票
2天: 5000 yen/person
3天: 5500 yen/person
(浪漫特急要早一個月先book到展望席 我遲左少少 所以只係book到第二行 其實已經差好遠)
book既時候 你最好講埋你會買埋周遊票(2/3天)
咁佢就會計埋條總數比你 買票既時候都會方便啲
呢個counter有懂英語既工作人員
^箱根周遊票2天pass
^浪漫特急
^上面兩款分別係EXE同MSE既浪漫特急列車
^呢款靚仔VSE先係我book左坐果班車
^係入面影岀去大概就係咁
^VSE列車內有餐飲卡 我都買左個鐵路便當同模型
便當認真係一般 不過為左盒 咁就算啦
補相(係車箱內拍):
???
之後好準時11:23到左箱根湯本站
落車後 行過對面 就等登山電車去旅館先
搭一個站就到既塔之澤站 呢個小站無職員
所以落車既時候你岀示箱根周遊票比電車職員就得喇
我住既係塔之澤一之湯(新館)
所以搭電車比較方便 不過都要行成7-8分鐘先到
沿路都係山路黎
咁就知道呢邊比較少人 同環境都好靜下
所以記住要早啲行番黎
放低左啲行李仔係旅館就正式岀發
首先要搭番電車去番箱根湯本
轉搭登山巴士K 係4號巴士站
補相(車箱內拍攝):
搭大概25分鐘就到甘酒茶屋
(上車同落車時都要岀示箱根周遊票比司機睇)
^甘酒(話就話係酒 其實無酒精成份 甜甜地) 400yen 岀示周遊票每杯平50yen
所以350yen/杯
^呢個力餅都係好岀名
呢個係680 yen 一set 3件 (當然有1件2件既set)
(左起) 甜,芝麻,鹹
(我個人唔中意鹹既醬汁 硬係覺得怪怪的)
^太暗 影唔到個感覺
車站都係漢字肯定睇得明
^個樣大致上係咁喇
之後搭番登山巴士K 落番元箱根港 大概車程為10分鐘
箱根有一個特別既名產 就係寄木細工
詳細係點 大家上網一search就有一大堆 我就唔係到介紹喇
上面呢間專門店 我行左成條街咁濟 佢算係最平 啲款都算齊
不過始終佢係家庭式經營
每個款都唔多貨
買完手信 就搭船去桃源台港繼續箱根遊
上船前有職員check票 你又係比佢睇周遊票就得
我搭緊邊架我都無研究喇
^係船上影既全景 真係好大風下
影完就閃水 落番船艙坐下
仲有鳥居
坐左大概25分鐘船就到桃源台港
落船果陣唔需要check票架喇
入到去就會有指示去搭山頂空中纜車
我去到果陣都係15:00左右 但係都無乜排隊搭纜車
第三架就到我地 因為少人所以每架都係坐8個人左右
^首先會經過姥子站 佢會開門但你唔到站咁就唔需要落車
之後就會到大涌谷站
站與站之間車站大概10分鐘
所以由桃源台上大涌谷要20分鐘左右
^上到大涌谷一樣無乜遊客 好好行
連旅行團都無到
所以影呢2隻無咀貓 無人同我爭
^行過少少就見到旅遊書都推介既雞蛋味雪糕 330yen
食完一般日本雪糕水準
可以一試 但我唔會翻兜
行完一個圈仔 就搭番纜車落山喇
果日既能見度好差
見唔到富士山
連落山果時係纜車都睇唔清
可能大風既關係 山上硫磺味唔太臭 加上無乜人食黑蛋
所以好啲
^白曚曚
搭纜車落車就會係早雲山落車
落左纜車就會係隔離搭登山纜車(係咪好似香港上太平山既山頂纜車)
我就係搭落去強羅站 車程大概10分鐘
如果想去強羅公園(入場券係周遊票已包含)就要中途落車
^呢架係登山纜車
^呢個係強羅車站對岀 賣花和菓子 (拎過獎)
最後係隔離果間手信店買左少少零食手信(佢貼左成龍去過果間就岩,佢比較平)
買完野 就搭番登山電車番一之湯旅館
番到旅館大概18:00 check-in 佢安排我地19:00先食飯
之前放係旅館既行李仔 佢都幫我地放係房
呢一個鐘係間房就係睇電視同玩電話
^呢個係公眾浴場 如果你同我一樣係住連私人風呂有洗手問就唔好入喇
因為入左去 要收200 yen架T^T
所以你地見到張相就當入左去喇
下面就係晚餐喇
其實好飽下 搞到仲帶左杯面去
主要係食shabu shabu
我地食左好多片肉 睇番menu先知係豬黎(仲以為係牛肉)
呢個hakone pork 真係好好食
Posted By: TungTungGoTravel
訂閱: 張貼留言 (Atom)

robotstxt: allowed

filter: keep


text:
「創業」
做生意最緊要嘅係現金流,而好多人創業都先要投資後講回報.當然好多到最後都未到回報期就已經關門大吉,有時就算有幾多資金都好,一日未正式賺到錢其實盤生意都係蝕緊錢.所以其實我好怕嚟啲咁嘅模式,因為真係同賭錢無分別.就算要擴大公司,其實我都好小心,要保證唔會入不敷支.又或者係咁所以唔上唔落,但係最起碼我由始至終都係賺緊錢!
「營運」
我嘅營運模式其實好簡單,就係收入嘅一半係人工,收入嘅四分一係投資,而另外四份一係儲備.如果生意唔好最起碼可以食下穀種,再繼續去營運!如果真係頂唔順,當然連投資嗰部份都用嚟俾人工啦.而每當要請人嘅時候就真係要睇下究竟係一個短期需要定係長期需要,如果唔係請咗個人返嚟開支就會大咗,但係當無足夠嘅收入去支撐嘅時候就真係攞嚟搞!
「投資」
當然之前好多人都有問我點解唔搵人投資,甚至乎有人想融資我都拒絕咗.其實個原因好簡單,因為我都唔知個市場會變成點,有多啲資金當然可以請多啲人,但係真係有咁既需要?其實有時多咗人未必賺得多啲,反而有可能仲要蝕錢.我當然都希望可以做大啲,所以要不斷變,不斷試,如果唔係就會原地踏步,雖然其實踏咗好耐!
Also published on Medium.


text:
「人生」
好多老人家都講,唔跌唔大,其實真係有啲道理.因為人一生都總有跌倒嘅時候,而最重要嘅係要知道點樣企返起身.其實好多人一生為咗某啲目標而不斷努力,但係有時真係運氣問題,就算付出咗好多都未必得到應有嘅回報.但係有時係唔係個結果最重要?其實有時係個過程,就好似打牌咁,唔係贏咁簡單,而係做牌嘅過程.所以跌低咗唔緊要,因為係一個過程!
「父母」
好多時做父母都好擔心小朋友會跌親同整親,咁當然啦,自己仔女喎!但係有時亦知道小朋友唔跌唔大,因為有啲嘢真係要跌下先至會識!當然講係容易做就難,因為每個父母都係口硬心軟.不過人生總會跌倒,所以就算你今日無試過失敗,其實總有一日都會有機會.所以要學識面對問題,唔好怕失敗,喺邊度跌低,就係邊度起返身!
「創業」
創業有時真係好累,因為真係不斷跌低,不斷起身,有時真係搞到周身傷.但係創業就係咁,唔跌過真係唔好話自己創業.事關唔係個個人都可以一帆風順,創業嘅過程一定會遇到挫折.所以有時跌低咗唔緊要,就算失敗都唔緊要,因為只要起返身就可以再嚟過.就算到最後真係一無所有,最緊要係心態同鬥志.所以跌係一個過程而唔係終點!
Also published on Medium.


text:
一落咗船就諗住租單車啦,但話說我地一早諗住去到墾丁會租電動車,咁我地見呢度有兩用電動車,即係用電又得,用腳踩嘅又得,咁就諗住小試牛刀,如果順嘅去到墾丁就可以租電動車喇!
呢個燈塔講真就同澳門嗰個真係差唔多,不過可以喺咁高嘅位置望到高雄嘅景色都唔錯嘅.
參觀完我地就行番落去,路口嘅另一邊就已經係炮台,既然喺附近就當然要去睇下啦.
好似好多個冏字嘅設計
呢度望落去可以望晒成個旗津海水浴場.超大風吹到我D頭髮亂晒,成個傻婆咁...
之後我地落番去,上番架烈火電動車準備去星光隧道,呢段路應該係唯一亦係最後一段揸電動車最順嘅路喇....哈哈
我地去到路口放低咗架車再陡步行入去,因為條路實在太窄喇,技術唔太好嘅我地都係用腳行穩陣D.行到過去,唔知係咪因為日頭嘅關係,星光隧道嘅星光都唔著燈嘅?!就咁我地只係行咗一條好暗黑嘅隧道...
穿過去之後就見到有個岸邊,又係好大風...
行番出去我地就拎番架電動車啦,當我地仲同架電動車影完合照之際...
意外就發生喇!!
因為電動車係轉個手把黎發動嘅,因為我地唔習慣,而部車開著咗都係無聲嘅.當積正想落車落到一半嘅時候,隻手就扭到個手把,成架車就向前衝,咁因為佢個人係未落晒車,所以俾架車帶到佢向前跌...雖然未見過人炒車係喺架車出面,但確實令佢受咗傷...真係陰公豬喇 > <
因為未夠鐘還車嘅關係,我地都仲有堅持揸多一陣嘅,但一去到海水浴場附近,就超級多人!根本人都爭D行唔到,仲電咩動車...本身諗住靠架電動車去遠少少嘅風車公園嗰邊,但呢個moment我地已經唔敢再揸喇...
我喺平地度兜咗幾個圈,但都係人太多嘅關係,好難控制,最後,我地係要推番架車去還..積落寞的背影...
但其實呢條路真係多人到冇可能電動車到囉...
Byebye電動車!
還咗架車成身鬆晒!我地就步行去搵食喇.呢度好多間食肆都有電視台嘅飲食節目黎採訪過,佢地都會貼張海報出黎.的確,我係會被呢D野吸引去幫襯嘅.
食完之後我地就沿路行,去到一個賣乾貨嘅漁市場.成為人妻之後,去旅行買嘅野都唔同咗....-_- 我係會睇D煲湯嘅蠔豉,元貝...但真係又平又靚,有少少後悔無再買添呀!
之後我地嘗試行去個風車公園,點知原來係勁遠,我地沿住海水浴場條步道行,行咗勁耐都好似仲未有耐,同埋行咗一陣已經天黑喇,所以就折返lu~
我地行番去碼頭,勁多人排隊等船!之後我地見到好多表演團隊巡遊,各色各樣咩都有.
我估今日應該係佢地有D活動,好似長洲飄色咁,周圍都好多放煙花!我估可能因為咁,今日嘅旗津有咁多人.終於上到船,去番西子灣站嗰時,我見漁人碼頭都係喺附近,之前搵D資料過嗰邊有好多餐廳,本身無諗住去食飯,諗住都過去望下啦,話「痞子英雄」都係喺呢度取景.
我地跟住地圖一直行一直行,明明方向無錯,點解沿途都無人架呢?心諗,如果有餐廳,都總有人行去食飯架?!但方向又無錯架wo!唯有一路行...
行到去一個停車場嘅位置,有幾架車停咗喺度睇煙花,因為呢個海邊剛剛可以望到對面海嘅旗津放嘅煙花!但點解都仲係見唔到有燈光閃閃嘅餐廳呢?當我地回頭一望,就見到呢個牌...
寫住漁人碼頭無錯呀!我都仲以為係咪仲有另一個入口...但再行入D,見到D餐廳招牌有D仲喺度,但就全部吉晒...有如死城一樣.係不遠處嘅香蕉碼頭都仲有一間餐廳營業.但周圍都無人,咁唯有折返啦...無啦啦白白晒咗我半個鐘嘅時間行咗過黎!番到黎香港上網搵番D資料,原來3個月前呢D嘅租約完咗,所以所有嘅餐廳都執晒...本身仲諗住尋日我生日黎食飯,好彩最後搵唔到吸引嘅餐廳放棄咗,如果唔係,生日先搞成咁仲慘!!
之後就坐番捷運去巨蛋站,諗住去行瑞豐夜市.去夜市之前仲去咗巨蛋隔離個商場行下.
去咗supermarket,仲食咗杯芋頭味嘅gelato!YUMMY~~
之後就出發去瑞豐夜市喇,瑞豐夜市好行過六合夜市好多!賣D衫褲鞋襪都年輕好多,而佢D食品同乾貨係連埋一齊,所以我地可以行一陣又食下野,食住又再行!呢個燒生蠔係連埋殼咁燒,超鮮味!
除咗有好多嘅攤位遊戲,仲有麻雀玩,有得即場坐埋去對打,又有得玩麻雀bingo!仲有按摩,不過呢個pose .......可能按完仲攰囉^^"好好笑!
夜市好大,行下又食下都行咗幾個鐘!不知不覺已經成12點喇,今晚motel我地book咗特洛伊主題房,梗係要快d番去啦!
今晚呢間房有主題車庫,我地無開車黎,就人行入去啦!
有Jaccuzzi仲有桑拿,進行晒所有活動已經幾個鐘喇!好在聽日唔駛早起身可以慢慢訓!


text:
( 12-mar-2010 fri )
終於又到 Happy Friday 喇 但今朝無啦啦肚痛要番屋企 所以遲咗就喺屋企樓下等巴士 等咗好耐已經心知不妙 點知真係無位坐喎 不過唔再等下班車喇 唔想遲大到 企就企啦 ~
8:45 am 落車 所以求其喺菇場樓下食早餐算喇 ~
坐坐坐 睇睇睇 等等等 終於等到 Lunch Time 去 7-11買咖哩烏冬 點知咖哩唔辣 烏冬唔煙韌 無哂心機 其實我不嬲都唔鍾意食烏冬 但係九龍灣間 7-11 咖哩烏冬好煙韌 所以先鍾意食咋 點知依家呢間唔好味 搞到我又怕食番烏冬 lu ~
坐到悶悶地 又攰攰地 所以食熊仔餅 細細包無咁飽 食下嘢會感覺到 d 時間快 d 過咁架 ~
是日晚餐 - 甜麵醬蒸鯇魚 + 金銀蛋菠菜
甜麵醬蒸鯇魚- 呢嚿鯇魚 $25 係魚佬叫我買 話呢嚿好喎 無乜骨 本來想整梅菜蒸鯇魚 但又唔想再駛多隻鑊 所以用甜麵醬 + 2 隻指天椒黎蒸 大火蒸咗 10 分鐘 估唔到唔熟喎 同埋唔知點解 明明條魚唔係咁厚 但蒸完成隻 "鐵達尼號" 咁 又要再驚 次次都係咁 暈喇 ~
金銀蛋菠菜 - 見菠菜 $7 斤咁平 所以就買黎食 橫掂好耐無食 加埋皮蛋鹹蛋同埋乾蒜蓉馬拉盞 惹味又無咁寡呀 ~


text:
食剩 1/3 佢地應該星期一再打過 呵呵
餓呀 所以家姐淥咗 d 丸先 塞住我把口 哈
大蜆 家姐話要食 d 新嘢 唔想成日來來去去都食果 d
珊瑚蚌
海蝦 - 家姐話 d 蝦都爽 但唔似海蝦 似草蝦嘅爽喎 我就唔識啦 之後我問佢工人點揀海蝦 佢話 d 蝦係粉粉米紅色就係海蝦喎 咁呢 d 都唔係粉粉地紅啦 佢又唔提家姐話唔係海蝦 @@
脆肉鯇魚骨 - 呢度係細份 好似 $35 家姐工人好鍾意食 所以係咁叫家姐買 我覺得口感幾得意 不過都幾腥 最衰家姐啦 成日問驚唔驚腥 搞到我形住哂 哈
生蠔 - 里奧大人啦 臨出門口前先話想食蠔 咁我即去百佳買 諗住買桶蠔 不過無貨 咁我就買一 pack pack 果 d 啦 不過家姐話食落有 d 苦同酸呀 但我同里奧大人又唔覺喎 可能連埋辣椒蒜頭一齊食唔覺 @@
鵝腸 - 家姐見我之前想食 所以就買 最勁係佢居然問我邊度買 鬼知咩 媽咪又唔知 所以佢去街市問人 最後好似係喺買滷水嘢嘅舖頭買 呢度好似 $20
手切肥牛 - 必食 因為家姐要我食多 d 牛肉補血
佢地買咗新嘢 就係左上角同中間嘅黃色正方物體 不過係唔好食嘅
蝦卷 + 魚片 + 金菇
韭菜餃 + 雲吞
響鈴 - 我食完 1 個之後 個胃即刻脹哂咁呀 好驚 好在之後無事
炸魚皮 - 因為今次係中午前買嘢 而食開好味嘅魚皮係 4 點先開 所以試另一檔炸魚皮 好薄身 好似食薯片
唐生菜 + 西洋菜 + 油麥菜
( 8-MAR-2014 SAT )
8 點起身 又食碎蛋吞拿魚飛碟 勁好味呀 哈 ~
菇場無嘢做啦 同同事 PMS skype 過日 佢又係好真性情嘅人 所以鍾意同佢一齊傾計 ~
好快就 1 點喇 里奧大人話唔知去邊好 咁我話番屋企抖下 ~
差唔多 2 點半就出去食車仔麵 今次 d 辣汁又辣喎 但係辣汁嘅份量係無上次咁多架噃 ~
食完行陣商場 里奧大人買咗件褸 咁啱我又睇仲咗件冷外套同短身斗蓬褸 勁抵呀 季尾買嘢真係超級抵囉 里奧大人果件 $399 我買嘅仲抵 因為原價係 $499 架 依家件冷外套 $179 就 $239 家姐又唔要喎 唔係買埋比佢呢 ~
買完就番屋企 煲埋中藥 6 點就出發去家姐屋企 lu ~
我唔記得點行去家姐屋企架 所以又係一路講一路教我點行 夜媽媽真係好難認路 間間屋又差唔多 無行錯已經偷笑喇 ~
今次家姐買咗成枱食物 因為家姐同工人想試新嘢 所以買下買下就咁多 好在食唔哂可以留番 唔係又要夾硬食 好辛苦囉 哈 ~
食到差唔多 9 點 同 d 狗仔影下相 之後抖陣就番屋企喇 因為要比 d 嘢比媽咪工人 唔想咁晏走 ~
麥包 今次影咗好耐先肯望鏡頭呀 衰仔
成日想 lam 我個鏡頭
彩我都傻 哈
B 仔 又係唔望鏡頭 @@
B 頭 佢瞓緊架
不過我 .. .. .. .. .. .. 呵呵
家姐屋企好鬼凍 我打完邊爐之後 要即着番件褸 之後對腳板係凍架 番到屋企對腳板都係凍囉 所以要即刻沖涼呀 ~
搞掂哂就睇心計 差唔多 11 點幾都瞓 lu ~


text:
噚晚响Groupon見到有樣叫Nicer Dicer的廚房用具,有埋video睇,好似好好用,平平哋S$13.9就買嚟玩吓.
今日返完教會就走去SUNTEC拎貨,姐姐仲興致勃勃的等我返屋企玩新玩具.
個盒裏面有一個base, 切條和切粒的attachment各一個,刨皮器一個,大和細的膠容器各一個,再成一本recipe and user guide. 好似好多樣嘢,十幾蚊都似好抵咁喎.
但本recipe and user guide其實只係說明書,裏面根本冇食譜,而且係影印本,望兩眼就已經有不詳預兆.其實我買之前都上網search過,有人話好好用,有人話一用就壞,不過見唔貴,就買嚟玩囉.
好,今晚就煮薯仔洋蔥蕃茄湯,將所有材料切粒.
先切洋蔥,用大粒嗰個attachment已經先將洋蔥切成四份才放入Nicer Dicer, 結果都未切完兩份,就變成咁嘞!
跟住我同姐姐兩個儍婆就將成個拆出嚟慢慢將啲刀片砌番入去,繼續切埋剩下的兩份洋蔥,結果其中一片刀片又走出嚟,仲要係成片彎晒.
橫掂都係壞,玩埋細格嗰個喇.今次切紅蘿蔔,先將紅蘿蔔切成1 cm片狀才放入玩具入面,幾乎要用搥仔先可以切到.咁紅蘿蔔硬,試吓蕃茄,夠腍嘞啩,都係要用九牛二虎之力先將切到,自己用刀切好過.


text:
唔係要忙month end, 就係要忙功課, 連見面及飲茶既時間都少左, 今早難得有機會去飲茶, 覺得好開心呢~
去一間叫做[客家好棧]既茶樓飲茶, 我都係第一次去, 間茶樓唔太大, 但比人感覺都幾舒服, 又唔算太嘈雜
客家好棧既大門, 仲影到姑姐背影, 比佢知道實鬧死我..XD
內裡既格局, 毎人都有足夠空間, 唔會太迫
自己既座位, 毎件餐具都細細件, 好得意
首推呢個金錢肚陳村粉, 極之好味, 汁又夠味, 同陳村粉又夾
第二好食就係呢個排骨陳村粉, 總之有陳村粉就好味, 好少地方可食到
第二好食就係呢個腸粉, 腸粉皮又簿又滑, 叉燒唔太肥
呢個三鮮燒賣唔止燒賣咁簡單, 燒賣肉用蝦肉做
呢個鮮奶桂花榚唔錯, 濃郁桂花香味, 滑滑既鮮奶, 全件都好香好滑, 兩者味道特別夾
其他食品仲有呢個簿撐, 但個人覺得太油膩
鳳爪排骨味道唔錯, 排骨滑溜溜
呢個牛肉球都唔錯, 但我不太like佢肉質太硬
同上星期五食既紅油抄手比較, 呢個略勝一壽, 皮不但夠簿, 又可以鎖住肉汁, 加上汁既配合, 簡直係完美
飲完呢餐茶後, 開始計畫定呢個月出左bonus之後, 再請父母, 姑姐, 妹及dede一共六人食晚餐, 見其中一個餐有魚翅, 又有鮑片...係時候盡下孝道, 請佢地食餐好^^
kumi's new life
2011年3月5日 星期六
同父母去飲茶
唔係要忙month end, 就係要忙功課, 連見面及飲茶既時間都少左, 今早難得有機會去飲茶, 覺得好開心呢~
張貼者: 幸福之匙 於 上午12:15
1 意見:
- Candy 提到...
-
我鍾意金錢肚同牛肉呀~~ 仲有果件鮮奶桂花米糕~
- 2011年3月6日 上午4:07


text:
2009年7月8日星期三
咪記執位
上星期最多人講,當然係咪記執位,Peter Yeung做Simon Leung副手,坐咗原總經理Herman Lam嘅位置.PY以前做hp老頂,做事好有系統,井井有條,同商界高層關係匪淺.聽講搬去中環中心,就係佢拍板決定,估唔佢離開,hp最終又打回原形,返番去太古城.
PY加入hp,係康柏hp合併嘅後果;「紅藍」嘅合併一直產生唔少問題.PY做咗五年離開hp,加入「佐史」.PY從迪吉多時代已經做老頂,論資歷真係綽綽有餘,口才演講了得,台型更加一流.
不過,Herman Lam係從咪記做營銷出身,逐步升上香港總經理,論營銷可以話無得頂,近年積極代表咪記搞對外事務,咗電腦學會同IProA等好活躍.不過Herman做總經理,口吻依然改唔到行銷本色,幾乎句句都係生意經.
不過,咪記總經理同hp有啲唔同,特點係又快又亂,拍乸多到數唔清,條數仲睇得好緊,幾乎寸土必爭.直覺上Herman性格,同調到台灣嘅hp前老頂Felix See似啲,同PY就完全兩種人.
市務部高級總監Anger先生調去負責大中華區Windows業務.自從胡錦濤06年去咗西雅圖咪記總部之後,咪記嘅大陸關係就無乜重大進展,Tim Chen去咗打籃球之後,結果請返佢嘅老友,長袖善舞嘅Simon Leung嚟幫手.Windows係旗艦產品,大陸亦係全球「番梘」最猖獗地區.下星期咪記到杭州搞活動,聽講話Anger先生上台表演印度舞.杭州係咪記响中國首個「雲計算」數據中心嘅所在,又係中國反「番梘」嘅模範城市,可謂落重本投資,Anger先生肯定好多機會,享受天上人間嘅西湖風景.Anger先生好勤力,平易近人,充滿熱誠,相信勝任有餘.
接任Adam Anger做商業及市務部總監嘅Joelle Woo,以前亦做過「佐史」,係CY大學師妹,肯定合作愉快.
訂閱: 發佈留言 (Atom)


text:
我突然發現,今次去 東京迪士尼渡假區嘅四日入面,我都花咗好多時間去睇表演;而今晚就想同大家分享一個響 東京迪士尼海洋 上演嘅百老匯式歌劇 Big Band Beat!
呢個表演嘅中文譯名叫做 動感大樂團,一聽個名就知道會係一個充滿活力嘅表演!其實呢個表演係有兩位朋友響我去之前推介俾我嘅,佢地話表演期間有一幕非常精彩,所以一定要去睇下!於是,我就去咗位於 美國海濱 大都市入面嘅 百老匯音樂劇場 欣賞 Big Band Beat!
入到去劇場嘅大堂,都幾華麗,而牆上亦有好多同海洋有關嘅壁畫.呢個劇場分開咗做兩層,由大堂直接行入去就係一樓,二樓就需要使用大堂兩旁嘅樓梯行上去,而我今次坐嘅係二樓.
開始表演啦!不過好老實講,我覺得表演嘅前段比較沉悶,亦唔算多 迪士尼朋友 出場... 我一直所期待嘅,就只係剛才所講嘅精彩一幕,最後,終於來臨啦!米奇 手執鼓棍,敲起爵士鼓,敲出強勁嘅節奏!佢好有型啊!
演出完結之後,我先知道,原來劇院裡面係唔影得相嘅... 平時嘅我,會好乖咁刪返哂影咗嘅相,但今次我真係唔捨得刪除咁型仔嘅 米奇 啊... 大家千祈唔好學我,入到去要乖乖地唔好影相啊!
表演大約係三十分鐘,睇完之後,出返嚟又影下個招牌先!轉眼間,天空都已經黑哂啦,咁就係時候食少少野,食完之後又要準備睇下一個表演啦!
總括黎講,我自己就的確覺得呢個表演一般,只係 米奇 嗰幕嘅情緒比較高漲.假如你問我值唔值得去睇,我會話,時間容許的話都可以去睇下嘅,但假如只會響 東京迪士尼海洋 玩一日,我就覺得去玩另一啲野仲好...
而欣賞呢個表演都有一個小貼士,就係有關座位安排.劇場分為一樓,二樓,其中一樓嘅座位係需要抽籤嘅 ( 每日首場演出除外 ),如果想追求好啲嘅座位,演出前就需要去指定嘅地點抽籤,過程有啲似拎Fastpass,都非常方便快捷.但唔需要坐靚位,坐二樓都冇所謂的話,就唔需要去抽籤,直接響演出前去到劇場就可以了,不過就要留意可能會滿座.而呢個抽籤安排亦都有可能會取消嘅,我去睇嘅嗰日係全日都冇抽籤,唔知係唔係同入場人數有關;想知道當日有冇得抽籤,就記得要問問演藝人員啦!


text:
遊戲規則
好多人對桑拿有一種誤解,同"污糟","人多","淫亂"呢個名字掛左鉤,我可以話俾你哋聽,呢啲係一小撮人嘅諗法.點解有誤解?因為佢地未去過囉,成日聽啲Friends亂吹,遇著吹神上身,當以為真.你唔去唔係因為你唔夠錢去?係你地膽小?又怕愛上後沉迷?無法自拔?又怕上去就會俾人姦左?與其擔心俾人食左,不如擔心吓自己有無人要!人揀你,你揀人嗎!
我而家親身帶你去見識一下,桑拿入口通常有門鐘,你撳門鐘就會有人開門俾你.喺接待處先俾入場費,你會攞倒一條有號碼嘅 locker 鑰匙.喺入面嘅更衣室揾番你嘅 locker,就可以擺低你啲衫褲同鞋襪.
桑拿都有條乾淨又香噴噴嘅毛巾俾你圍住憤怒鳥,然後你可以行去洗白白.
有啲桑拿亦有專為零仔而設嘅特別花灑頭,保證你洗到菊花乾乾淨淨,唔會入房打倒褪.
洗乾淨之後出來照下自己個樣得唔得,唔得就喺塊鏡面前搭翻正,gel頭嘅gel頭,漱口嘅漱口,然後就可以自由發揮.
你可以先去大浴池 relax 一下.鬆一鬆,培養吓情緒.
你亦可以好似我咁,去乾濕房 (sauna 同 steam) 走一轉,焗一焗,甩一甩.但要小心喺乾濕房俾人包圍出唔倒嚟,因為裡面都幾黑,仲有好多鹹豬手...
之後出嚟飲杯可樂,睇下周圍環境,再座喺sofa睇下雜誌,上吓網.
俾人o及下之後走再去黑房巡視業務,鎖定目標.如果發現有目標,主動出擊無妨,太高斗亦無人吼,手快有手慢冇,費事一陣吊高嚟賣,食白果.黑房好似迷宮,就如你入到一個森林裏面 有好多唔同品種嘅花草樹木,琳琅滿目,應有盡有,你勇敢啲去探索一下,可能有意想不到嘅收穫.
意想不到嘅事情係會隨時發生,你可能會見倒你當日暗戀嘅同學仔,或者阿 Sir.你又可能會見倒電影明星,城中名人,大地產商老板,或者你老板.但唔緊要,出得嚟玩,大家都想開開心心,唔洗收收埋埋.或者你哋會成為好朋友,又或者你會揾倒你嘅另一半. 冇錯,我好多朋友個 BF 都係喺桑拿認識嘅.


text:
食完lunch 我地繼續奇妙之旅 直衝森林探險
一見泰山game冇人玩 我地一枝箭衝過去咯
話時話 titi戴襟章 我又戴襟章 點解佢咁多人同佢講生日快樂
但我成日得兩個嘅 仲有呀 點解 titi咁多staff比禮物佢 我冇嘅
迪迪尼淨係welcome小朋友嗎 ? 唔公平呀!!!
睇下個衰豬幾神氣 哥哥比兩張咭佢啫 對住我笑成咁
好似話 : mami 我有 你冇呀
我地之後去睇巡遊 再同公仔合照
跟住去shop涼下冷氣 ocean park同迪迪尼唔同嘅地方
就係 喺迪迪尼唔會熱c 隨時有shop比你休息
ocean park就好好好熱呀
minnietiti扮盲俠呀?!
行完shop titi拖住行 mami覺得好溫馨 感覺好正
爸爸永遠係titi嘅最好朋友 老友記呀!!!
過返去城堡搵公仔再合照 再睇埋3D show
睇完show 時間啱啱好 去玩埋pooh pooh
titi一見到虎虎就say hi 唔驚之餘 仲愈嚟愈friend呢
晚餐lu 我地左近放煙花嘅餐廳 mami都貪佢有香蕉船賣
加枝candle 又再celebrate過 好野 titi要快樂啊!
諾兒 mami話過一歲要為你放煙花 睇下 真係放喇
這是一歲煙花
是為諾兒一歲而放的煙花啊
妳睇左一眼煙花 小手臂圍著我嘅頸 好驚嚇嘅樣
mami永遠都記得你嗰一刻嘅神情 係興奮 驚驚 定好奇呢?
之後 你開始拍手喇 你都鐘意煙花嗎? mami好鐘意
mami第一次睇煙花係同爸爸睇嘅 好難忘
今次同titi睇 更加難忘 好好睇 好靚呀... mami望titi又望煙花
望望爸爸 嫲嫲 姑姐.... 多好 心裡想著 : 兩家人都要幸福健康啊
我有三個樂透的家 第一個係titi公公婆婆比我
第二個係titi爸爸帶比我嘅
而第三個係我同titi爸爸建立嘅
呢一刻感恩.... 感謝神嘅帶領
眼晴又濕濕了 mami很沒有用呢 ^^ 嘻嘻
Titi, 爸爸話..... 佢話呀........
我地兩個好似睇緊火災多過睇煙花喎
低b老公 低b爸爸 都係你嘅攝影問題啫 !!!


text:
其實我同六月媽媽們由BK傾到去FB
數返日子,原來已經識左半年
好開心可以識到大家
其實六月媽媽gathering,而且搞左好多次
但每次都同我其他約會撞期
難得今次終於黎到
真係開心到痺
今次o既聚會,總共有80個人出席
超過9成係準媽媽,其餘的係小朋友同埋準爸爸
再一次多謝搞手Kitty,佢已經幫我地搞左兩次大型聚會
真係辛苦晒佢 ^3^
之前幫大家淘左o既野
終於可以係呢日黎個大交收
除此之外,亦有唔少媽咪幫我買左野
派貨.....收貨.......
最後我由兩大袋出去,變成一大袋返
真係估唔到我都搵人幫手買左咁多野
搞完一大輪又食下野吹水下
其實我都唔係旨在食o既
以我呢d咁外向o既性格
又點會肯乖乖地淨係坐埋一邊傾呀
我走黎走去同唔同o既媽咪傾計
但真係太多媽咪啦
的確識唔晒所有人
另外,呢日仲有特別嘉賓添
就係靚女港姐媽媽...陳倩揚呀~~
佢其實都係我地六月媽媽會會員
估唔到佢真係會出席我地o既活動
仲好nice o既同我地逐一影相
又同我地傾左好耐計
可能大家都係準媽咪啦,真係有唔少話題講架
一講到淘寶,佢都好有興趣添
唔只佢,其他媽咪都對淘寶非常之有興趣....haha
我同blogger Colas
我和Blogger包包面....我地都係2010九月新娘 + 2011六月媽媽
超有緣
我和港姐靚媽倩揚 & 佢老公Hoyin
由12點半傾到6點半先走
都仲未傾夠,不過都要返歸啦
我諗係生之前都未必可以再搞一次咁大型o既聚會了
認識到各位
我真係覺得非常之開心


text:
威尼斯人起咗咁耐都冇去過,今次得旅行社提點,買左雙人套票加兩套來回船票,就可以慳返唔少喇!第一次一家人出門,大家都好緊張哩!出發前先去KFC食返個早餐.
平時搭船去離島都會見到呢架藍色既船,今次有幸親身體驗.果然係落足本,船艙座位非常寬敞舒服,可惜船程太短,唔可以熟睡哩!期間遇上風浪有少少拋,有啲人仲係度叫,搞到好似玩緊機動遊戲咁!
好快到左氹仔碼頭,一早已聽聞係臨時碼頭,果然不出所料,設備皆十分簡陋.由於未過暑假,遊客仲係好多,當中有唔少係印巴籍人士添!排長龍搭免費穿梭巴士去威尼斯人,去到西翼大堂發現人山人海,原來等緊寄存行李,真係嚇親!
職員話要三點先可以check in,我地唯有去醫五臟廟先,最平既選擇當然係 Food Court啦.今日係星期日,所以零舍多遊客,尤其係大陸人,迫迫撞撞令人好心煩哩!
難得搵到位,但好耐都冇人執枱,所以啲地方有點污糟,唔講真係唔覺係五星級酒店!話雖如此,食物價格當然係五星啦.隨意搵一間上海店買咗個客飯同麵,麵尚可,但個客飯既牛腩竟然係凍的,一時真係接受不來!
輾轉終於拎到房喇,間房真係超豪華同好有古典風味哩!單單浴室已經大過屋企個廳喇,不過馬桶既間隔好焗,個人唔太喜歡!
房間位於三十三樓,窗外見到氹仔填海區仲有好大可發展空間.
放好行李就繼續行程,第一站係議事亭前地既九記冰室.由於之前資料搜集不足,所以搵左好耐都見唔到間舖,又熱又迫人,就入去玫瑰堂抖下涼先.
好辛苦迫到去大三巴,求其影幾張相就算喇!
幾經艱苦,問埋人終於搵到間九記冰室,原來只係喺路口轉上去,主要售賣懷舊冰飲.餐廳內裡其實好簡陋,都唔明知解啲旅遊書咁吹捧,或者就係貪佢夠舊吧!
又熱又餓又累,叫左出名既"黃牛"(忌廉加菠蘿雪糕)同七彩雪飲,仲有多士,味道一般啦,而且都幾貴,值唔值真係見仁見智!
唔想再留係又曬又迫既議事亭前地,我地決定搵車搭去新口岸,途經瑪嘉烈葡撻總站,緊係唔會錯過啦,仲見識到聞名不如見面既惡售餅員哩!
之後搵車搭去新口岸望海觀音像, 竟然上錯車, 仲入埋錢添! 難得司機又肯俾我地挖返啲錢出黎, 真係好險哩!
望海觀音像附近正在施工,所以特別清靜,仲可以遠離繁囂.
好快又到食晚飯時間喇,一早已經訂好枱,所以唔使擔心,順便去埋隔離街既美高梅金殿影相都唔遲!
今晚食葡國菜,聽聞呢間比較大眾化,岩晒鍾意抵食夾大件的屋企人,結果仲食唔晒要打包添!
麵包雞賣相特別,一試難忘!
唔想再行,食飽就落樓下跳上的士,真爽!
返到酒店房已經十點幾,但仍意猶未盡,而且難得冇晒啲閒雜人,我地決定去大運河商場行下,仲係賭場用廿蚊學識左點玩新型老虎機添!
由於已經夜深,運河區既商舖大部分已關門,貢多拉就更不在話下啦!
四個運河區真係好大,行到腳仔軟,竟然俾我地發現真正既酒店正門大堂,氣派同西翼果邊真係冇得比!
臨瞓前打開張梳化,原來真係可以變成一張雙人床,屈蛇最岩喇 ,可惜唔敢問人拿被舖!


text:
Jul 9, 2016 (Saturday)
Jayden 6y2m3w6d
Jaylen 1y2m3w6d
差唔多個個星期六都要去沙田,
因為要陪Jayden上Yamaha JXC.
雖然路程比較遠,但係我想得好開心.
JXC 學生全部都係想過JMC嘅,
所以對課室部電子琴或者老師嘅教學模式都有一定嘅認識.
其實JXC唔係親子班,不過老師都好好人,
俾我哋一班家長陪小朋友上左成十幾堂.
今堂係最後一堂親子班啦,下一堂開始,
所有小朋友都系自己一個上堂,
真係唔知Jayden自己一個搞唔搞得掂?
Jayden明唔明白老師講乜呢?
佢會唔會發夢呢?
佢唔識彈會唔會喊呢?
佢識唔識自己抄手冊呢?
我心裏面有10萬個唔放心,因為依家上堂嘅時候,
Jayden係勁依賴我嘅,連抄手冊都話唔識.
不過,就算我唔放心,都要俾Jayden習慣自己試一試上堂,
我冇可能成世跟住佢,亦冇可能成世都係佢身邊陪佢一齊學習.
我好鍾意Yamaha JMC JXC先呢個course ,
希望Jayden都同我一樣咁鍾意啦,亦希望佢可以好好享受學習音樂.
又諗長遠少少,當天能完成JXC之後,我俾唔俾佢繼續學下一班呢?


text:
( 25-SEP-2013 WED )
今朝超級勁唔想起身呀 因為呢排都好夜瞓 係時候要教番 11 點瞓喇 因為唔夠瞓對眼好澀 呢下最慘 ~
早餐食雪菜肉絲米 今次正呀 因為係肉片 唔駛 "new" 咁耐 ~
番到菇場 我同 8 卦講如果無帶飯就請佢出去食飯 因為我無去飲 其實我星期一已經同佢講 不過佢無覆我 咁今朝佢竟然同我講話 叫我不如比番人情佢喎 咁我終於知點解佢星期一唔覆我啦 佢最想要嘅係錢 仲好話如果請食飯 佢老婆唔熟我 覺得我好怪喎 衰 d 講 佢 9 月頭結婚 都隔咁耐 我唔鬼理佢都得 不過日日見就費事啦 我知道收到帖就要比人情 我仍都知道人唔到禮要到 但真係無諗過佢結婚果日 我每月一到根本無可能去到嘛 又唔係特登唔去喎 而佢都知我次次都 S/L 架啦 同埋我同其他同事又唔熟 叫人比住先又唔係咁好 ~
問哂屋企人同朋友 個個都叫我比番佢 因為塞住佢把口 唔好等佢日日咒我喎 為咗幾百而咒我 真係好恐怖 不過 8 卦老婆把口係好毒 8 卦同我講 佢老婆 3 年級小息玩棋 次次玩完都無人執得佢執 所以佢老婆就咒 d 同學有命玩無命執 真係好惡毒下 ~
比個咁嘅極品搞到我無咩胃口 所以差唔多 1 點先食 lunch 就咁叮費刁算喇 ~
之後有朋友又教我點做 真係差唔多全日都講緊呢單嘢 哈 所以好快又放工咁 ~
放工去街市買餸 順便買埋聽晚嘅餸 情願一次過重 d 都好過晚晚去街市 ~
番到屋企即預備啦 之後拖地同開機洗衫 開埋火滾湯就可以抖抖喇 ~
之後糟糟 7 點打黎 一傾就傾到 8 點 最搞笑佢有個同事又係好縮骨 英文名又係同 8 卦一樣 係咪咁邪呀 哈 ~
傾下傾下其實完全唔記得要淥菜 同埋唔記得自己開火滾湯 好在無煲燶咋 ~
是日晚餐 - 酸梅麵豉蒸排骨 + 紅莧菜 + 芫茜皮蛋魚片湯
酸梅麵豉蒸排骨 - 無咩胃口 所以整酸梅麵豉 開胃 d 呢 ~
紅莧菜 - $8/斤 所以試下 不過里奧大人唔鍾意食 話好似湯渣 d 菜喎 咁即係咩呢 哈 ~
芫茜皮蛋魚片湯 - 連續兩晚食咖哩 又夜瞓 有瘡要爆啦 痛到呢 所以要下一下火呀 ~
里奧大人 8 點半打番屋企 不過我聽唔到 20 分鐘之後打比佢 我仲以為佢放咗工 原來係有 urgent 嘢做仲未走得 叫我食先 唉 佢差唔多 10 點半先番到屋企 番到屋企即食飯 之後即沖涼 睇陣 Ipad 就瞓覺 我就打機打到差唔多 12 點先瞓 ~


text:
2010年1月18日 星期一
雪國漫遊 day 10 2010-01-18
一早起身梳洗後就去広間食早餐,食完就返房執嘢check out 啦.由於好多住客同時check out,所以都要等一陣,check out 完等緊職員幫我哋送d行李出去時旅館嘅職員仲送咗幾張明信片俾我哋同榶果俾洛洛.
順利搬咗行李上車,出發到下一站,山寺喇.山寺同銀山好近, 半個鐘多d嘅車桯就到嘞!搵地方泊好架車就開始上山嘞.
山寺顧名思意就係依山而建嘅寺廟群,而最出名係嗰仟幾 級嘅樓梯,對一般人嚟講呢千幾級樓梯可能濕濕碎, 但對我哋呢d少運動又帶住個未夠三歲嘅豆釘嘅人就好有難度. 初初嗰段大家都行得幾快,但行到咁上下洛洛開始. ,我哋都有停低休息下.山寺風景好靚,好恬靜舒服, 我哋途中都映咗好多相.行吓停吓,我哋摔之上到最高嘅嚴瑞寺, 由上面腑瞰山腳,景色就好似幅畫得好細緻嘅水墨畫,好靚!
映完相見時間唔早就開始落山,落比上山快好多,好快我哋就已經到咗山腳,仲响小賣店買咗d紀念品先走.今日洛洛真係好叻,因為嗰千幾級樓梯上落都係自己行,而且無乜扭計,真係低錫.
上車後因為大家都好勞累,所以好快就瞓着咗, 瞓醒就已經進入蔵王山區啦. 搵到旅館泊好車就拎埋行李去check in.當初plan行程嗰陣最想住嘅係蔵王四季酒店, 但唔知點解我哋入住嗰兩晚都俾人包咗,最後唯有住佢嘅姐妹旅館. 房間都係一般溫泉旅館格局, 我哋settle好就先去沖涼同浸一陣溫泉,溫泉水好熱, 不過就好舒服.浸完溫泉就去餐廳食晚餐,晚餐又係日式料理, 不過比之前嘅分量同質量都差d,食完就返房休息啦.
張貼者: jacqueline 於 上午12:46
標籤: 2010 雪國漫遊
訂閱: 張貼留言 (Atom)


text:
我哋踩單車嘅路徑有幾條,平時我哋最鐘意就係由錦田出發, 取道錦上路往上村,右轉上大霧山,去到石崗戲院側轉入甲農
開始進入大欖郊野公園路段.嗰段路面唔係太濶,左邊係引水道,右邊係斜坡,
加上路面有好多碎石,不時上山落斜,喺度飛車,你話係咪好剌激呢!沿途風景優美,尤其係喺水塘區,好似白潭,清潭,河背水塘同埋大欖涌水塘等等.風景百看不厭,令人目不暇給,所以我哋一有時間就嚟呢條路兜番個圈,講得粗俗啲,我哋喺呢條路真係留低唔少腳毛.
唔信你可以睇吓我同個FRIEND當年飛車嘅雄姿.
沿途見到啲居加兵,佢哋三兩成群,到水塘釣魚.佢哋釣魚好有特色,唔係用魚絲同埋魚鈎,而係用一個拔蘭地樽,如果大家有留意,會發覺拔蘭地酒樽底,有一個深入去嘅位置,佢哋將嗰個位置鑿穿,喺樽裡面放啲麵包碎,用條繩綁住條樽頸,再用水松塞番個樽口,跟住擺番落水裡面.啲魚聞到麵包香味,喺亂衝亂撞之下,透過峽窄樽底通道游咗入個樽裡面,食飽之後,就唔係咁易游返出嚟,結果唔駛一陣間,個樽就塞滿晒魚.雖然啲魚唔係好大條,但佢哋主要係享受知己相聚同埋釣魚之樂,所以就算釣到魚毛都咁開心.
而喺咁多個水塘之中,以大欖涌水塘嘅風景最靚,其中有一笪近住湖邊嘅平地,長滿幾十棵千層樹.當水塘滿溢嘅時候,水位會升高一到兩呎,淹浸晒整塊草地.驟眼一睇,會以為啲樹木係喺水裡面生長出嚟,慰為奇觀.有好多齣武打片同埋劇集都喺嗰度取景,可想而知啲景色幾咁迷人.
我哋繼續行程,環繞住大欖涌水塘向前一路進發,沿途樹木槮天,就算夏天陽光充沛嘅時候,都唔會覺得好熱.加上尾段路程全係落斜,我哋任由架單車一路跣落山,非常過癮,之不過危機處處,因為路面多碎石,而一啲彎位睇起上嚟完全唔起眼,好多唔熟呢段路嘅朋友會愈越衝越快,到想殺車嘅時候已經太遲,意外就係咁發生喇.我喺嗰段路面都見過唔少人《炒》車,有啲傷得都唔輕,所以踩單車一定要小心.眨吓眼,我哋已經離開水塘堤壩,
過咗無幾耐,我哋見到一個大嘅迴旋處,知道己經到咗元朗,
嗰陣時元朗嘅特色就係喺一頭一尾都有一個大嘅迴旋處.我哋沿住大馬路,踩經同樂戲院,好相逢酒樓,冠元酒家,榮華酒樓,恆香老餅家,
跟住去到元朗東面嘅迴旋處,嗰度叫《雞地》,以前逢三六九墟期,有好多商販喺度賣雞同埋賣鴨,而《雞地》個名都係咁得番嚟嘅.
《雞地》過啲有兩間木廠,以前新界有好多寮屋,全部都係用木搭建,加上喺一啲偏遠圍村,啲村民重係用柴嚟煲水煮飯,因為有市場,所以嗰陣時喺新界開咗唔少木廠.
我哋過埋坳頭迴旋處,踩多十幾分鐘,就返番錦田.至於踩咗幾多時間?真係無計到喎,不過就真係由朝早踩到夜晚.汲取過以前嘅教訓,我哋踩親單車都會帶備糧水.
(待續)


text:
靚抽王
怪誕電視城
Ads by Google
香港電視工業一向笑話不斷,有人想做又冇得做,有人做唔住又賴死唔走,亦有人做咗好耐冇人同佢爭所以愈做愈 hea.不過此情此景未必可以永遠延續,因為正如佛經所講,世事係無常嘅,你估年年都可以借啲意請意甲球星岩布仙尼唱 Happy Birthday To Me咩?今次我哋就同大家 update一下,睇吓香港嘅電視生態仲有冇得救啦!
大台花蟹大戰新聞革命軍
大台一向有 CCTVB嘅美譽,其愛國情操一向都受網民力讚,近日嘅學生佔領運動,令到警民關係升溫.呢個時候,唔知係好運定唔好運,大台前線記者同攝影師,勇武地拍到 7個警察怒打 1個示威者.可能當時新聞部嘅管理層(下文提及嘅花蟹哥)仲瞓緊覺覺豬未起身,所以河都未蟹,單嘢就播埋出嚟,旁白仲鬼咁老實,講到明警察對示威者「拳打腳踢」,結果釀成今次嘅「花蟹革命」.
首部曲 進擊的花蟹
呢個袁志偉,可能大家都覺得佢熟口熟面,原來佢以前都係新聞報道員,依家已經係新聞部總監,人稱花仔,但據知率領新聞部做過唔少河蟹嘢,令人稱之為袁花蟹.有傳花蟹哥見到警察打人咁大鑊,佢身為特區政府官方媒體嘅第一把交椅,當然即刻出手,下令部下刪走影片嘅旁白,並訓斥手下嘅同事:「你係嗰幾個警察心裏嗰條蟲?特登拖佢去暗角拳打腳踢,憑乜嘢?」
第二部曲 新聞部聯署對抗
事件發生之後,大台新聞部前線記者,主播發起聯署,表示不滿公司呢種做法,仲有人錄埋花蟹哥訓示嗰段錄音,放上網等市民可以食花生.此舉令大台總經理李寶安非常嬲豬,仲話咁做好卑鄙.不過大家諗嚟諗去,發覺卑鄙嘅點都唔係啲前線新聞工作者囉.
第三部曲 有線怒抽花蟹哥
正義係不死嘅,而花生亦都係剝唔盡嘅.話說早幾日,有線新聞報道「四川縣委書記獨奏二胡走音」呢單新聞,段片睇到嗰位乜乜書記,演奏時走晒音仲自得其樂咁,旁述嘅記者是咁樣報道的:「我並唔係呢位書記肚內嘅蟲,又唔可以即場走去問佢係咪特意表現出位,所以只能講佢係懷疑走音.」大台即場制水,懷疑被人抽乾呀!
電視台都鬧饑荒
亞視 9月份嘅糧遲遲未出,有報道仲話「良心電視」上星期燶到連廁紙都冇得用,水都冇得飲,大佬,呢度係香港呀!唔係非洲呀.亞視高層話喎,如果 10月尾都冇辦法出糧,咁就要清盤.亦即係話,我哋以後冇得睇重播,亦冇得睇台慶掟壽包,亦冇得睇啲亞記藝員以一敵百.係……諗落我哋損失不大,只係少咗個嘲笑對象啫,惟有等大台頂上啦.
魔童之逆襲
正所謂有得揀先至係老闆,我哋終於唔使「袋住先」,繼續睇膠劇喇!之前因為一男子嘅理由攞唔到牌,但係俾魔童維基百科度兩度,又俾佢諗掂,仲宣布喺 11月開台(以網絡電視嘅形式)!有傳佢揀正大台台慶 11月 19日嚟開.哇,魔童不愧為魔童,無限復活之後仲要嚟一個逆襲,犀飛利,以後我哋仲使唔使頂雞汁同 BBQ,都靠晒你喇!
撰文:娛文樂


text:
最近上市嘅新股真係多到數唔晒,好多時根本唔能夠逐一睇晒佢哋嘅招股書,我淨係會集中留意一啲集資額較大同埋知名度較高嘅公司.講到抽新股,好多朋友都會覺得抽新股風險唔大,值博率高,抽中隨時一日就賺幾成,認真和味!但我認為佢哋淨係睇到好嘅一面,因為市場上都有唔少新股上市之後,股價無乜起色,慢慢做咗「潛水艇」,所以投資者抽新股之前最好都係做足功課.
太保有賣點可留意
綜合我多年抽新股心得,我總結咗「選股六部曲」,今日就藉呢個機會分享畀大家.第一步,睇公司的集資用途,因為有啲公司上市嘅目的只係為咗快速套現,大股東完全唔理公司前景,如果大家亂咁認購嘅話,相信最終結局都係等「坐艇」.第二步,睇公司本身的行業及業務,了解各項利好及利淡的因素.第三步,睇保薦人的質素和實力,喺認購新股前,必須要認清背後「保薦人」,一啲信譽較好,規模較大嘅保薦人,的確可以作為入市指標.第四步,睇上市定價,大家要細心比較新股同其他同類公司嘅市盈率,盈利預測及負債比率等元素,再衡量係咪應該投資.第五步,睇吓有冇基礎投資者入股,當然大家都要睇吓基礎投資者嘅背景,如果佢哋來頭唔細嘅話,好可能都跟得過.第六步,睇市場氣氛,如果新股上市時投資氣氛唔好,大家最好都係忍手唔好認購,因為呢啲股份嘅上市表現通常都「好極有限」.
睇番嚟緊即將上市嘅新股當中,我對太平洋保險(02601)都有興趣,始終依家中資保險股選擇唔多,加上國民日益富裕嘅情況下,保險市場仲有好大嘅增長空間,所以太保都有賣點,大家不妨留意吓啦.


text:
23 AUGUST 2009 (天晴)
星期五晚上, 收到小露的來電. 她通知會於星期六中午回港湊仔返澳門, 睇吓有無時間出來聚聚!
梗係有啦! 點忙都要抽時間出來見吓面啦! 於是決定約今日中午1:00食Lunch. 可能時間緊迫, 加上又係星期日中午的關係, 好多同學都未能出席, 所以今日只有我們4位靚太 - Keroppi, 小露, 寶珍同Amy出來暢談!
今次我揀o左去新城市廣場7/F - 戶井北海道米比薩, 因為貪呢度可以訂位.
我們分別點o左o既食物:
牛油菓沙律
話問係米比薩, 梗係要試吓啦!
粟米薯餅.
牛柳粒
呢間餐廳d食物質素都OK, 但碟頭好似細o左少少. 不過講真, 我們見到面, 係咁雞啄唔斷, 邊有時間慢慢食oY!
女人真係有好多傾唔完o既話題, 我們4位亞太不停咁講吓近況呀, 講吓小朋友呀, 又講吓D八卦o野吓. 就係咁, 竟然好好意思咁係呢度由1:00pm坐到4:30pm! 睇見個經理都怒睥o左我們好幾次o架, 見時間都差唔多, o米走Lor!
臨走前, 影相就梗係唔少得啦! 個Waiter見我們話唔該幫手影張相oY, 他仲唔嗱嗱臨呀, 他心諗呢四位中女, 影完相捨得走啦!
今次好多謝小露請客呀, 咁鬼客氣!
記住下次你兩位公子來港時早D出聲, 等我同寶珍帶他們去玩吓!


text:
今次想和各姊妹們分享我用過Origins的三件產品.
去年中跟個妹行街shopping時, 係百貨公司經過Origins的專柜, 佢話想買番支mask, 佢用開Origins支Drink Up mask, 見佢講得好似幾好用, 咁我又買支試下啦!
跟住望下東又望下西, 見到支細細支既Spot Remover, 係出暗瘡時用既, 好似見過雜誌推介過, 再望睇見一瓶叫Have a Nice Day Super-charged moisture cream 有SPF15, 就係咁, 我又衰左, 陪人買變成自己買, 仲要一買就三件, 我個銀包就飛走左七十五蚊喇!
首先講支mask先啦, 補水效果算唔錯, 以US$23有100ml, 叫抵用.我每次想浸浴時, 又唔趕時間, 我會洗完面塗埋呢支mask先浸浴, 浸完剛剛好可以洗面.用完皮膚好似望落去精神D.
而那支細細支出暗瘡時用既Spot Removers, 要係你feel到粒暗瘡想出又未爆出時, 立即一日用二至三次, 粒暗瘡就會消失, 但若果粒暗瘡已爆左一半, 開始覺痛先用, 就好似作用唔大啦! 呢個賣US$13有10ml.
最後那瓶Have a Nice Day Super-charged moisture cream就唔係咁o岩我用. 初時用了幾日, 好似唔o岩feel, 有D"笠", 正值初夏, 之後我就將佢打左入冷宮, 差D遺望左佢既存在.
直到今年二月左右, 用開的日霜用晒未買, 又諗緊好唔好試第二隻, 但朝早唔塗防晒會比D紫外線摧殘, 突然間諗起呢瓶被冰封左成半年既cream, 見個時天氣仲涷, 心諗"笠"D唔怕卦, 我仲唔敢塗咁厚, 只係薄薄地塗.
唉! 所以話唔o岩就要分手, 勉強無幸福, 用左一個星期, 下巴位爆粒大瘡, 嚇都我即刻停手唔敢再用, 雖然呢瓶cream話混合性皮膚及乾性皮膚適用, 但我覺得要皮膚好dry至用得.就係咁我又浪費左三十九個大洋啦!


text:
一早起身梳洗完就落樓下食早餐,早餐雖然係叫免費附送,但絕不失禮,有日式同西式食物自由選擇.食飽整理好行李就出發喇!
由於時間尚早,先去咗豬苗代湖,再去仙台. 由郡山去豬苗代湖只係大半個鐘頭車程, 去豬苗代湖最主要係為咗睇下天鵝.果然, 去到撘遊覽船碼頭已經見到好多雀鳥,不過大部份野鴨, 只有幾隻天鵝,佢哋可能俾人餵慣,所以一d都唔驚人, 相反因為佢哋數目都幾多,望住呢堆雀有恐怖嘅感覺.
洛洛反而係最唔驚嗰個,未落車已經係咁話要餵雀雀, 落咗車仲走去追d鴨添,湖畔原來有間小屋, 可以買d麵包皮餵鴨仔,買咗一包嚟玩,洛洛玩得好開心, 好快就餵完鴨仔,映完相就上車出發去仙台喇!
由福島去仙台大概2個幾鐘,2點幾到達仙台Comfort Hotel,check in 放好行李就响附近松屋食午餐,食完就再响附近行逛, 行經見到有人大排長龍,原來係買鯛魚燒,雖然食飽, 但都排埋一份買咗嚟食,又幾好味喎!
食完行咗陣商店街,用二千幾円買咗對毛毛boot, 再信步行去仙台駅附近嘅Loft.見開始有小小肚餓, 就去仙台駅搵食.仙台駅有好多一檔檔嘅手信店,我哋行咗一陣, 買咗d牛舌小食(幾好味架!)就上去三樓牛舌通食牛舌.
我哋揀咗去依達政宗食,原先想食厚切燒牛舌,可惜已經賣晒, 唯有一人叫咗一份普通嘅燒牛舌套餐,套餐包咗湯同白飯, 先試咗個大蔥牛舌湯,估唔到個湯睇落好似幾清, 但飲落又幾香幾濃味,再食埋個牛舌,嘩!又多汁又有咬口, 但係又唔韌喎,好味!
食飽咗行返酒店買咗Rocey出嘅雪糕返去食,麻麻哋啦, 食完就瞓啦.
(Day2完)


text:
2014/12/17
大尾督踩單車
2014/10/01
自從陶寶B出世後都好似未踩過單車了, 既然踏入秋季了, 不如去踩單車. 以前一諗起踩單車, 路線一定會係由大圍開始沿住吐露港踩到去大埔, 不過今時唔同往日了, 正式嚟講已經不是踩單車, 而是踩家庭車(果種一家大細4個轆既呢!!!), 所以如果由大圍踩到去大埔, 謝菲一定踩到腳軟都似, 所以最好踩短線. 因此今天就揀了入大尾督踩單車, 因為路線短加上地點方便呀.
今次都係莎拉及謝菲第一次踩家庭車, 以前見到人地踩都好想試試. 隨便走入一間單車鋪租了2小時, 因為1小時又好似好趕, 都係2小時穩震啲. 陶寶B座係車頭位, 好似好威威好得戚咁款.
莎拉平時嚟大尾督都係玩Wakeboard, 反而踩單車都係第一次咋.
大尾督單車路線其實好短, 主要都係沿住船灣淡水湖既主壩來踩. 主壩上除了有人踩單車, 仲有好多人放風箏, 不過放既唔係平時見到小朋友玩的那種, 而係啲好專業要2隻手去控制那款風箏.
朋友號出發啦!
嗲嗲你踩得太慢啦, 等我嚟啦, 睇我表現吧!!!
踩完單車熱C辣辣, 最好就係食番條雪條啦, 識食當然係食紅豆雪條啦. 雖然係秋天了, 但係下午時份都好曬好熱, 陶寶B都出晒汗呢, 呢位小朋友想佢學大人戴太陽眼鏡, 但係每次都唔成功呢, 唔知各位媽媽有無好方法呢?!
Subscribe to: Post Comments (Atom)


text:
12.9.11
Prefect Wedding Gown ?
呢條 Vera Wang ok 嗎?
其實我一路都冇預計到,原來搵一條岩心水既 Wedding Gown 係需要好多時間.因為 s 對 Wedding Gown 既款式大致有一定既方向同想法,一直都以為只要搵岩 Style 既婚紗店就會好快搵到合適既 Wedding Gown.但係 ● ● ● ● ● ● ● ● ● ● ● 我實在太天真啦!!!
我同 s 每次 Wedding Expo 都有睇下租婚紗既鋪頭,結婚"廣告"雜誌都睇過一大疊,淘寶都search 過一堆,滿以為有晒 idea 去睇婚紗會好快搞點,真係搞錯晒.一件婚紗唔著過上身,你永遠都唔會知個效果係點,就算係完全冇諗過既 style 都建議你去試下,有時出黎既效果真係估你唔到.
首先個人喜好梗係好重要,但係一件婚紗由睇相,到衣架上既實物,再著係個身到既感覺完完全全係幾回事.因應婚紗 cutting 與新娘既身型出黎既效果可以相差幾遠.建議大家可以 book 多幾間婚紗店,試多幾件,試下邊種 style,邊種 cutting 先最岩自己.
另外一件婚紗好唔好睇真係好睇 cutting 同手工,學 s 話齋一件婚紗做得好唔好,質料好唔好,一著上身一模上手就知道,完全冇得呃.拎黎影 prewedding 當然唔多覺岩唔岩身,質料好唔好,釘工好唔好,但係一見真身就知龍與鳳.
再者場地安排對顏色既選擇影響都好大,因為婚紗既白色本身都分兩種.一種當然係純白色婚紗,另一種就係米白.係酒樓或酒店影響當然唔大,但係行教堂就一定要選純白婚紗.因為你件婚紗一定要比教堂更白,先會更特出更配合個環境.唔好以為米白色差少少問題唔大,一拍落純白色既背景都幾覺下.
同埋賓客既衣著都會係你考慮既因素,如果你既賓客大部份都係 well dressing.你既婚紗就要比較 formal/隆重先會襯返,相反亦然.
P.S. 由於原來呢個 Blog 係有 fanssss,佢地亦都兜口兜面要求有 update.所以拿拿聲 update 住咁多先.sk 既 WG 之旅下期分解.
k
Labels: 嫁衣禮服
訂閱: 發佈留言 (Atom)


text:
2013年9月27日 星期五
主君的太陽 -- 好睇!
敗家媽媽平時除左返工, 湊女同"陪太子讀書"之外冇乜私人時間,
耐唔耐就會睇下有咩劇好煲,
襯住阿女瞓左呀, 或者返工放工d 搭車時間就煲下
但我冇睇港劇N年, 台劇, 陸劇, 泡菜劇都會睇,
起碼人地編劇同製作比較認真, 唔會當觀眾白痴
時間有限只會睇好多好評嘅劇
呢排緊追住韓劇主君的太陽
講~ 鬼~ 咖 ~
會唔會驚呢大家?
女一係有陰陽眼, 成日見到鬼
仲幫d鬼做好多o野, 因為d鬼成日纏住佢
不過睇落左其實係愛情喜劇
緊張得o黎又有d 鬼出現咁解,
有時睇睇下d 鬼撲出o黎真係個心都驚一驚~
蘇志爕呢套劇度好搞笑, 演毒舌社長,
有o的似玄彬演o既 金社長哦
成日叫人"死開"~
同上一套幽靈o既憂鬱樣係兩個人
好演技加好有型!
孔孝貞驟眼睇好普通, 唔靚
之前睇最佳愛情都覺得佢唔算咩靚女, 但又有主角做
但睇落係順眼, 而且佢都演得好
頭果幾集佢個黑眼圈黑過安安佳佳
韓劇好多時都係一周播兩集,
月火劇(星期一, 二), 水木劇(星期三, 四)咁樣
好似我呢d "跟播中"就開始睇的話就會好吊癮...
因為得兩集...次次做到最精彩緊張果d位就停,
仲等成個星期!!
啱啱尋晚先播o既第15集,
敗家媽媽襯lunchtime 睇左,
又係緊張位就停...仲要冇預告, 留下成個星期o既吊癮!!
仲有兩集大結局!! 期待中~
訂閱: 張貼留言 (Atom)


text:
第五天
又再次係關西機場渡過一個安全舒適的晚上^^晚上可能人流比較少,感覺上越來越凍,好彩本身自己都唔太怕凍,所以問題不大,而機場服務都好好怕凍可以去借用毛氈,咁就幾凍都唔怕啦;大約六點訓醒,同早兩日一樣整理好行李就出發去火車站,坐第一班前往京都既特急HARUKA;去到月台時列車已經到站,我都好快上車享受一下暖氣;可能琴晚訓既時間比較短,上到車等車長檢查好車票後我就好快訓著lu,直到差唔多到京都先訓醒,冇辦法啦火車比起機場更舒適,想唔訓著都好難,哈哈
今日應該有唔少香港人來到京都,一落車個個都好開心走到車頭影相留念,我都唔執輸一齊影
影完相其他人都係去出口方向,而我就要去旁邊月台上另一部車
行到列車旁邊既時候覺得有少少奇怪,點解明明部車都冇開門但車上面又有乘客既?望望上車既乘客先知道原來火車係總站係要自己按制開車門,上左車就要按制關門,咁就算出面有幾凍入面都唔怕凍啦,第一次見火車要自己開門,又幾有趣
上一班車迫滿成車學生想上車都難,呢班車就冇咩人;八點幾仲返緊學真係幸福,以前中小學要返八點,遇著當值就大獲七點半前就要返到學校,都唔知以前點可以咁早起身......
列車去緊一個小城市「亀岡市」,望見成個亀岡市只得一座大廈而其他都係平房,同大阪市差好遠,我都係鐘意呢D小城市,環境靚又舒服好多
到左落車地方「馬堀站」
車站兩邊都冇咩野,好多地方係農田,正丫
呢個馬堀站超出JR Pass使用範圍一個站,所以要補一個站車費180円,好貴
車站對出
有指示牌,我就係想去「トロッコ亀岡站」,跟住箭嘴行就冇問題
今日天氣好好,藍天白雲,係香港久違了的藍天
沿鄉村小路前進,路上行人唔多,但遇上禮貌既日本人會主動向我打招呼,始終鄉村生活比較淳樸,人與人相處少左隔膜,我就係喜歡呢種生活;平時我可以行得好快,而家都係收慢一下腳步,享受短暫田原風光
沿路好大片農田,配合一個藍天真係好靚,唔知田入面種左D咩呢?
如果有時間我會跳入田裡面玩下,不過今次要趕火車所以唔玩啦,要快D去火車站買火車票
熊本隻熊仔係呢道出現
呢個就係トロッコ亀岡站,嵯峨野小火車其中一個總站,話明係小火車個站都特別小
首先要上去二樓售票處買票,想坐第一班9:35火車
呢段時間唔係旺季,成功買到車票,如果係櫻花或者紅葉季節想即場買車票真係有難度,好似要預早一個月訂車票,或者一到機場就要買定,但都唔一定買到;而五節車箱入面其中一節車箱係全開放車箱,只可以係小火車車站即時購買冇得預訂,如果係影相睇風景就岩晒,不過天氣咁凍都係唔玩呢個啦,坐返普通車箱好D
由二樓望出去,見到好多好多田丫
車站月台
月台對出放有好多狸貓;日本好多地方都見到狸貓,因為日本傳說狸貓代表開運﹑福氣,而且就好似招財貓咁有招財作用,所以好多商店都鐘意係店鋪放隻狸貓招財,傳聞日本家庭都會放隻狸貓希望帶來好運,唔知係唔係真架呢?(叮噹都唔係好似狸貓咋?點解成日都比人認錯?)
火車軌兩旁應該就係櫻花樹,所以等到櫻花盛開季節呢道一定好靚好靚,坐住小火車係櫻花樹下穿過,我相信係一件好浪漫既事,哈哈唔知將來有冇機會體驗一下呢?
由月台望出去,隱約見到紅葉既痕跡,所有滿山紅葉既秋天來到一樣好靚
火車埋站啦
咁快有聖誕裝飾
唔知點解小火車比我既感覺好歐洲feel,就好似去左瑞士坐火車一樣,如果加埋落雪就正啦!Sorry我好似諗多左,都係快D上車先!
我個位係右手邊,比個太陽曬住tim
大獲...有個旅行團上來我呢卡,今次一定嘈到爆!全卡只有我旁邊幾個空位,都好多人搭丫,真係買定飛穩陣D
小火車準時出發,我最愛既火車之旅開始
一開始小火車就入隧道,並沿保津峽峽谷中間保津川旁邊行駛
沿路不斷穿過隧道;車箱都加左聖誕燈飾
可以清楚見到保津川,夏天好多人喜歡係保津川玩漂流,而定咁凍就請都冇人玩啦;火車旁邊見到好多櫻花樹,全條路都粉紅色一定超正
前面見到既橋就係JR線保津峽站,第一次見有車站起係橋上;之前坐車經過時都好想落車影下相,保津峽環境真係好吸引,不過呢道成二十分鐘先一班車,等下班又怕趕唔切上小火車,所以最終冇落到車......
有棵黃葉bor
好快停一停站,都冇人上落車
繼續前進,保津川變左黎右手邊,正!
成山都係灰葉,如果一個月前來到睇紅葉黃葉就perfect
仲有黃葉bor
都仲有唔少留低
河對岸深山仲有屋,呢個畫面好得意,車長都好識做每遇到靚景就會減慢車速比大家慢慢睇慢慢影,仲有專人介紹風景
望住咁靚環境,呼吸住清新空氣,人都輕鬆自在;有時候車長會出來唱歌,大家唱下歌睇下風景好快就完成二十多分鐘小火車之旅
大部份人都會係嵐山站落車,而車長都好好客忙全同大家影相;今次小火車之旅好開心,我都係第一次坐呢類小火車,小火車開行時唔似普通火車咁平穩,係好搖而且有好大嘈音,不過正正因為咁先覺得小火車有獨特風味,係普通火車唔會有,而小火車行得夠慢,可以慢慢欣賞美景及穿越山林之間,真係一次難得體驗
嵯峨野小火車之中嵯峨兩字平時可能較少見,其實嵯峨係解山勢高峻,好多好多山既意思,就正正係呢條小火車鐵路寫照
小火車離嵐山站而去,向總站邁進
火車一走,大家都離開啦,月台開始變得冷清
不過...等左一陣比我等到佢返來啦
冇人同我爭位影相,Yeah!
再次目送佢離開
原本我都冇諗住等佢返來,但站長行出來同我講火車仲有十分鐘就到,咁就等埋啦,哈哈
行上去車站大堂離開,呢個只係一個小小既車站
「嵐」字係日文中解做暴風雨,即係呢座係暴風雨山?好彩冇遇到暴風雨
附近有好多靚地方可以參觀,可惜時間唔多唔可以一一欣賞,能夠坐小火車已經好開心,而家要行返去JR站坐車啦
首先去竹林步道
竹林就有啦,不過就差左深處人家;嵐山有好多竹出產,所以亦都有好多用竹做既產品出產,竹籃,竹杯,竹盒,竹墊等等
竹樹真係好高,高到連個天都睇得唔清楚,係道散散步都唔錯
行返轉頭離開竹林步道,周圍既樹都生得好大棵
行去另一邊有個好靚既湖
沿湖邊行,人都唔多個,呢種感覺其實好冷清
有咁靚既樹葉陪伴,幾凍幾冷清都唔怕啦
唔知仲有冇人住既呢?又會用竹簾做窗咁得意?
呢間仲正,隱藏係植物之中,環境一流
行左去唔知咩地方,再向前行就會到二尊寺,不過之前都去過清水寺,相信日本寺廟建築都係大同小異,所以唔特別去參觀,隨意望望四處花草樹木就好滿足啦
轉向JR站方向,又見到美景
外國人都係道影相,有咩好睇呢?
原來係一家日式民居;可以住係一個咁靚既環境真好,有一間大屋,又有咁靚既花園,而且一打開窗就可以見到咁靚既紅葉,唔怪得日本人咁長命啦,我都想住係咁靚既地方
種左好靚既日本蕃茄仔,係香港買好貴架
周圍環境都好靚
同清水寺一樣,呢邊都可以坐人力車參觀,見D車伕會一路行一路講解,當係請個導遊都係一個唔錯既選擇,而且好多車伕都係又大隻又靚仔,唔怪得大部份乘客都係女仔啦,哈哈
藍天白雲真係好靚,好開心可以預到咁好天氣,不過有位遲我一日到京都既朋友就冇咁好彩,遲一日京都已經落雨啦
繼續穿越民居之中;係京都唔需要特別去邊D地方,隨街行都可以發現美景處處,目不暇給
繼續去JR站,即野宮神社方向前進
繼續行繼續行
好多老人家玩草地滾球,真係咁好玩?屋企樓下都有個草地滾球場,又係有好多老人家玩
呢個係小狗公園?
繼續行繼續行
有一間竹廠,唔知有咩出品呢?
有個平交道係前面,香港除左輕鐵之外就冇平交道
基於大鄉里出城心態,企係上面玩下先
前面隱約見到有兩盞火車車頭燈,唔係有車黎緊掛?
係火車到之前,會有警告聲響而且著紅燈,欄杆都會跟住落擋住馬路,我都係唔玩住走人先,真係有車黎緊
原來係小火車,自落車後第二班火車到lu,原本我係呢就遊蕩左一個鐘
第一卡就係開放式車卡,冇窗只有欄杆
後面四卡就係普通車箱
小火車走左後幾秒欄杆再次升起,我又可以再行返出路軌;下一個平交道都見有汽車橫過路軌
嘩...警報聲再次響起,走得快好世界,今次黎左部行得好快既JR列車
離開路軌,前行幾步就係野宮神社
「野宮神社奉祀許多神明,包括中央正殿祭拜的健康及智慧之神「野宮大神(天照大神)」;右邊是祈求多子多孫,順利生產,事業發展的「白福五稻荷大明神」,以及財運亨通,學藝進步的「白峰辯財天」;左邊則有「龍神」能救護生病之人,還有「野宮大黑天」保佑信徒締結良緣,據說只要摸野宮大黑天旁邊的神石「龜石」,即可實現願望.」
野宮神社最出名就係求姻緣同學業(都係返左香港先知),咁我又冇求錯bor,正所謂入屋叫人入廟拜神,我咁岩係道幫左妹妹求求學業,希望真係有用啦
D水係唔係比人飲既呢?
呢道唔似其他地方用竹籤來求籤,隨意拎一張籤文就可以,好方便;呢個方法望落去好似兒戲左少少,但我相信唔理咩形式,只要真心向善神都會保佑你
呢邊求戀愛成就
都話過戀愛呢樣野冇我呢D獨男份架啦,過來八卦下就算
無論係良緣以及學業都掛滿許願卡,祝大家都心想事成
我應該要買返左學業御守送比妹妹先岩,但當時醒唔起結果冇買到
野宮神社唔大,一眼都可以睇晒,不過善信唔少,好多人都會係野宮神社求籤祈願,我都係跟住其他人先知道日本神社參拜方法,係一次好好體驗;當時其實唔認識野宮神社,只係我亂行之下無意間相遇,都算係我同神社既緣份;離開野宮神社就沿路向前走
好快就出到大路啦,有商店有餐廳;見到有野食賣先醒起自己仲未食早餐,順便睇下有冇野岩食先,不過又唔餓都冇野特別想食,咁唔買野食lu,早兩日買左排朱古力係背囊,拎出來一路行一路食先
就到火車站啦,向左邊行就得;但向左行真係一個好錯既決定,如果向右行就可以去到「渡月橋」;本來我都已經知道渡月橋係京都一個好出名既地方,但我諗而家渡月橋個邊未必有紅葉睇所以就懶行過去,直到返到香港見其他人介紹先知渡月橋原來係咁靚咁有歷史價值,而渡月橋旁邊既日本古代建築都好靚,真係好後悔冇行過去,唉...而家講咩都冇用......!!!
再穿過民居地方,呢道既民居比起頭先見到既都新式同現代好多,不過兩者都係一樣散發住日本味道
經過一個比較大既平交道
仲見到小火車總站
火車站旁邊突然出現一個蒸汽火車頭
咁岩見到個郵筒就先將寫好既postcard放入去,日本既郵筒都係細細個,冇香港咁大
終於到達JR嵯峨嵐山站,嵐山之旅係時候完結啦;嵐山之旅雖然冇去渡月橋有少少美中不足,但可以坐到小火車,可以見到咁靚既風景我已經好開心啦
坐車返去京都方向,不過就唔係去京都
望住駕駛室,感覺同電腦入面模擬電車駕駛遊戲一模一樣,不過我玩既時候經常都泊唔岩位又追唔到時間,所以我衷心覺得列車司機非常厲害,可以係全人手控制之下都咁準時咁成功泊好每一個站,唔寫個服字都唔得
原來係車掌唔係車長;列車入面會有兩位車掌,車頭負責駕駛列車,車尾負責列車上廣播,大家分工合作,前車掌就可以專心揸車
好快就到「二條站」落車
見到二條站呢個名我諗都好容易估到我將會去邊個地方,不過落左車仲有一段好遠既路要走,要加油喔快D行過去!


text:
2014年4月29日星期二
黑芝麻素班戟配藍莓糖漿 Black Sesame Vegan Pancake with Blueberry Syrup
先講句題外話先,回應番之前篇《突如其來的消息》.正話返工前經過「樹記」,真係無做喇,拉哂閘兼掛個牌出嚟寫住「貨品賣清 停止營業」!
好,講番今日嘅嘢喇!因為我一向都唔鍾意食奶類製品,而且我亦有食全素嘅時候,所以我都經常會瀏覽一啲 food substitution 或者 vegan recipe 嘅網頁.最近,我喺 YouTube 度搵到一個日本型仔廚師嘅頻道 Peaceful Cuisine,佢專係教整 vegan food,所謂 vegan food 即係純素食品,唔單只唔用肉類食材,連奶類製品及雞蛋都唔會用,甚至連精製糖,蜂蜜及麩質麵粉都一樣唔會用,因為呢幾樣食材都係唔啱對食物敏感嘅人食,我之前成日提到嘅《不使用砂糖的自然派 sweet 甜點》都係屬於 vegan recipe.
今日係初一,最啱時候去試整吓型仔廚師嘅食譜,我先揀咗個比較易整嘅 vegan pancake,佢原本係用蕎麥粉,我自己就改用低筋粉加全麥粉;再用黑芝麻鈣思寶代替無糖豆漿.跟住再試埋好耐之前睇過 Nigella Lawson 教整嘅 homemade blueberry syrup,呢次就用咗金黃糖漿代替楓糖漿.
突如其來的消息
我呢啲咁晏先瞓醒起身嘅人,平時都無乜可能拎到《頭條日報》,咁啱噚日三,四點鐘去到 Miss 屋企,見到仲有最後一份,拎上手一睇,個頭版就係話「樹記」老闆兩兄弟傾唔掂數,索性將間已有 60 年歷史嘅老舖執咗佢,一拍兩散咁話,最快 5 月 1 號摺埋.反正都已經喺旺角,深水埗區,咁梗係順便走過去入埋貨啦,早幾日先應承咗 Ernest 媽咪話幫佢買嘢!
2014年4月23日星期三
又去「缸瓦佬」入貨
我一個星期只會煮三至四餐飯,每餐份量都係 double 上,一半即食,一半留隔夜,到收工夜返無時間煮飯時都有啖好食嘛.雖然好多人都會覺得食隔夜飯餸無益,但鬼唔知阿媽係女人咩,有邊個唔知新鮮熱辣整好嘅飯餸好食好多喎,夜返都已經夠哂攰兼無時間煮,我總唔信食隔夜飯餸會差得過食罐頭同街外垃圾食物囉!!
要留飯餸,自然會用到好多碗碟同食物盒,有時又要用嚟裝起啲未處理嘅食材,整整吓啲碗碟都唔夠用.早幾日去屋企附近商場間家品店睇過,原來一隻中 size 嘅碟都唔平,閒閒哋都要三,四十蚊隻,而且啲花都唔係咁靚,好鬼死 “娘”!咁啱「AEON」又做會員九折,即刻走去「Living Plaza」度睇,點知原來係無呢個 size 嘅碟賣,真係激鬼死,無平碟買!
咁啱噚日出開旺角,突然醒起 blog 友 Moonmoon 話「缸瓦佬」搬返去旺角,但我又唔記得咗個地址喎,好彩行吓行吓,終於都俾我喺洗衣街搵番佢!
素雞雜菜米紙卷
肉骨茶
2014年4月21日星期一
買到筍嘢
做完阿茂,食過包,飲完咖啡之後,就去咗「AEON」超市入貨,因為紅假呢幾日又做會員九折優惠呀!
次次做會員特價時,最鬼憎就係喺番屯門店買嘢,真係幾乎買乜無乜,好多貨架都係 “吉” 嘅,以為淨係我先至會咁黑仔啦,但其實一路行都不斷聽到其他人話:「唔係嘛,賣到無哂!」喺銅鑼灣店都好少會咁,樣樣想買嘅都買得到.所以其實今晚都唔係有太多收鑊!
老表學整包
2014年4月19日星期六
韓式炸雞伴甜酸辣醬 Yangnyeom Tongdak
雖然《來自星星的你》一早已經播完哂,但係我都係直到近排先有時間開始睇,噚日先啱啱睇完第六集.雖然我只係睇咗 1/3 度,但就發覺套劇情緒起伏好大,初初睇第一集時仲以為呢套係攪笑劇,之後就發覺原來都好多感性位,可能我份人都比較情緒化啩,每次睇嚫個心情都好似坐過山車咁,一陣間笑到拍哂枱,轉過頭又會喊!噚日睇第六集時真係超有感覺,因為朝鮮時代嘅千頌伊做咗我嘅代言人,代我發言!
你話啲韓國人無整容,真係打吓問吓都唔信,同以前啲祖先都完全唔同哂樣,跟日本人一樣,變到眼大鼻高鼻尖瓜子臉,連男仔都係咁,真係靚好多!金秀賢其實都唔算得靚,不過就笑容親切,仲有我最 like 嘅單眼皮.朴海鎮同飾演劉世美個警察阿哥吳尚鎮,個樣就真係靚到完全認唔出係韓國人囉!講開朴海鎮,最近先上 Youtube 睇番上個月尾湖南衛視請朴海鎮做嘉賓嗰集《快樂大本營》,主持人何炅爆料原來輝京一角原本係另一個演員做,朴海鎮係做載經 (節目中都有播佢載經個做形),但因為後來做輝京嗰位演員有事退出劇組,之後就改由朴海鎮做輝京,而載經就由申成祿出演.之前女主持謝娜亦曾經提及過載經一角,但其他人都好似無乜反應,何炅即刻回應話,講載經係無人知,講 "轉戒子" 就係人都知邊個!哈,果然大家即刻有反應!有興趣的話,可以睇番嗰集《快樂大本營》,仲有其他朴海鎮爆料,以及即場整韓式烤肉同考佢演技,朴海鎮超入戲哦!
試做 doughnut
以前未識整麵包嗰陣,去麵包店買麵包時,間中都會買個朱古力 doughnut 食,不過有時會食到好油,嚴重的話重會即係去痾,所以都唔會經常食.
記得好耐之前跟 Louisa 一齊整過一次,非常好食,除咗係因為新鮮即整即食之外,個 texture 都好唔同,而且完全唔會有油膩感覺,比起街賣嗰啲清爽好多,所以我都決定點都要自己試吓整一次!
2014年4月17日星期四
向好方面諗真係有用咩!?
一直以來,呢個世界幾乎都係小數服從多數,一但你係小眾而又唔認同大眾的話,你就係唔啱,你就係有問題,你就係唔正常,你就係反叛!
咁好彩,我喺好多方面都係跌入小眾群內,無論人生,思想,興趣,健康等等,真係五隻手指都數唔哂!我雖然朋友唔多,但我知道身邊大多數嘅朋友都認為我思想唔夠健康,唔夠積極,負面,負能量 …… 一大堆形容詞,久而久之,我都聽到慣哂,無乜感覺.但係其實我都想講,點解唔可以面對現實,硬係要逃避現實呢?
咁好彩,我喺好多方面都係跌入小眾群內,無論人生,思想,興趣,健康等等,真係五隻手指都數唔哂!我雖然朋友唔多,但我知道身邊大多數嘅朋友都認為我思想唔夠健康,唔夠積極,負面,負能量 …… 一大堆形容詞,久而久之,我都聽到慣哂,無乜感覺.但係其實我都想講,點解唔可以面對現實,硬係要逃避現實呢?
訂閱: 文章 (Atom)


text:
返左兩個月學
先第一次有"功課", 係咪算幾嘆呢?!
之前一路都係得d 可交可唔交o既習作仔
講起習作仔, 真係可交可唔交,
好似貼下貼紙落本書呀, 印下手印, 樹葉呢d...
你交老師會收, 你唔交亦好似冇乜大問題
deadline 也無, 評分也無
基本上係睇小朋友會唔會主動開口講,
唔講真係唔知, 手冊冇寫要交
係咁train 小朋友向家長報告o既能力, 學校幾有方法!
尋日呢份"功課"係夾o係手冊,
係要"交" o既功課
下晝同小齊傾電話時佢已經急不及待報告有功課做
返屋企時就o係書枱做啦,
油下顏色咁, 老師有講要用咩色油,
但功課上冇寫, 又係考下小朋友上堂有冇留心
不消3分鐘就搞掂
暫時都係好輕鬆, 不過小齊要等我返屋企先做功課,
o係婆婆度佢唔會做, 爸爸尋晚話陪佢做都唔得
一定要媽媽陪
而家咁少功課就當然好ok
係擔心第時開始多功課時如果佢都係等媽媽返o黎先做會唔會好趕呢?
唔係好想夜晚返到屋企先開始做, 咁咪冇晒時間做其他o野,
睇課外書都好難了~
發覺開左學之後除左聽audio books 係keep到進度之外
睇其他課外書o既機會已經少左,
因為返得屋企食飯 , 沖涼聽audio books 得o黎都成10點,
又係瞓覺時間, 好難再squeeze 時間睇其他書
遲d 再加埋功課時間更唔見駛, 要叫小齊下晝自己做功課先得~


text:
今朝帶左阿B落街買減肥餐材料,我去完〝惠康〞又去街市,之後仲同阿B去睇車添!但由離開街市後一直都眼花花,直到回家後唔知幾耐就冇事.之後我都訓左一個鐘有多,訓完都好攰.
阿媽返晏,娣婦要返學,我諗住等肥仔放工回來就走,不過,阿嫂晏晝一點幾來電問我〝帶唔帶阿B去沙田,買玩具比阿B?〞,好丫!之後我打比老公話佢知我一陣出街,問佢買咩送比阿B又唔意見,咁一陣出去睇下先決定喇!
老豆提我先記得,今朝叫左阿媽飲茶時買盅〝鳳瓜排骨飯〞比老公做晚餐,而家出街盅野點算?仲有喎!我減肥餐既用料又點算呢?我就同阿嫂講我要拎D野回去老公家先可以出去,阿嫂知道後就叫我攪掂晒打比佢,佢過嚟同我一齊回去,再去沙田.
今日阿B要抱既時候,大多數都係阿嫂抱,真係多謝阿嫂.我地去到〝新城市〞租車,真係好彩最後一架都租到,之後去左〝玩具反斗城〞和〝荷花〞睇玩具,但最後都係係〝玩具反斗城〞買玩具.阿嫂買左個波波池,而我就買左個電腦仔,詳情請到:〝電腦仔‧波波池@提早的2歲生日禮物〞.
我除左買電腦仔外,仲買多左一個益智玩具,若果阿B玩就可以傳比阿嫂或者我個B喇!我地結帳時,原來購物滿二百蚊就可以成為〝玩具反斗城〞永久會員,所以我地每人申請左一張.不過,冇乜着數.
由於我吃緊減肥餐,所以冇食飯就坐的士打道回府,我地攪掂左阿B就各自回去.老公放工回來好肚餓,我就蒸熱D〝鳳瓜排骨飯〞比老公食先,我知盅飯應該唔夠老公吃話煮多個麵比佢,老公話一陣先算.到佢食完一陣話好似冇食過野咁,我就再去煮多個麵比佢勒!
尋日瀏覽人數又一百零幾喇!


text:
其實我點解會咁問呢,因為我上個星期去左一間餐廳食飯,見到好感動嘅場面,嗱,感動唔一定係流哂眼淚果種,有所感應而牽動感情就算係㗎喇!
話說果日我出左尖沙咀iSquare果度睇戲,睇完都成兩點半,咁一定係好肚餓喇,於是四圍搵下有乜嘢好食喇,店鋪確實唔少,但係選擇唔係好多,而啱我口味嘅就更少,於是一路行呀行,咦,見到間望落去窗明几淨嘅 Te 餐廳,行埋尐睇下佢個菜牌,真係簡單過簡單,一張過,上面印左二十幾個格,清一色係意大利粉,心諗,可唔可以有其他選擇呀,正想走人,朋友話,呢間尐意粉食得過喎!係?朋友講左一尐背任景資料俾我聽,又真係似曾相識喎,咁反正未試過,一試無妨喇,而且真係肚餓喇,唔想再搵食喇!
嘻嘻,真係大口氣,唔想搵食,搵少尐你都冇得食呀,何嘉麗!
以意大利粉嚟計,我最鍾意食蒜片辣椒意粉,貪佢辣辣地好惹味,但係佢好似冇,於是叫左另一個都應該係有少少辣嘅Arrabbiata,而朋友就叫左個蜆肉意粉,我一聽佢叫呢樣就眉頭都縐哂,呢尐地方食蜆肉意粉會有乜好嘢呢,咪係尐罐頭蜆肉你!但係朋友冇理我對眼已經反到上天,堅持己見!算,我同佢講,我話嚟到見勢色唔對,就唔同你share囉,嘻,喺飲食方面,我係冇乜義氣嘅!
購買過程快到我都唔知買完,而飲品選擇亦都唔多,不過唔買飲品都唔緊要,佢地有清水供應.我都未坐定,朋友已經一手攞住一碟意粉坐喺我面前,嘩,乜咁快!朋友冇我咁好氣咁話,人地就係標榜快之嘛!嗄,我有尐驚囉,快,咁好唔好食㗎!
之後眼尾稍下果兩碟意粉,碟蕃茄意粉好似略為濕左少少,但係碟蜆肉意粉,咦,竟然唔係罐頭貨,係有殼蜆肉喎,我立即一手攞起一隻試試,唔,蜆肉新鮮香甜,蜆殼重盛左尐煮麵汁,好味!
都唔理朋友嘅白眼,即刻𢳂左半碟嚟食!另外果碟我都食左一半,除左汁多左少少之外,味道唔錯,而最正係兩碟意粉都非常之咁彈牙,唔會因為係番熱而又霖又粉一pad嘢咁!埋單$120我覺得非常合理.
不過合理嘅食物唔係我今日要講呢間餐廳嘅原因,我開始嘅時候咪問過你好老闆嘅定義嘅?話說,喺我食緊意粉嘅時候,佢有一兩個員工都坐喺隔離枱食飯,應該係午餐喇,就係喺我想埋單嘅時候,我見到個員工已經食完,不過佢重坐左喺度,吸引我嘅事情出現喇,我見到佢面前放左一本書,嘩,呢個世代,有年青人睇書真係難過中六合彩三獎,重唔止喎,佢果本係英文書,唔好話我snobbish,而家尐年青人唔似我地果個年代咁,鍾意攞本英文書扮型,佢放本英文書喺面前就真係睇㗎!
當然下晝成三點鐘,餐廳冇乜客,但係真係有老闆唔俾你做自己嘢,咁亦可能佢用緊嘅係自己食飯時間睇書,但亦有老闆唔俾你坐喺餐廳入面㗎喎,咁亦有可能係大家遷就,放飯時間如果有需要就幫下樓面.不過點都好,一個伙計可以好安靜咁食完飯睇一陣書,呢間餐廳個老闆我直覺認為唔會太衰!而我亦有理由相信,一個老闆見到一個年青人會埋頭於英文書本中,都應該係會支持嘅!


text:
2016年3月11日星期五
小麥糠飯
呢排買咗唔少有益嘢,要改善日常飲食嘛,我有做嘢㗎.
今日開包小麥糠.
小麥糠就是小麥嘅外層,通常白麵粉會去除呢一層先磨,如果無去除呢一層就磨,就係全麥粉.
依然係食減磅餐.
以前我們會久不久買糙米煮,不過糙米好硬,要先浸,再煮一段長時間才可以混合在白米中煮,小麥糠就簡單好多,唔使煮,可以即食,啲飯煮好,加啲入去撈勻就得.
泡菜食完剩低嘅汁,我會用來煮韓式湯.
好似好多咁,其實都係多多菜,加少少三文魚,芽菜自己發,今日收成㗎.
呢餐,好清淡呢.
16 則留言:
我始終愛吃白米,不會吃這些健康餐.回覆刪除回覆
全健康嘅米我哋應該唔會啦,咁樣撈都ok嘅刪除
我既減磅餐同你一樣, 多菜少肉同少飯.回覆刪除回覆
係啦,同埋通常係少油刪除
我長期都吃三色米飯.回覆刪除回覆
即係邊三隻米混合?刪除
附近超多有機健康食品超市>> 富人區.heheh回覆刪除回覆
高不成低不就咋,我哋啲富人區通常係靜英英,乜都冇得賣㗎刪除
而家我每星期也最少吃一次糙米和幾次麥片,好似你講…健康嘛!回覆刪除回覆
我有時會食豆飯囉刪除
EEE..唔知係咪得於香港燕麥糠?我通常落入咖啡.回覆刪除
我中意個韓式湯><好肚餓呀而家!!回覆
都係個外皮囉,不過唔同穀物,營養價值應該唔同,不過大家都係有益一族!刪除
我地食飯,除了放燕麥就是一茶匙米糠.油都會用米糠油.回覆刪除回覆
我好似未見過有米糠賣呀,米油有見過,米糠油就無印象刪除


text:
15 April 2011
日本 2009-11-15to19 - Part.04(18Nov)
一早起身已經見落緊雨,本來一早已經知依日會落雨,但旅行撞正落雨難免有點掃興
anyway,去左求其一間面食鋪食左個早餐後就開始出發,我地首先係去深大寺睇鬼太郎,坐地鐵後再轉巴士,落車時好快就見到鬼太郎茶屋,雖然落雨唔係咁好但依度既環境同雨天又其實幾襯既,食左個印住深大寺既包同埋飲左杯熱茶後就開始出發,首先見到一個水池,個名叫做龜島弁財天池,已經變色既樹葉其實好靚,但因為落雨,我只係羅左部細機出黎影,大機又羅遮真係煩得很,之後見到一條長石路一左一右,兩旁都係已經變色既樹加上鋪頭煮緊既包,噴出好大團既白白熱氣,視覺不錯
向左手面行,見到門前,元祖鳩田家,青木屋等等,因未到食lunch時間,所以我地繼續前行,見到深沙大王堂同埋旁邊既福德尊兩個石像,幾有趣,之後再行去左睇山洞入面既廷命觀音,因時代久遠既關係,係石頭面既觀音像已經好朦下,之後經由乾門行左去元三大師堂,間廟好古舊,旁邊有個叫賓頭盧尊者既像,由3舊原木所做成,手工不錯,廟既天花同埋橫樑牌扁等等,全木制,不錯,聽講曾經火燒之後再重建,但感覺古老,介紹所寫依座廟建時係西曆953年,成千年前,勁呀
之後行左去本堂,但因有葬禮既關係,我地入唔到去,果佢地話齋,我地依次旅行,真係婚禮葬禮都見晒
後來去左睇另一座觀音,咁岩屏風既design加上光線既關係,打落個玻璃度,好似孔雀開屏咁,幾特別
之後見差不過時間,行番去食野既地方,途中經過個牌,原來深大寺歷史攸久,最舊既廟宇係685年,距離依家成千三年,真係估佢唔到,其實依度幾靚,加上秋天既關係,好多樹葉已經變晒色,如果好天一定好靚,嗯
行左陣去到八起食下蕎麥面,幾好食,價錢5千幾yen,日本黎講,尚可啦
食完野繼續向前行,到左玩Geocaching既地方,係一條斜路附近,因為玩過幾次Geocaching,所以大約知道ed東西多數會放係咩地方,點知隨手就真係比我搵到,哈
去左青渭神社,果度又係一個人都冇,但佢d柱既設計好得意,可以將雨水引入地下,有趣,旁邊係一棵大樹,我估又有最少幾百年歷史
見時間差不多,經由旁邊既斜路行番落去搭車走人,咁岩既d學生放學,加上雨景樹景,感覺和諧而舒服,睇左陣窯燒,就行番去原路去到鬼太郎茶屋,睇左陣精品就上巴士走人了
坐多幾個巴士站,去到不遠既天神通商品街睇埋鬼太朗街,搵齊既戲入面既成員後我地再一次搭巴士去下一個目的地吉祥寺
但後來發覺我地錯左,唔應該搭巴士,因為佢實在太耐了,我地搭左成個鐘先到,去到時已經天黑了,唔知係因為我一直對日本冇咩研究定抑或睇多深大寺既廟太多,我一直以為吉祥寺係一間寺廟,心充諗黑蚊蚊睇乜鬼丫,原來去到又係另一回事,哈
btw,我其實對日本人係地鐵唔多出聲已經知道,但原來巴士又係咁,後尾先知有條傻佬坐係我前面,我一講野佢就叉住自己耳仔口upup,哈,日本真係幾大壓力,真係唔知身邊邊個先係傻既,其實香港都幾幸福,好多野都可以隨心所欲,日本就壓力大得可憐,番工已經受夠,自己時間都要咁,好辛苦者
去到吉祥寺冇咩特別,買左少少野後就搵左一陣佢地話好有特色既煙灰缸,但行左幾個圈都冇,加上落雨,真係好凍,所以就走人去食dinner lu
番番去新宿食過快餐麵後,就番左酒店再出番去燒鳥橫町食串燒,行左陣,搵唔番佢地之前食過既燒鳥鋪,就去左間叫串衛門既鋪頭食,但所賣既款式唔多,還算ok
真係落TMD一整日雨,氣溫只有8度,好凍,嗯

Photo Link <<<<<<<<<<
No comments:
Subscribe to: Post Comments (Atom)


text:
呢日潼潼去左循道衛理幼稚園進行K1入學面試.
面試時間係九點半,但係就差唔多十點先輪到潼潼.潼潼係幼稚園度等得無聊,曾經一度嚷著要走.好彩潼潼媽後黎同佢去睇下幼稚園入面養既龜仔,先可以俾潼潼打發時間.
到我地入去見老師喇!入到去先黎一個「親子遊戲」,然後再等逐個接見.到潼潼見老師:
老師:早晨!
老師叫左幾聲早晨,潼潼唔應老師不特止,仲唔肯望佢添.
老師問潼潼係咪第一個小朋友,係咪好少出街玩.我等左係,跟住佢地開始考潼潼喇:
老師首先拎出一盤花既剪紙,然後要潼潼將波子放係花心位置.潼潼放好之後,又叫潼潼執番好波子放番入碗仔度.潼潼都做到喇!
跟住老師又拎出一面鏡,問潼潼:呢個邊個呀?潼潼答左自己個名,但係老師聽唔明,仲問我佢講乜. 之後又用鏡向住媽媽,問呢個邊個.潼潼答左「媽媽」.呢個時候老師順序問潼潼眼耳口鼻既位置,潼潼都指岩哂.(不過呢D唔歲半時已經要識既咩?)
呢個時候佢又拎出幾舊積木,要潼潼講出顏色,潼潼答對左.然後再要求潼潼將同顏色既併排一齊,潼潼都做到.
最後拎左四隻玩具出黎,問潼潼識唔識數,潼潼又數岩左.之後送左其中一隻玩具俾潼潼做見面禮拎走.
老師係咁讚潼潼好叻,問潼潼有無上PLAYGROUP,我話有,老師話唔怪之得咁叻.冤枉呀老師!認顏色同數數都係我地係屋企好俾心機同時間咁教潼潼架!
之後我地離開去聖安德肋幼稚園報名.呢間幼稚園環境超靚,真係非常吸引,一路去老師都有同家長/小朋友打招呼.我地交完表格,有個老師同潼潼講再見時,仲發現到潼潼有流鼻水,然後主動帶潼潼去隔離課室,用紙巾濕D水俾潼潼抹鼻.呢度D老師真係好細心.
潼潼爸都好鐘意呢間學校,佢話唔計個校園有幾靚,但係起碼D老師就同剛才既差好遠.爸爸話除非我好想潼潼讀循道衛理小學,否則寧願潼潼讀番原校都唔會轉循道.


text:
十月二十九日
二十五個月至二十六個月閒記
一直都好想去迪迪尼黑色世界架
今年因有annual pass 終於有機會lu
接阿ti放學 就向欣澳直衝 向黑色世界進發
你睇阿ti知道去迪迪尼興奮
Tima喺度諗下年洗唔洗續pass呢
去到門口 見到阿Jack同Sally都夠晒興奮lu
可能十月多參展商嚟擺exhibitions 好多外國鬼鬼嚟玩呀
反而少d國內同胞 搞到好似變左美國迪迪尼咁
未開始玩之前 我地要去醫肚先
Tima一早做左功課 知道Corner Cafe有halloween特色食品
一於就去呢間啦
隻蜘蛛濕左冇咁似蜘蛛咯 但都好可愛呀
呢碟係Tima嘅墨汁麵 佢隻"眼"好好食架
碟上得一隻嘅蝙蝠 精緻到Tima唔捨得食 後尾阿ti一啖食左
Tiba嘅ribs 最冇halloween感覺嘅一道菜
仲有好多好得意嘅dishes架 可惜試唔晒tim
呢個係Tima指定要揀嘅一個甜品 都好好味 啱晒一家share
呢款甜品好cute呀 百無禁忌 阿ti見到d士多啤梨勁開心
tima叫佢影相 即刻冇say no架!
食飽就周圍行 四圍都見到阿Jack同Sally
d佈置唔知同上年同唔同呢?
Tiba話有d曬 所以就行左一陣shops先
一睇之下先知 原來halloween嘅精品唔係好多架咋
之後指定動作 去玩阿ti開始有興趣嘅巴斯光年射射
今次係阿ti第一次自己玩射射咋 之前淨係喺度睇....
再玩埋馳車 哈哈 兩父女玩得好開心 阿ti好想自己踩油門
玩完馳車 出到嚟就見到Buzz喇
上次阿ti一見到佢就喊 今次見到佢呆一呆
指住buzz話 : 巴斯光年呀 titi同佢影相 唔喊 唔喊 自己同佢影....
自己影? 上次先喊到c下c下 ... 好呀 去排隊咯
就嚟排到喇 阿ti縮沙 : 哇 巴斯光年呀 titi唔喊 mama陪我影丫
Tima瞟佢一眼 暗笑 始終仲係驚 但喺度逞強 好啦 就陪你影!!!
玩埋呢隻飛下飛下 哈哈哈 唔知叫咩名嘛
就同阿ti去睇parade啦 次次嚟到阿ti都睇唔到
Disney on Parade
\
阿ti睇得好雀躍呀 逐隻disney公仔喺度數
原來好多公仔佢都識架喇 連Alice都識呢
阿ti好努力同阿chip say hi 揮晒手咁 由街頭開始就揮定
終於阿chip見到佢地喇 仲好nice咁同佢揮手打招呼
哈哈 開心到隻臭豬哈哈笑
仲同Tima講 : "cheap"同titi say goodmorning呀!!!!!!


text:
呢間"小甜谷糖水舖"係影星谷祖琳開架,其實係一月農曆年前,太陽哥哥同我係維園行完花市後就帶左我黎試,不過到今日先同大家分享返!
當時已經夜晚接近十一點,但有好多客人呀!呢區係住宅,周圍環境好陰暗清靜,但一轉入呢條街,突然有個燈火通明既小地方咁!
我實會影相架啦,我一舉機,門口的男人用手遮住自己個頭(見相),我仲以為個客人埋緊單唔上被攝入鏡(因為佢手上拎住d錢);點知佢唔係客黎架,太陽哥哥話佢好似係谷祖琳既男朋友,我見佢數完一叠錢就楂私家車走人啦,身旁仲有位男性朋友;我心諗:咁串,您唔係以為自己係明星呀?我鬼認得您咩,女朋友係舖頭賺錢,您拎完d錢都唔知係咪同fd去wet,咁都有!
我身後玻璃窗入面粉紅色衫個影,就係谷祖琳啦,我成日係個窗度"裝"佢,哈哈!太陽哥哥講我先知,原來佢本身煮甜品好得架,真係有料先開舖頭,同埋一手一腳親身研究,唔似其他明星,咩都唔識就學人開舖頭賺錢,咁又真係幾叻女喎!
除左"裝"佢,我仲成日吼玻璃窗上既蒸氣一消失就偷影佢,哈哈!
呢度賣點係所有既牛奶,全部都係從北海道新鮮空運到港架,鎮店之寶係北海道特濃牛乳燉蛋白,必試之選,真係好滑下架!
牛乳燉蛋白〔$23〕
腐竹白果薏米糖水〔$16〕
餐牌:
店裡的店員都印有舖頭名既衛衣:
小甜谷咭片,呢度都算近維園,但因為都係d大街小巷入面,都有d難搵架!


text:
呢一件事,其實自我四月初想做今次30日挑戰開始,我每食一間餐廳都會留意一下佢哋嘅食物,服務質素,有冇邊間我係打從心底想留低啲貼士作為多謝佢哋嘅小小心意,同埋當係對佢哋嘅小小支持同奬勵.
上個禮拜,去到呢間餐廳,由一開始…個侍應已經笑面迎人,好有禮貌咁帶我同朋友到我哋張枱,之後就算我哋有問佢哋借紙借筆,佢地都面帶笑容,唔介意行嚟行去去拎俾我哋.我雖然唔好肯定話佢地熱愛自己份工,但佢地真係用個心對待每一個客人,而呢一點我覺得係香港來講其實係非常難得.
食物來講,亦睇得出廚師好有心機整,好似我哋叫咗一份Caesar Salad ,佢係完整成棵菜排返出嚟,仲好細心咁確保啲沙律醬沾到成棵菜,最後食咗幾樣野2 個人埋單都係五六百.
呢間餐廳無論係環境,服務,食物質素我都覺得真係唔錯,所以去到最後就寫咗一張Notes 連埋$1000紙幣俾咗佢哋,希望啲侍應睇到,會令佢哋嗰日更開心,最重要係令佢地知道食客會真係欣賞佢哋嘅服務同食物,令佢哋繼續維持呢個良好嘅服務態度.
好多時候,話唔定我地做嘅一啲小事,已經會令到其他人開心.學識欣賞,適時表達自己的謝意,除左係對他人嘅一個肯定,我地一個小小嘅行為仲會鼓舞到別人,咁又何樂而不為呢?
如果想知道餐廳資料的話,可以留言或PM我.


text:
今日真係出血日
因為sogo週年大減價呀!
titi喺ti婆度過夜 mami同ti爸可以過下二人世界 休息下
titi 唔洗掛住我地啦! 嘻嘻
mami接左ti爸之後 就再去sogo行街街 (今日尖咀 前日銅仔)
前日喺銅鑼灣既sogo已經出左一次血
買左呢個mami好鐘意既袋
登登登登! mami都好冧嘅brand Coach呀
呢個coach好實用呀 可以返工同埋出街 出街打斜"咩" 返工側邊"咩"
真係好好用 潮得黎唔怕out 唔洗下下gucci咁悶 (mami嗰d LV呀 Gucci呀都冇用lu)
多謝titi 點解多謝佢呢? 因為titi一出世我地既tax可以做到reduct!
慳番 $ xx,xxx 呀 所以呢個袋係titi送比mami既 呵呵!
今日再度出血 喺尖咀嘅sogo都買左好多野呀
其中最冧既就係呢個金色Clutch bag啦 mami一早都想要架啦
估唔到喺嗰度見到一個咁啱心水既Clutch bag 超冧哩 (唔理價錢就買左)
仲要係Mami超鐘意嘅Shop度發現 仲係我至愛既金色 開心死呀!
喺呢間舖度 mami仲買左 jacket in red 都係勁冧既秋冬恩物啊!
呢個袋係投資得利送既! 呵呵 多謝外匯市塲
除左呢d mami仲買左大玩具 靚衫仔比titi 唔好話mami唔記得諾兒啊!
反而ti爸好努力咁搵野比自己 但好似冇野啱佢 慳番咯!
今日大出血 出得好開心 好爽呢!


text:
2011‧2‧12
林村節
新年去林村許願係好多人會做嘅野
本來我地都想新年假期去
但後尾見有林村嘉年華 就等多一個星期先出發
個嘉年華比平日多d檔口 多d野食賣
兩父母喺咁睇人地d米通呀 花生呀
好似好肚餓咁
阿ti比人鬧咯
梗係啦 小朋友要拖住大人嘛
比tiba訓話中
唔好睇阿ti人仔細細 真係好食得架
見咩食咩 食量同身形成反比
見到魚旦就叫公公買
話咁快食淨兩粒 你睇幾開心
yeah 食完就擲寶牒咯
阿ti話要擲橙橙
tima話擲橙橙之前要寫祝福語落許望紙度架
阿ti無厘頭一句 : 係唔係寫完聖誕老人就會見到架喇?
tima ~_~" : 唔係 寫左之後去擲橙橙
如果橙橙掛喺樹度 你嘅wish就會實現架喇
阿ti : 哦 咁我寫啦
阿ti攞住枝筆 tima先見到原來依家先進到有格仔tick架
車 全部tick晒咪得咯 hehehehe
阿ti : are you ready?
最後阿ti擲唔中樹樹
反而好大力咁擲中個男人 (水平線車過去 哈哈哈)
個男人 : 哎呀 一聲
我地即刻笑到收唔到聲
好似好哀咁tim 但真係好好笑
阿ti好似睇住個男人擲出去咁架 中晒!
見唔見到tiba想幫阿ti接住個橙?
哈哈 真係好好笑
tiba就唔同呢 一擲就掛喺樹度喇
@_@"
仲比阿ti擲?
擲完橙
民族大嬸出嚟表演喇
同完靚嬸影完相
阿ti同我地玩許願燈
佢自己揀燈嘅顏色tim
經過許願廊 我地去到許願池
哇 好多人放喇
工作人員點完火
阿ti放許願燈
阿ti一路都跟住許願燈行
轉左一個圈喇
阿ti仲認得自己盞燈
陪住燈燈行 直至火熄滅為止
禮成!
跟住阿ti就巴閉喇
財神一見阿ti就要抱佢呀
其他排隊嘅小朋友都冇架
仲唔係有運行 哈哈哈
但點解個財神係外國人嚟嘅?
唔通聖誕老人又會係佢扮?
最後談小姐陪tima食麥芽糖餅
但佢唔多鐘意 tima食晒一枝 hehehe
食埋條腸
睇埋人地燜豬肉飯
我地就離開林村喇
下年新年再見 bye~


text:
2016年3月9日 星期三
壓力
最近好似好多學生自殺, 5日4單,
呢個時候講d聽落唔岩聽既野, 都會比人圍插,
見到胡鴻鈞facebook status比人狂抽水, 都幾登佢唔抵,
佢都係叫學生諗下d冇書讀既人有幾慘
其實同老媽子見你食唔哂d飯果陣叫你諗下非洲d人冇飽飯食異曲同韻
背後個邏輯 都係重新審視自己擁有既, 而唔係著眼自己沒有既
跟住佢就比人話呢d說話反而會令學生更加大壓力, 又話係社會既錯 香港病左云云
首先, 壓力係必然存在, 只要有競爭, 人與人之間互相比較就一定會有壓力
學生無論如何都要分高下, 一定會有人考第一, 亦一定會有人包尾,
可唔可以唔考試 唔分高低? 唔好咁天真,
如果高生產力同低生產力既人得到既回報係冇分別, 咁應該就冇人會努力,
情況就好似共產主義既社會一樣, 弊處唔需要我多講
所以只要香港仲行緊資本主義 競爭同埋壓力係冇可避免
其實呢個都係自然定律, 即是物競天擇, 例如...
老細請人會揀個面試表現同背景好既
打工仔揀做邊份工都會睇公司名氣同埋人工前途
筆筆番工都想同d好傾又可靠既同事一齊做野
所以我諗現階段除左駐校社工加強輔導, 應該都冇咩其他野好做
其實我唔覺得正常既學習壓力會大到令人自殺, 因為即使讀書成績唔好,
總會有其他長處, 例如運動音樂捉棋畫畫呢d, 係學校活動自自然然就會知道
學生學習壓力倍大既原因, 係在於學生平時接觸既人過份吹噓成績既重要性
包括老師 家長 傳媒等等
佢地覺得要將來賺大錢先叫成功, 成績好先可以賺得到大錢, 成績差就乞食
當然, 成績好, 將來自然會多d選擇; 成績唔好, 又唔係一條絕路黎既~
老老實實, 李嘉誠低學歷一樣做到首富, 中大碩士一樣搵唔到工要拎綜援
都足以講成績好並非成功既必要條件,
可能你會話呢兩個係極端例子, 咁.. 中學學歷做廚師/演員/代理/經紀年薪過百萬都屢見不鮮咖~
甚至依家仲可以做youtuber/直播打機添 @@
新既時代, 就會有新既成功方式, 總之就唔好放棄尋找出路 搵條屬於自己既路啦~
不過... 搵唔到都唔緊要既~ 反正大把人到死果日都搵唔到 lol
儘管如此, 呢班人既人生都可以好精彩~
難得冇病冇痛就出左世, 又咁橋唔係做豬做羊 係做人,
既然咁好彩, 就即管睇下之後既人生會有咩意料之外既得意野發生啦~?
咩得意野? er... 例如中六合彩頭獎? 筆筆聽聞有同事中左, 之後辭左職~ xdd
話明係意外野, 邊會估得到~ www
例如筆筆都估唔到自己會做左一年幾雙失青年, 亦估唔到做完雙失青年都仲有人肯請我lol
所以呢... expect the unexpected啦~
5 則留言:


text:
2013年9月5日 星期四
搬舊文方法分享
6 則留言:
但我想問下, 呢個方法..如果yahoo blog停止後, d相會唔會有機會變左死圖?? 因為好多人都有擔心呢個問題~回覆刪除
依個問題,真係唔知喎,因為我所以blog都係係Sina寫既,再copy係Yahoo到,所以我啲圖既link都係Sina架,所以我應該無依個問題呢....回覆刪除
你就好啦搞掂哂,我呢排要整月餅都唔得閒搞佢,好頭赤.....請問yahoo download 要幾耐呀,download 完佢會俾條link我,click入條link會見到乜?點樣可以save落自己電腦??回覆刪除
係咪只得一個file後面係Moveable-Type呢個名?
>>中間就會出現個匯入既制 Import blog-Export blog-Delete blog<<你講匯入係咪Import blog呀??
唔好意思問咁多野,因為好驚做錯一步搞到兩頭唔到岸,唔知點算
我係Yahoo downlonad左唔係好耐咋,第二日就收到e-mail喇, click左入條link到就會見到有個備份制,一禁就得架喇...就可以save係自己電腦回覆刪除
而個file入面會有好多個file既,但你唔洗理佢,你只係要用後面Maoveable-Type個個就得呢
跟住再上網download 一個叫blogtrans既程式,匯入意思係匯入去個程式到,跟住再匯出就係佢幫你轉左個檔案,再匯出返出尼呢...咁你個備份就會變左XML檔架喇
之後先再去返blogspot到匯入返落去你個blog到,好快,其實除左係yahoo DL備份之後,其餘成個程序都只係十分鐘既事咋...試下啦~~~^_^
你好勁呀!!我用咗你嘅方法真係好快,不過可惜 d 相全都冇晒要重新入 but 已經快好多!!Thx ^0^回覆刪除回覆
啲相無晒?我有個喎?刪除


text:
見到fb內有位影師影左個叫做K11既地方, 我只知佢係尖沙咀, 但從未去過, 於是見今日早少少放工, 即係六點幾到, 就去搵下呢個地方 點解我會去K11呢? 因為果度有個時裝展覽, 個樣都好似幾靚. 最後終於比我搵到, 果然係個靚地方, 可惜joejoe未放工, 唔係就可以一齊去...
去到燈岩岩好著, 個景好靚啊~
今次時裝展覽既招牌及布置, 個海報好吸引
附近既布置, 以red rose為主
仲有別緻既餐枱及餐椅, 好有lolita感覺
背景除左靚之外, 都無話可說, 比時裝更靚
件衫款式比較普通, 但布料好靚
女裝線條雖然簡單, 但cutting 都幾特別
黑色衣服夠低調, 返工就最岩. 我返工唔鍾意太誇張, 放假就扮靚d
商場內仲有時裝展覽, 呢個公仔及衫配合好
仲有一件名貴既衣服, 可能係金色比較特別
擺滿小冊子既地方, 都好有古典味道
除red rose外, 仲有部份綠葉植物
地方雖然唔太大, 但地方都算唔錯, 下次同屋企人, 朋友或joejoe黎就好. 一個人行左唔耐, 就返屋企食飯
kumi's new life
2011年4月4日 星期一
K11 Paris Fashion Week
見到fb內有位影師影左個叫做K11既地方, 我只知佢係尖沙咀, 但從未去過, 於是見今日早少少放工, 即係六點幾到, 就去搵下呢個地方 點解我會去K11呢? 因為果度有個時裝展覽, 個樣都好似幾靚. 最後終於比我搵到, 果然係個靚地方, 可惜joejoe未放工, 唔係就可以一齊去...
張貼者: 幸福之匙 於 上午7:05


text:
Tuesday, 5 February 2008
The Virgin Spring
而家我做 TA o個科最過癮o既係有幾個星期唔使睇書, 而係要睇電影, 到而家為止睇o左三齣. 今日就一個人坐o係 office, 睇o左冇幾耐之前瓜o左o個個名導演 Ingmar Bergman o既 The Virgin Spring (1960), 瑞典語, 仲係黑白片, 真係幾嚇人.
齣戲係開頭節奏慢 d, 但係其實都唔悶, 相反, 戲中幾個暴力場面拍得幾震撼, 唔差得過而家 d R 級片. 故事講個來自虔誠基督教家庭o既天真女仔被三兄弟姦殺o左, 後來o個三兄弟盲中中去到個女仔屋企投宿, 仲俾個阿媽發現佢地殺o左個女仔. 最後係個老豆殺晒三兄弟 (其中一個係細路仔), 為女報仇. 最後一幕係佢地發現愛女屍體, 一方面質問上帝, 點解既唔阻止 d 壞人殺佢個女, 亦唔阻止佢親手報仇; 但係另一方面, 佢又冇放棄信仰, 相反仲話要o係佢個女死o既地方用佢o個雙殺過人o既手起教堂.
我相信, 呢齣戲想探討o既係, 當一個最虔誠o既人有個最善良純真o既乖女被幾個最醜惡o既男人以最下流o既手法羞辱兼殺死, 佢會點做? o係咁o既情況之下, 信仰有乜意義? 個導演就話, 其實分別不大, 呢個虔諴o既人會做同其化人一樣o既o野, 佢需要親手復仇; 分別只在於佢之後仲可以用信仰o黎令自己好過 d, 以自己鍾意o既方式去贖罪.
Posted by Howtindog at 17:41
Labels: 電影
0 comments:
Subscribe to: Post Comments (Atom)


text:
2012年5月31日 星期四
Home Craft Time – PlayCorn ABC (2y9m)
Baby著色本@2012年5月31日 (2y9m)
尋晚先至KO左一本coloring book,今晚Ambrose又話要油顏色!見之前Ambrose對於coloring無咩大興趣,一直都無添置更多coloring book,所以,今晚攞埋最後一本而家啱做嘅coloring book出黎俾Ambrose油,結果,又係一油就油哂一本!
都係啦,呢本size幾大,Ambrose又係見到就狂掃,攪到出哂界!其實佢咁掃自己對手都好攰,中途重同媽咪講話好攰,笑死媽咪!不過話就話攰,佢都無放棄,一路油,一路揭睇吓重有邊頁未做,如果第日做功課都係咁小心就好喇!
2012年5月30日 星期三
寶寶快樂塗色@2012年5月30日 (2y9m)
近日Ambrose好似愛上左coloring咁,俾功課佢揀,佢都會揀油顏色!繼之前做完嘅塗色入門後,媽咪又摷左本兩年前去深圳書城買落嘅油顏色書“寶寶快樂塗色”俾Ambrose油!呢本顏色書一頁係樣版,另一頁就係俾小朋友跟住油顏色嘅!叫左Ambrose跟住顏色黎油,佢又唔聽,自己鍾意攞咩色就咩色,俾佢激死!不過Ambrose又好奇怪架喎,佢鍾意撞幾隻色一齊油,呢幾隻色並唔係跟據d邊界一隻色油一格咁油,而係自由派咁全個公仔隨意亂撞,都唔明點解佢要咁做?其實係咪應該要帶Ambrose去睇吓畢家索嘅畫展呢?哈哈!
之前做Kumon Workbooks同塗色入門所要油嘅公仔都係比較細,範圍唔大,所以Ambrose都好似油得比較好,起碼佢會慢慢油左外框至油中間,咁就少d出界!但呢本寶寶快樂塗色size細過A4 size少少,成個公仔都要自己油顏色,範圍都幾大,所以見Ambrose一落筆就起勢狂掃,就係咁,好多時都出哂界!唉!
一本有成十幾個公仔要油嘅顏色書,Ambrose一晚要油哂!咁就KO左一本喇!
似乎要搵d顏色書,size唔好太大,但要油嘅公仔又要簡單線條,好似都幾難搵咁!
2012年5月29日 星期二
Home Craft Time – 紙袋獅子 (2y9m)
今晚又同Ambrose做功課,由於呢排晚晚都做功課咁濟,本塗色入門話咁快就KO左喇!另外之前做緊嘅數與量概念,可以俾Ambrose做嘅都做哂,淨番排1-5最高最矮,最多最少,最長最短果d,咁複雜,都係留番佢再大少少至做喇,費時講到口水都乾喇!
媽咪食完飯將尋日唧水雪嘅冰攞左出黎俾Ambrose玩,佢係咁開水喉沖d冰,攪到d冰好快溶哂唔見哂,無得玩!
夜食飯,時間唔係好多,所以媽咪摷左好耐之前買落嘅紙袋手工出黎俾Ambrose整獅子!其實之前已經做過類似嘅手工,只係之前做嘅係乳牛同埋青蛙,而因為之前Ambrose重細,媽咪主要都係用雙面膠紙痴好位至叫Ambrose搣同貼,今次,媽咪覺得Ambrose應該可以試吓自己搽膠水,所以今次攞左板白膠漿俾Ambrose慢慢唧!
不過枝白膠漿略嫌太實,見Ambrose唧得好辛苦至唧得少少,一係就一下子又太多,下次買白膠漿都係要捏吓至好買喇!由於有時Ambrose唧白膠漿太多,媽咪會教佢用個唧頭掃番勻d膠漿至好痴,佢就不時問媽咪點解,然後重好大聲好興奮咁大叫“好好玩”,真係俾佢笑死!
做好哂隻獅子,最後步驟就係幫隻獅子貼圓貼裝飾身上嘅pattern,Ambrose貼貼吓無啦啦貼左入去獅子個口入面,媽咪忍唔住問佢做咩貼入去呀,問Ambrose獅子要食野咩?佢就答,係呀,獅子要食燒賣魚蛋呀,之後自己笑到咯咯聲,哈哈!
好耐都無同Ambrose做手工喇,見到Ambrose咁有興趣,明明想睇電視都衝左過黎要做,又肯坐定定做哂全部工序,媽咪好安慰,因為明白其實唔係個個小朋友都有興趣做手工做功課,Ambrose有興趣又肯做,其實真係好難得,媽咪真係要不斷鞭策自己,唔好成日都懶,只係同Ambrose玩玩具或畫吓公仔就算,真係要花d時間同佢玩多d手工同做多d功課至得!
咪就係燒賣魚蛋
完成品
2012年5月28日 星期一
Dropper玩水@2012年5月28日 (2y9m)
因為今日Ambrose唔瞓晏覺,攪到黃昏嘅時候忍唔住瞓著左,成七點幾至起身,所以今晚Ambrose唔眼瞓,係咁要玩同做功課.玩完stamping同numbers matching之後,媽咪就攞出星期六同Ambrose睇醫生時經過街邊檔買到嘅手掌吸盤玩水.
遊戲材料有:一杯熟水加食用顏色,一個dropper,一塊吸濕布同埋一塊手掌吸盤.玩法係要Ambrose將水樽嘅顏色水,用dropper抽出,再响手掌吸盤上面嘅大小吸盤上唧水,但唔可以唧到漏出黎!
不過,Ambrose似乎未掌握到點抽d水,佢可能以為係畫筆,係咁將枝dropper放入去又攞返出黎,哈哈!偶然佢都可以抽到少少水,但當要佢在吸盤上唧水,佢往往將dropper篤實個吸盤度,本來唧左出黎嘅水又俾佢索返上去!
見用吸盤玩似乎都要有少少技巧,而Ambrose又重未掌握到點樣撳同放個dropper先至吸同唧到水,媽咪即時降低難度,响雪櫃攞左個冰格出黎,叫Ambrose隨意吸完水唧返落d格格度.結果,Ambrose都可以做到,不過都要媽咪不斷提佢,未係好協調做哂全部steps!最後,可能Ambrose自知有排都未fill滿個格,但以佢個性係一定想繼續玩落去,佢就不斷同媽咪講“不如我地一齊填滿呢格丫?”其實就係要媽咪出手同佢一齊抽水,至於唧水呢個動作,佢就堅持自己做番,哈哈!
最後成個冰格都唧滿哂水,媽咪臨時決定,將個冰格放番入雪櫃,叫Ambrose提媽咪明晚攞番出黎睇吓變成咩樣,唔知Ambrose會唔會唔記得左呢?
Numbers Matching@2012年5月28日
今晚同Ambrose試玩Numbers Matching,基本上,佢見到d貼紙就已經自動波去搣搣貼貼,不過佢就完全唔理個遊戲規則,係咁亂貼!媽咪要大聲數俾Ambrose聽,貼左幾多個,爭幾多個,失卻左呢個遊戲嘅原意啦,媽咪原本諗住Ambrose見數字或聽數字就自己動手去貼!另外,Ambrose亂貼到會貼貼吓呢格,都未貼夠數,佢就貼左落下一格,又有時佢會貼番去上一格,真係俾佢激死!
好明顯,Ambrose重未認到數字啦!頭幾格即1-3都尚可,不過之後果d就越來越亂,到最後佢都唔理咁多,務求貼哂手上張貼紙就算!似乎,下次媽咪應該集中玩1-5先!同埋應該一個數字一張會好d,費時佢成鬼日睇錯上下格亂咁貼!
Stamping@2012年5月28日
今晚Ambrose又話要做功課,咁啱學校嘅小肌肉訓練就係stamping,原先媽咪都懶得同佢做,因為stamping訓練Ambrose成年前已做過一排架喇,所以諗住唔做照tick返交學校.不過尋日媽咪响公司執野,又順手print左幾張stamping嘅格仔紙,所以都係同Ambrose又玩吓啦!
不過今次媽咪要Ambrose用印台印而唔係用原子印,咁佢就好似唔識就力喇!吓吓都鬼死咁大力印落個印台度,再用九牛二虎之力印落個格仔度,真係服左佢!媽咪教Ambrose細細力,佢都好似唔多識得細力咁,之後自己又走去攞其他原子印自顧自印喇!印完一張又一張,結果預先print好嘅格仔紙都印滿哂,Ambrose都仲要繼續印!媽咪唯有即場用手畫格仔紙俾佢慢慢印!
講番stamping,其實Ambrose都掌握得唔錯,都會識得一格一個印仔,係有時個原子印擺得唔好印左落去印唔哂,佢又要再印多次補番,同埋有時太快手,响同一格印完,好快又印番同一格度,不過so far都唔係好多時係咁!另一個問題係,媽咪其實想Ambrose順住格仔由上而下由左至右(或右至左)咁一路印印仔,不過Ambrose就比較不依次序,有時佢會打直印完一行再打橫印一行,先至再由第二行開始打直或橫再印過,好似要印好個框框先咁!又或者未印完一直行又走左去開第二行印,比較亂,印完一餐之後,重有幾個空格未印又睇唔到,真係唔知佢係大意定對眼有問題,唉!
Thomas雨褸
今日買左件新雨褸俾Ambrose!之前果件雨褸係Ellen姨姨幫媽咪淘寶團購返黎嘅,已經係Ambrose一歲鬆d嘅事!件雨褸今年先多少少機會著,今年著就好fit!媽咪其實好鍾意件雨褸,又平(好似都係廿幾蚊)又靚,所以都無諗過要買過第二件俾Ambrose!直至上星期同Ambrose出街,媽咪見有少少雨,得媽咪同佢出街,都係俾Ambrose著雨褸好d,唔係媽咪一把遮,遮得自己又未必遮到Ambrose.落到街,真係落雨,媽咪幫Ambrose笠頂帽,至發現原來頂帽對於佢黎講太細喇,頂帽只可以笠到去佢頭頂,前額嘅頭髮係笠唔到!其實如果細雨都無咩大所謂嘅,但如果大雨,咁就真係麻煩喇!
重要嘅係Ambrose而家要返學,平時爹爹車返學當然無問題啦.但如果爺爺湊返學,爺爺要同Ambrose行去搭輕鐡返學嘅,所以媽咪諗,如果遇著爺爺湊返學至落大雨,要佢一個人又要擔遮又可能會抱起Ambrose行,真係顧得自己都顧唔到Ambrose,或者相反啦!所以Ambrose其實真係需要一件雨褸,同佢著左,就算大人遮唔到佢,大家都不至於濕哂丫麻!
因為咁,買新雨褸就變得好有理由啦,哈哈!不過其實今年唔買,出年都應該要買過啦,舊果件都會再細再短架麻!咁不如今年買,一件雨褸,age range都係3-5歲,如果唔爛,呢件雨褸都可以著幾年喇!
市面上好多雨褸都係膠布,媽咪唔多鍾意,因為一來膠著起上黎好焗,二來摺起上來又厚,下下成舊野攞出街真係唔多方便,三來媽咪好怕d膠摺完再要打開會痴住哂,好麻煩!舊果件咁平都係尼龍布,要攞出街真係可以摺到好細,極方便!所以媽咪一心target要搵尼龍布嘅雨褸!另外,好多雨褸都係過頭笠,心口位有幾粒鈕,媽咪又係唔多鍾意,因為總覺得過頭笠有少少麻煩,唔及開腔方便,所以買雨褸第二個criteria就係要開腔喇!睇完一輪,發現呢兩個criteria都唔太難meet,不過好多都係女仔款囉,男仔款就只有叮噹同埋Thomas,兩件都係藍色!咁嘅情況之下,媽咪都係買Thomas啦!
其實本身舊果件係直身雨褸,媽咪比較鍾意,感覺上無傘型咁輪盡,但返到屋企試雨褸時,嫲嫲講開先至發現,傘型雨褸,係可以揹埋書包至著雨褸,連書包都可保護到,真係唔講都無為意!
所以呢件雨褸,真係返學必備,盛惠$139,好貴呀!
Amos Kid Driver
數與量概念
呢本“數與量概念”買左好一段時間,$100八本任揀,係超平嘅workbook.有見之前媽咪實在太懶,成日同Ambrose做功課都只係做油顏色workbook,所以都係的起心肝摷吓有咩workbook啱Ambrose而家做啦,唔摷出黎就成日都係買完放响度,浪費左!
啱啱早兩日至摷出黎,星期六Ambrose病住都話要做功課,所以二話不說,同佢做呢本,一做又係十幾頁!呢本workbook,好多已經都啱Ambrose做,主要係少大小,高矮,長短,估唔到媽咪完全無教過,Ambrose返學唔覺唔覺已經學識左!最出奇嘅係佢竟然都識分濶同窄,真係好神奇呀!
呢本數與量概念入面有分高矮長短排1-5,不過媽咪覺得要分5種長度/高度對於Ambrose黎講都應該難,而且佢都未識寫字,所以跳開哂呢d頁數唔做住!$12.5一本嘅workbook,有咁嘅內容質數,真係唔錯!
Ambrose生病了之二
尋晚最终咩都唔做,同Ambrose一齊瞓佢至無再成日醒左搵人,但今朝早八點幾媽咪發覺Ambrose原來瞓响媽咪個肚度,真係俾佢紮死!想話卸低Ambrose個頭,點知一路卸,爹爹就係呢個時候開大門,Ambrose成個醒左,要出去搵爹爹!
媽咪人都散埋,唔理爹爹放工返黎未瞓,照撻响張床度唔郁,哈哈!近十點,媽咪聽見Ambrose又好精神咁捉住爹爹陪玩,見佢又退左燒,唉,都係同佢去畫班啦!
上完畫班,食埋晏,Ambrose都好似好精神,咁就同佢玩左一陣冒險樂園,兜左一圈反斗城,又夠鐘要返屋企食藥休息吓喇!再要讚Ambrose好乖,去冒險樂園只係要玩打籃球,玩完無扭計再玩其他,乖乖走人!去反斗城都係,睇見佢望住d玩具,尤其是槍呀,怪獸果d,好似好想要,但媽咪話要儲吓錢,下次乖又儲夠錢先買,佢又真係無扭買玩具,重要爹爹話走喇,佢拖住爹爹手一齊行返出去,真係好乖仔!
返屋企換左衫媽咪就陪Ambrose瞓,可能媽咪呢兩晚都瞓得好少,所以都好快瞓著左,直到六點幾,Ambrose起身出房門搵爹爹,媽咪至醒,呢一覺瞓左三個幾鐘,真係估唔到!
本來諗住如果瞓醒重有精神,都會同Ambrose去碧堤個會所玩吓,但瞓醒都近七點喇,唔使去啦!唔想Ambrose太失望,決定同佢去表姐家食晚飯,順便俾佢地聚一聚玩吓開心吓!
又係啦,出左去一陣之麻,本來响屋企好鬼生猛嘅Ambrose,一陣又表現好攰咁,由佢對眼皮已經可以知佢攰唔攰啦!九點鐘走人,返到屋企同呢隻臭豬沖涼,至見到佢右眼入面有一pat眼屎痴住,都唔知係鼻涕捽左入去定係熱氣?!不過媽咪見佢眼腫腫咁,都係有d唔放心,明天都係決定唔返學喇,睇多次醫生先得!
呢日可能晏覺瞓太多又太晏喇,Ambrose入左房之後好耐都瞓唔著,唉!好辛苦瞓著左,三點鐘佢又醒左企左响度唔出聲,係咁抖大氣!本來又係想扮睇唔到,等佢企攰左會瞓番,點知等極都重係企!媽咪唯有起身問Ambrose做咩啦,佢話佢抖唔到氣,真係陰公!抖唔到氣又真係唔知可以點幫?想話撳低Ambrose瞓佢又唔肯!突然醒起好耐之前買左嘅鼻爽貼,專係鼻塞時用嘅,又即管試吓啦!不過Ambrose始終都唔識呻鼻,佢個鼻好塞,又有鼻水响入面,呻唔到真係好唔舒服,就算貼左鼻爽貼都無咩大幫助咁!見夠鐘可以食藥,又開左藥佢食,希望佢舒服少少,同埋眼瞓少少可以快d瞓番!同時間,媽咪諗起之前買嘅VICKS傷風膏,於是攞左出黎同佢捽吓個心口仔,再搽左d响鼻下,希望舒緩到佢嘅鼻塞!
攪左一大輪,都唔知幾點,大家又瞓番!爹爹就話放假可以抖吓,媽咪要返工,朝早真係唔想起身返工囉,好鬼攰呀!
2012年5月27日 星期日
Ambrose上新畫班之十二 (2y9m)
今堂又係畫鴨仔,不過今次同之前果次有少少唔同,今次係畫好鴨仔之後剪落黎貼上另一張畫紙上面,叫有少少立體,唔係咁平面啦!
呢三隻鴨仔都算畫得唔錯,起碼真係鴨形!另外,個藍色底色,Ambrose油得都幾靚,唔知點解佢果張係特別藍,其他同學仔都係好淺色架喎!不過第一隻鴨仔,頭dup dup咁,隻眼又sad,攪咩呀?!


text:
今日晨早就要起身啦, 因為約左10:30 入Park Island 揀相, 佢地約睇相啲時間都好full 下, 所以最好影完果時即刻約埋, 我地就係冇約埋, 所以就要晨咁早, 仲早過我地去影果日. 亦因為太早, 查爸今次決定揸車去青衣再坐shuttle bus 入去, 確實慳左唔少時間, 仲比我地搵到個超平停車場, $45全日泊, 之後我地仲有時間歎個靚早餐.
未入正題之前, 講下我既準備先, 上網睇過有關揀相既注意事項, 略略講下我仲記得果啲:
1) 問清楚啲stuff 係咪已經拎晒所有相出黎, 以免揀揀下, 佢又話仲有相, 打亂晒心中個budget
2) 唔好集中揀晒某一場景, 要盡量多唔同原素, 咁樣相簿會豐富啲, 冇咁悶
3) 同一場景, 比喻話有6張都好靚, 但都要割愛, 揀2-3張就算
4) 女仔唔好淨係揀晒自己啲單人, 都要留返啲Quota 比男仔揀下單人
5) 心中要預先定好自己既budget, 想加幾多張相
6) 相框如果package 已經包左, 盡量唔好比錢upgrade, 因為之後可以出去配過, 比較係婚紗公司平好多
好, 入正題, sales Toby serve 我地, 我地係用電腦揀相既, 唔使玩啤牌, 唔要既按reject, 但reject 左果啲又可以retain 返. 我地一開波快掃晒200 幾張相, 心中都知要加幾多張, 啲相係符合我地預期, 所以冇話特別驚喜, 同埋我地要扮對啲相麻麻地, 免得比sales 知道我地鐘意啲相~
經過3個小時, 我地最終揀左75張, 25張公園+沙灘, 25室內景, 25張中環, 估唔到都好平均, 而當中我單人有12張, 查爸有7張, 唔關我事架, 係佢自己唔揀炸~ 而我地package 包38張, 即係加左37張, 大約4千幾, 完全係我既budget 之內, 於是就叫sales Toby 過黎, 佢似乎都好滿意我自動加相, 跟住佢就話我地package 既相簿只可放20張相, 同埋入相簿既相, 佢地先會執. 同一時間, 佢就拎左本好靚既design 相簿出黎, design 相簿可以放60張相, 我地即時好buy 啦, 同埋我地覺得左右貼相啲相簿唔係咁靚, 相比起design 相簿差好遠, 但當然, 價錢都差好遠, 我地唔要package 本相簿upgrade 去design 相簿, 要加7000蚊, 即係要over budget 7k 呀, 真係肉都赤埋………好彩查爸都bargain 到佢送多10張相比我地~ 當我地流晒血咁由蒙記出返黎既時候已經係3點啦, 我地兩個都有啲失落, 但竟然係查爸安慰我, 叫我唔好擔心, 佢話真係覺得design 相簿靚, 值得加錢整………咁我唯有第二樣慳啲啦, 再催眠自己一生人一次, 值得既….. 值得既…….
7月底先有相, 希望真係會好靚啦, 係網上借左人地啲design 相簿既相, 真係好靚架, 真係好靚架~


text:
一年一度書展又到了~
行書展呢好似係中學生時o既消暑節目,
到我出o黎做o野之後就無左雅興無行幾年,
生左小齊之後想搵書比佢睇於是又行返
今年直情帶埋佢o黎行
此行有幾個目的...
一來想同佢買書包開學,
二來又想買啱佢o既書 (帶佢o黎等佢自己揀)
三來我想睇年度主題!
帶小齊o黎仲有個好處 -- 就係可以行特快通道!
雖然都兜左陣, 但已經快左好多
我張飛係送o既, 小齊就比10蚊雞
一o黎先上3樓 (後尾發現根本無時間落返1樓...)
小齊好鍾意睇呢d漫畫書
貼紙書都係
福爾摩斯佢都話唔錯, 今次買左幾本
反正平時都有得訂, 不急於買
睇文具, 貼紙係我地o既興趣!
睇左陣書我地決定去買左書包先
o黎先前我地都做左d research 仲試左d 款
親身試, 上網睇...都有
所以o黎到唔駛好耐就決定到
幫小齊揀書包我會再另文分享~
英文書我今年反而無乜買, 成日只係買左呢本20蚊大大本!!
真係好抵, over 10個故事 ~
其他我地只係睇多, 冇落手~
上文都講過, 其實我今次o黎書展係想睇
亦狂亦俠亦溫文
我中學時好迷武俠小說
特別係金庸啦唔駛講, 我睇書o既開始比較遲,
中二時多得一位同學介紹我睇笑傲江湖, 咁就開始左睇金庸武俠小說
呢副聯果 d 好快已經睇晒, 仲係咁翻睇
講緊係耐唔耐就會翻睇, 近排都翻睇完 4 套
自己出o黎做o野搵錢之後我就開始買返d 書o黎儲...
細個時無錢買書都係借... 果時好想儲齊一整套金庸小說咖
仲記得果種借到1, 2, 4冊無3 o既吊癮法
每次電視台做呢就一定借唔到相應o既書...
我第一次捨得真金白銀比錢 book 書就係金庸小說
真係好好o既回憶
如果我話你聽我會考同高考中文, 中化o既火箭都係睇金庸睇返o黎係咪好熱血?!
哈哈
真係事實o黎咖! 多得我媽無阻止我睇, 果時真係好廢寢忘餐睇
匿埋o係被竇睇, 考試前又睇...
書中o既主角練武越練越好,
我o係書外o既中文都係一樣,
果時覺得作文好容易... 蘭花拂穴手一般就寫成800字交貨
作文o既連堂我一定起到貨, 準時放學, 有d同學要"加時"作賽就要被留堂了
我影o既唔多, 但睇返覺得好有親切感!
"少年"回憶
如果我自己一個人o黎會再慢慢睇~
我地仲行左賣文具手工用品果邊
買左d 美勞用品比小齊,
自己又買左d scrapbook 用品
小齊睇人地畫得咁靚好羨慕
呢d 日本動漫佢都有睇咖, 佢話想畫到姐姐咁叻
估唔到除左書仲有d 玩具之類,
mini 航拍機小齊話想買, 不過我地買o黎有咩用?!
最後行到8點左右先走, 結束 5個鐘旋風式書展一遊!
是日靚衫: Roberto Cavalli Kids, Rayban, Kenzo Kids, Lelli Kelly


text:
睇完西醫之後,已經叫做好咗七,八成,但係都未完全清得哂,而且右面肋骨仍然勁痛,夜晚瞓覺轉身都痛醒呀,係時候要去見吓大夫把吓脈喇!
睇完醫生,醫生除咗話我感冒未清之外,應該因為之前咳得太犀利而扯傷咗右面肋骨位附近嘅神經線,所以攪到咁痛,佢仲問我平時係咪好易痾 o添!真係始終都係中醫把脈掂好多,上次去睇西醫,個醫生問我有咩病癥,之後就開藥.唉,有時病人點講得咁仔細呀,反而中醫一把脈就立即知道內裡乾坤.
本來我都想喺埋診所度煲埋藥,費事自己煲咁煩嘛,既要睇火,又怕煲乾水煲燶藥,但係夾唔啱時間,之後要趕住返中心教琴,咁就唯有拎返屋企自己煲囉!
咁大個仔都係第一次煲藥,以前有媽咪幫我煲嘛!呢頭放好哂藥入個藥煲,倒水入去,果頭就發現個煲裂底,一路滴水,可能因為無用得耐啦!於是老豆就即刻落街買過個新藥煲返嚟,點知佢話鋪頭職員教佢浸水一,兩日先好用,咁我咪迫住用過真空煲內鍋嚟煲囉,雖然明知用金屬煲煲藥唔係咁好,但都無辦法啦,下一服藥先至用番藥煲煲囉,用不銹鋼煲煲藥都好過用其他金屬煲嘅!
原來煲藥比相像中輕鬆得多,好彩醫生話咗俾我聽大約煲一個鐘度就煲好,校好 timer,鐘一響就去斟吓啲藥.嘩,真係好準,一斟就已經啱啱好兩碗多少少,咁倒番哂落煲後,加埋幾包後下,煲多三分鐘就攪掂!
前面果碗即刻飲,後面果盅就聽日燉番熱再飲,前後總共
要飲四碗藥.
睇見碗藥,係咪即刻覺得好深色,一定勁苦哩!咁你就估錯喇,呢碗藥居然入口有少少甜,無錯,係甜而唔係甘,所以呢碗應該係我呢世人飲過咁多碗中藥中最易入口嘅一碗,真係小朋友都未必會抗拒呀!


text:
成功喇,卒之都成功喇!!
之前整咗咁多次海綿蛋糕都唔成功,今次參考咗餅后 Vanlily 所提供嘅海綿蛋糕材料比例配方,一整就掂喇!而且佢又好詳細咁 step by step 將製作步驟列出,真係不愧為餅后.
今次個蛋糕係整俾伯伯同伯娘嘅,因為之前伯娘成日都問我整蛋糕有冇落發粉 ( 泡打粉 ),佢聽過人講整蛋糕可以唔駛落發粉覺得好出奇,所以我就專登整一次俾佢哋試吓囉!
本來個蛋糕面都好乾爽,好靚 o架,不過因為我呢個烘焙初哥唔係整慣餅嘅 "阿茂",所以唔知道原來唔係所有嘅糖霜都防潮,買錯咗普通糖霜.灑咗喺蛋糕面嘅糖霜,拎到去伯伯屋企時,一打開,發覺唔見哂,全部都溶哂!!咪攪到個蛋糕面 "濕立立" 咁囉,唔知仲以為搽咗果膠 o添呀!後尾問番明仔先知原來要買果隻寫明 "防潮糖霜" 先至防潮,不過佢話原來可以自己溝粟粉做防潮糖霜,係佢之前學整蛋糕時個師傅教嘅.
啱啱焗起出爐時就係咁嘅樣,好乾爽,好靚哩!不過因為我影相時手腳慢,未影到張靚相,個蛋糕已經開始收縮,攪到我求其影完張相就 "嗱嗱聲" 將佢倒轉放涼.
嗱,切開裡面就睇到個海綿蛋糕嘅 texture,成功做到啦!比起上次個伯爵紅茶蛋糕,應該好好多,因為 Winnie 話俾我聽唔係真係好軟熟.不過可能早幾日天氣仲係好乾,原本焗果日我同老豆食咗啲 "剩餘物資" (倒完落個蛋糕模度,多咗少少麵糊出嚟,就求其用碟裝起佢,擺埋入爐一齊焗 ),覺得好鬆軟,老豆仲話好似街賣果啲咁軟,點知第二日喺伯伯屋企食就乾好多,伯娘都話:「軟就軟喇,不過嚡咗啲!」其實都唔只 "啲" o架啦,係佢有修養唔直接 "彈" 我啫.
材料:
雞蛋 2隻
中筋麵粉 32克
粟粉 8克
牛油 40克
黃糖 25克
砂糖 15克
檸檬汁 1茶匙
柚子蜜 1茶匙
食譜參考自 Vanlily 嘅海綿蛋糕 (全蛋打法),可以做到一個 6 吋蛋糕.
麵粉,粟粉要預先過篩 3 次;焗爐用170°C 預熱,可同時放入牛油熱溶成牛油溶液;柚子蜜內嘅柚子皮用較剪剪碎,加入檸檬汁混合成檸檬柚子蜜汁.
跟住落嚟嘅步驟我就唔喺度寫啦,有興趣嘅 blog 友就直接 click Vanlily 條 link 入去睇啦.正如我之前所講,佢真係 step by step 咁寫哂出嚟,仲圖文並茂 o添,所以我跟到足佢啲步驟嚟做就成功做到喇!
Notes:
1. 因為老人家唔可以食太甜,所以我就將部份砂糖用黃糖代替,一來無咁甜,二來味道甘香啲.
2. 如果你有低筋麵粉的話,就可以直接用40克低筋麵粉,唔駛另外溝粟粉.
3. 將檸檬柚子蜜汁與牛油溶液混合後,就可以直接用嚟同蛋糊混合.


text:
第二天
新加坡之旅話咁快就到左最後一日啦,哈哈!今日仲有好多地方要去,所以九點鐘就準時出發,GoGoGo!
訓到八點起身,好滿足
Hostel早上好寧靜,其他住客仲未起身,而外面繁忙既街道已經車來車往,我諗大家都要趕住返工返學
Hostel有簡單早餐供應,多士﹑粟米片等等可以隨意享用,我都係第一次住hoste有早餐提供咋;雖然只係小小既早餐,但有咁貼心既服務感覺特別開心
我仲要留肚出去食好野,所以只食左一片多士,好好食
放低背囊係hostel,然後就坐車出發搵食;原來新加坡的士係唔同車款唔同收費,部車新啲靚啲就會收貴少少,不過都係相差唔遠,但遇上大型房車就貴好多,唔敢坐!
路過shopping好地方烏節路,我都唔買野既所以就唔洗來呢道行街
好快就來到小印度
話明係小印度就當然好有印度特色;呢道有好多印度人居住,所以建築好有印度風格,而店鋪亦都係印度人經營,專門售賣印度相關既野;每次經過店鋪門外都會聞到一陣好香既香料味道,好特別!
有好多我未見過既野
七彩繽紛既印度建築
同小印度一街之隔就係新加坡既組屋(公屋),突然覺得有一種熟悉感覺,係唔係好似香港呢?
係外面睇都估橙色既建築係街市或者熟食中心,行過去見到果然冇估錯,呢道係新加坡另一個好出名既熟食中心Tekka Centre(竹腳中心)
竹腳中心位於小印度,當然有好多印度美食品嚐,我地因為多人所以就唔係熟食中心出面食,選擇左一間座位多既印度餐廳,大家就可以舒舒服服坐埋一齊開餐啦
第一次品嚐印度美食,好期待
選擇左呢個印度拉餅Roti Prata(新加坡叫法)/Roti Canai(馬來西亞叫法),配合魚咖哩汁或者豆咖哩汁(Dal Curry)一齊食,好正架!真係又特別又好食既一餐!平時我都好鐘意食咖哩,呢餐正宗印度咖哩完全岩晒我口味,like x 100!
仲叫左另一個印度烤餅Chapati試試,呢個烤餅係用米造成,食落口有少少酸既感覺,味道好特別
我地仲有試魚咖哩﹑雞肉咖哩﹑乾羊肉(Rendang Mutton),呢啲咁正宗既印度菜係香港唔係咁易可以食到;而因為新加坡有大約10%人口係印度裔,所以有好多印度美食呢
今餐大家都食得好開心,而且仲食過返尋味,下餐仲想食印度咖哩,咁就可以證明呢餐有幾好食啦,哈哈^^明天我地係馬來西亞都會繼續食咖哩,而且仲平好多呢!
今餐好滿意,但有一個地方係我估唔到,我叫凍檸茶時以為好似香港咁係一杯凍檸茶,但原本係一權凍檸茶加一杯冰,早知就飲其他野啦,哈哈^^
享受完一個美味印度早餐之後就要開始今日行程,竹腳中心旁邊就係小印度地鐵站,我地坐地鐵向新加坡最著名既地標魚尾獅像出發
坐地鐵到Raffles Place站,一出來就係新加坡河,環境好靚
呢道係商業區,好多高樓大廈
係河邊見到新加坡最吸引我既甜品--雪糕三文治
之前妹妹食過話好食,叫我一定要試試
香港應該冇雪糕三文治?其實雪糕三文治好簡單,就係用兩塊餅乾夾住一舊雪糕,雪糕三文治就係咁完成
有好多唔同口味選擇,芒果&榴槤好似最受歡迎
新加坡天氣咁熱,食雪糕三文治個人即刻清涼晒,而且我揀既芒果雪糕仲係好好食呢,我覺得來到新加坡一定要試下呢個
掛住影相雪糕都開始溶啦,都係要快啲品嚐呢個咁好食既雪糕;賣雪糕既婆婆話如果唔想用餅乾夾雪糕可以選擇用麵包夾,佢話好多印度人都喜歡用麵包夾既雪糕三文治;我就喜歡餅乾多啲,脆脆地幾好食
食完雪糕後沿河邊向前行
河邊環境ok靚架
過埋呢條馬路就到目的地啦
來到新加坡最著名地標--魚尾獅像,身為遊客當然要來影返張相
講真呢道真係冇咩特別,純粹到此一遊,唔來呢道就好似冇來過新加坡一樣
對岸既貴酒店
世界最大摩天輪Singapore Flyer
話咁快到此一遊完畢,沿河邊行返去地鐵站,坐地鐵到Chinatown(牛車水站)
一出到來就人山人海,呢道都係遊客必來既其中一個地方
我地冇入商場,過馬路去對面既商店街逛逛
見有Free Wi-Fi海報以為有得用tim,不過都唔識點login
呢道係遊客買手信買記念品既好地方,我都有幫襯買postcard
新加坡其中一樣出名既手信就係藥油,差唔多每個到新加坡既人或多或少都會買啲走,見同行朋友十樽十樽買咁誇張,我都唔執輸見佢地話好就買左兩樽返屋企,係唔係咁有效就唔知啦因為仲未用,前幾個月媽媽係新加坡都買到返來仲未用晒,哈哈^^
隨左買藥油之外大家都對shopping冇興趣,所以又到左搵食時間,去到牛車水美食街找尋美食縱影
有天幕就唔怕落雨啦!不過就擋唔到太陽,好多位置都好曬
有好多野食選擇
其實我地今次星馬之旅最主要既目的係到馬來西亞食榴槤,大家都係為左榴槤而黎架,所以我地決定留肚唔食咁多野住,等今晚開榴槤大餐!最後我地食呢個刨冰當午餐,哈哈~
熱辣辣既時候食刨冰簡直透心涼
呢碗刨冰味道ok啦,不過就冇之後馬六甲個碗咁好食,作為消暑甜品食刨冰好正架
食完之後就返hostel攞行李,我既新加坡之旅亦都接受尾聲
拎好行李就向馬來西亞出發
原本計劃係先坐地鐵,再轉巴士去Woodlands過關,但諗落坐的士都係差唔多錢,而且唔需要又上又落,仲慳唔少時間,所以我地就搭的士去Woodlands啦;呢個時間比較少的士經過,hostel一位姨姨好好人幫我地叫的士,佢仲好好傾架,我好鐘意呢間hostel
大約半個鐘就去到Woodlands
如果唔係坐的士,就要係地鐵站轉呢啲巴士來,都幾轉接
Woodlands可以坐巴士,亦都可以坐火車過關,由呢道上火車可以去到吉隆坡﹑檳城等等地方,有機會既話我都想試試坐火車由一個國家去另一個國家,好有週遊列國感覺
見到火車啦
我地去新山就唔需要坐火車,坐巴士就可以
前面就係離境大堂,準備離開新加坡啦
過關之後就坐巴士過海,對岸就係馬來西亞
就係呢部巴士帶我來到馬來西亞,車費SG$1;而家我已經企係馬來西亞國土之上,正式開始我既馬拉之旅啦
新加坡再見!後會有期!


text:
Vanlily教過我幾次,每次我學既途中都係整蠱佢,又一係滋擾佢,跟本無學到
但其實內心又唔輸得,萬一學唔識,我大少奶仲使行走漿糊?
今次終於學到,仲要發現原來唔係想象中難,不過當然我要看看自己焗爐個爐溫啦
一學學藍精靈版本,對於一個只懂畫眼線既人來講,不敢想象
後來發覺得得地喎,我起碼唧個餅型同埋畫個框都可以丫
點解會學藍精靈版本,因為一個Event,因為藍精靈套電影就快上映,公關朋友話有個整餅班問我有無興趣
於是去relax心態去學呢
好好玩,我會盡快自己整一次圓形版本然後寫食譜分享,等多一日,祝我成功!我覺得好靚又好食外脆內軟
原來都唔難,加上打蛋白係我強項
打完蛋白加色素,我真係好喜愛打蛋白
Fold in也是我常做的
原來有呢個步驟,令佢更加幼滑,個表面會更靚
好緊張,預備…唧
張想模紙放底,然後放牛油紙上面唧
初初唧我好驚,後來就變得容易呢
跟住用風筒吹十分鐘,然後先入焗爐
都幾光滑靚仔,滿意
我將剩餘做個圓型,好靚啊
令我決心自己去整
好心急自己整
不過擔心唔得,因為你要同個焗爐好老友
而我個焗爐太猛火
希望可以啦啦啦
上色,又係好難
用icing sugar調色,但我畫野真係
好彩車人晌我身邊,我畫帽同圍邊
佢幫我畫眼呢d細緻位
好開心!第一次整馬卡龍,仲要多謝車人幫忙
但我d邊都畫得唔錯,果然畫眼線係好有幫助,哈
暑假藍精靈回歸,好興奮,好想快d有得睇啊


text:
時間過得真係快,話咁快又大一歲喇,喺度真係要同自己講聲生日快樂,不過就算數字上已經係24歲喇,但係我真係依然覺得自己好似未成年咁,好似仲未係大人,好似咩都唔識咁,都唔知呢個係好事定壞事﹖
今年嘅生日我真係過得好開心,其中一個原因係,我知道原來中心係充滿人情味.話說7月6日(生日前一天),一早就俾Mabel欺騙了,佢話大堂有人搵我,但係出到去我又見唔到有人搵我喎,做做吓嘢打開櫃桶,先知原來Mabel放咗張咭喺度,不過張咭唔係生日咭,而係一張勉勵我嘅咭,佢知道我工作唔開心,所以「好有情趣」咁寫咗張咭俾我,睇嘅時候我真係有少少眼濕濕,一來因為感慨自己嘅處境,二來係因為感動,謝謝美寶!過多一陣,有一個婦女義工打電話俾我,佢問我係咪聽日生日,原來佢整咗個蛋糕俾我,係荔枝味嘅mouss cake,個賣相同味道真係拍得住專業水準,我仲將個蛋糕同同事一齊分享,原來開心事同人分享,真係會加倍開心!到咗放工嘅時候,當我準備拎袋走,我又發覺我個袋度有張咭,原來係中心同事送俾我嘅小小心意,真係好surprised,原來呢班同事真係好好,不過好可惜嘅係過咗下個星期有d同事就走喇,真係好唔捨得.
正式嘅生日慶祝活動喺放工後就開始喇,因為ar yin話要同我一齊過12點,所以我哋就決定今晚去唱k,不過我哋兩個前世應該都係豬,未夠11點,我哋兩個已經好眼瞓,最後都係喺van仔上過12點,我記得上年又係咁,11點幾已經好眼瞓,於是早d去搭車,然後喺屋企樓下公園坐到12點.今年嘅生日禮物其實一早就收咗,不過搭正12點,ar yin都有送多份小禮物俾我,好靓,謝謝!
到了生日的正日,今日意外地收到比往年多嘅祝賀sms,當中還有媽咪特別打嚟同我講生日快樂,印象中好似自從大個咗之後都無試過喇,我真係覺得自己好幸福呢!^^今朝一早ar yin就叫我快d換衫去東涌地鐵站,我真係估唔到去邊,我剩係諗住纜車好似未啟用得,究竟去東涌做咩呢!﹖原來,我哋今日係去廸士尼,ar yin成日都話等埋佢媽咪遲d先去,所以我之前真係估唔到,而且今次係我第一次去香港廸士尼,所以心情真係好興奮呀!美中不足嘅係我之前唔知去玩,所以著咗對幾「夾腳」嘅涼鞋,加上天氣好熱,所以個人好易攰.廸士尼嘅遊戲都真係幾小朋友,但就啱晒我呢d唔敢玩機動遊戲嘅人啦,當中我最鍾意就係睇3D電影同埋Golden Mickey頒獎禮,真係好好睇.夜晚我哋仲睇埋煙花先走,就係咁,我嘅生日慶祝活動就喺好靓嘅煙花當中完結喇!
總括今年嘅生日,我最大嘅得著就係知道身邊真係好多人對我好,真係要好好珍惜呀!


text:
DAY 3(Part 1)
水曜日 晴
行程~ 黑部峽谷トロッコ電車
這就是我們住的旅館~ フィル宇奈月
由旅館行去黑部峽谷鉄道相當近
黑部川電気記念館
入館無料
入面無咩睇, 有少少模型, 小影片睇, 基本上5-10MINS可以出番黎
車站入面既手信店
黎到車站先發現, 成條黑部峽谷路線有大半條都休業, 唔係呀! 昨天既立山已經..., 今日就算晴天都無用啦 , 營業既車站只剩下由宇奈月到猫又駅, 而主要既景點又集中係鐘釣至欅平駅, 當場唔知點算好, 明明記得幾個月前上官網睇列車時間表係5月通車, 都無話會有部份既站係暫停, 早知出發前上網check多次
原本第一班車係0757, 依家改遲左要0817, 有咁多時間, 我地唯有四處影吓相先
只是一個站既來回都要每人1120円
準備上車, 有3款客車, 我地當然選擇搭最平既普通客車, 係最開揚那款(上車前忘記了影客車功課相), 啱晒我可以同大自然有更近既距離接觸
新柳河原発電所
我地就係搭呢款普通客車
約20分鐘車程到達黑薙駅
向黑薙溫泉出發, 希望咁早無人浸露天風呂, 咁我就可以同花先生一齊浸一齊影靚相
見到呢條咁長既樓梯, 好彩時間尚早我仲有能力爬上去呀
距離有600米, 又要上斜落斜都幾辛苦吓
終於行到喇~ 我地第一次來唔知咩環境, 所以先走去睇睇個大混浴咩環境先決定浸唔浸, 浸一次要500円
黑薙溫泉
創業140多年, 係黑部峽谷最古老的露天溫泉
WA~ 個露天溫泉好正啫, 完全係與大自然0距離接觸, 正常情況下呢個無人既環境更係即刻就想跳落去浸過夠啦~ 但好可惜去度既時候見到有個男人拎住部大機係度影相, 佢見到我地就即刻上前表明自己身份, 佢話佢係XX報館記者, 依家等緊人浸溫泉俾佢影相, 問我地介唔介意俾佢影, 無野呀~ 梗係介意啦, 唉~ 我地又唔知佢幾時走, 看來我地都係浸唔成咁正既溫泉
唯有四處影吓相先啦
黑薙溫泉旅館
黎到呢度, 我地見到有一班男人拎住毛巾向露天溫泉方向行, 咁即係我地都唔使等個記者走, 咁多人...我地都唔會去浸LU
咁早就要回程
呢卡係リラックス客車(寬舒客車), 要另加520円
駛唔駛要兩個車長揸車呀
仏石
唔知點解呢舊石要著聖誕裝既
這就是サル橋, 馬騮仔過橋用既
落車後我地打算去展望台睇火車
沿途見唔到有去展望台既指示, 咁行行吓我地行左去橋底, 仲見到有個山洞, 呢個山洞好濕, 但空氣就相當涼快好似開左冷氣咁架, 好鬼舒服
無啦啦行左去橋底, 好明顯我地係行錯路
我地行番出去再搵過, 終於搵到やまびこ展望台
俯望新山彥橋
等左十幾分鐘左右...車到喇
隨著列車開出後...今日黑部峽谷的旅程就這樣完結了
宇奈月溫泉駅
...續...


text:
對比其他jm, 我行的婚紗舖數目真係小巫見大巫, 我只係參考人地(多謝blogger suet的超詳盡婚紗店指南, 真係好有用), 再篩選覺得啱自己的舖頭去睇, criteria有以下幾個:
1. 價錢唔能夠太貴
我明白一分錢一分貨, 但唔想out-budget, 想好好運用d錢, 用o係覺得值得的地方.所以凡係價錢out-budget的唔去睇, 有d好鍾意的舖頭都要忍住唔去.雖然免費試唔使錢, 又可以著靚衫, 再加上一世人一次, 但呢個理由唔能夠濫用, 靚o既野可以無止境, 價錢亦都係.
2. 價錢唔能夠太平
都係一分錢一分貨的道理, 我又唔想為左慳, 要自己著住d接受唔到或者一睇就知好平的衫, 真係過唔到自己果關.所以要取個平衡, 金都一定唔睇, 太平o既都唔會睇, 唔想浪費時間.
3. style要simple and elegant
唔想著到好似登台咁, 好驚幾年後, 或者仔女大個時見到指住黎笑, 不過可能20年後興呢d款都唔定...haha.最鍾意歐洲款, 真係靚好多架.雖然我擺酒樓唔係酒店, 但個場都好靚好grand, 西式唔中式去完台灣影婚紗相後發現台式衫都唔錯, 果時影相的婚紗同晚裝我到而家都好鍾意, 亦比我想像的更好, 所以台灣舖頭都可以考慮.
最後選擇:
其實係grandness同RHP中二選一.
Grandness:
1. 好鍾意grandness的婚紗, 尤其是果條半魚尾款, 好靚好清.可惜拖尾唔係好鍾意, 感覺too much
2. 價錢亦好相宜, 仲可以一條龍租晒褂,男禮同伴娘
3. 唔擔心揀唔到婚紗, 因為10條有5條都靚, 又係a-line款, 都係鍾意的style
4. 服務好好, sales會叫你返去考慮下, 唔使急住決定
5. 地點方便, 始終尖沙咀, 還衫拎衫都方便過港島
6. 但係晚裝款太少, 顏色選擇亦少.雖然婚紗緊要d, 但晚裝只揀到一件紅色魚尾款, 個款好靚但過於simple
7. 有一條龍係好, 但男禮同褂選擇唔多, 出去租價錢貴少少, 但我好著重裙褂, 出面的款相對多d靚d
RHP
1. 款同質料都中上, 尤其是晚裝, 簡直念念不忘
2. 婚紗款式多, 亦唔擔心揀唔到; 有內置girdle, 著nu bra就得, 舒服好多, 又有瘦同靚的效果
3. 價錢相對較貴, 但合乎budget
4. Package自由度較大
5. 地點偏遠, 始終要過海無咁方便
6. 擔心服務質素
最終, 我揀左RHP, 因為怕grandness揀唔到晚裝, 一條龍服務亦未必享受到.RHP的衫亦在令我念念不忘, 唔join怕後悔, 目前service都好ok.加上試衫後決定可free upgrade一件, 遲左就無喇.因此, 我join左RHP 2件的package先, 如果揀到婚紗當然好, 揀唔到既, 唯有俾多d錢去grandness租.不過呢個只係最終選擇, 因為咁做又會用多左錢喇!!
決定左RHP好開心, 到呢刻都覺得無揀錯, 好期待第一次trial, 到時要試衫hold衫喇!!


text:
大份玉子熟三文魚沙律 - 我以為係三文魚呀 如果係熟三文魚就唔會叫囉 同埋隻蛋好肉酸 求其放上去咁 仲要對摺喎 我放番靚 d 先影相咋
九洲拉麵 - 細碗咗呀 d 湯得半碗咋 麵都小咗 好在係里奧大人自己食啫 呵呵
( 1-MAY-2013 WED )
今日係五一勞動節 可以放假真係好開心 但呢個日子都係令到我傷感嘅 真係好矛盾 哈哈 ~
今朝同里奧大人一齊 9 點 45 分起身 約埋家姐去大快活食早餐 之後再楂車去拜爸爸 估唔到仲封路 所以只可以行上去或者坐巴士 咁唯有泊番架車去停車場 再坐巴士上山呢 ~
差唔多 1 點就搞掂 就去接媽咪一齊去 Mega Box 飲茶喇 真係邪 次次去 Mega Box 都無人 今次居然連泊車都要等呀 等咗差唔多 1 個鐘 唔餓都變餓呀 ~
里奧大人去攞位先 今次試下喜百合 不過麻麻地 雖然個辣椒醬好味 但應該唔會再黎呢間 lu ~
香脆馬蹄條 - 好耐無食過呢 d 點心 令我諗起炸鮮奶呀
灌湯小籠包 - 真係有湯汁架 都好重下 係我影得唔好咋 ^^
牛肉餡兒餅 - 無咩特別 個皮比較厚 同埋好乾 但家姐鍾意食 比哂佢呀 懶好咁 哈哈
蟹籽燒賣 - 特登叫比里奧大人食 條友話唔食蟹籽 我一個人食 3 粒 嗚嗚嗚 我最唔鍾意食燒賣架 好在無豬味咋
生煎鍋貼 - 我好後悔叫呀 因為好飽肚
潮式蒸粉果 - 雖然個皮厚 但 d 餡又幾好味喎
蜜汁叉燒酥 - 唔好味 衰里奧大人叫架 媽咪家姐又唔食 我要食 2 件 @.@
上海排骨粗炒麵 - 我想食上海年糕架 不過里奧大人好開心話要食上海粗炒 唉 炒就炒啦 所以佢要食哂 我同家姐對呢 d 無咩興趣 呢度嘅排骨有 d 咖哩味又唔錯喎
生磨合桃露 - 家姐同 waiter 講要 1 碗生磨合桃露 我聽到 waiter 話 3 個合桃露 我即刻話係要 1 個呀 之後 waiter 真係話以為我地要 3 個 咁啱又得我地 3 個坐喺度呢
前菜
坐窗口位好感恩呀
之後家姐車我地番屋企 我就去拎中藥 里奧大人就番屋企瞓陣喎 今晚家姐同我地食 我唔煮喇 超級勁懶 ~
同家姐食就最簡單 一定係壽司 所以又去別府 坐得舒服嘛 同埋壽司又新鮮 好過去板長 ~
食完差唔多 9 點喇 里奧大人番屋企做嘢先 我就送家姐去搭車喇 ~
依家真係無電視劇好睇 其實咁都唔錯 慳番 d 電費 同埋可以早 d 瞓呀 ~


text:
( 3-JUN-2016 FRI )
星期五喇又 時間過得好快 我只想 2016 年快 d 過 仍都好想快 d 過咗 20 年 咁我無咁悲傷 ~~~~
早餐食魚柳餐 咁 whatsapp 比家姐睇 家姐話好大塊 里奧大人話難得我食到 比我食多 d 哈哈 原來家姐之前同里奧大人傾計 里奧大人話我無瘦到 但肚腩細咗 佢地驚我唔食嘢 但其實我唔食嘢都唔會餓親啦 大把脂肪燃燒 ~
菇場忙下停下咁囉 家姐今朝請假去胡中搞媽咪上位 d 嘢 但因為今個星期二請咗半日 唔敢又突然間請假 唔係我勁想陪家姐 次次諗起請假就諗起個死西瓜 話所有嘢有程序 唔會突然間要做 咁依家就係突然間要搞手續囉 只不過有 d 嘢可能唔駛西瓜自己搞 佢就以為係咩都跟程序囉 諗起都激氣 哼 ~
家姐去大酒店約埋上位時間就搞掂哂 都差唔多 12 點都搞掂哂 佢都即番公司 lu 呢排晏畫佢都同同事出去食 lunch 咁我就放心哂 因為佢之前唔食嘢架 又成日 OT 到 10 點幾 驚佢餓壞呀 ~
Lunch time 出去買零食比家姐 再買 4 pack 豆豉鯪魚 今日惠康 92 折呀 所以一定要買 哈 ~
再買多包 Pocky 比家姐 呢排真係無記性 家姐話 Blueburry 味先好味 原來我尋日買嘅係 Grape 咁今日即買番 Blueburry 味道 最搞嘢我每買一次都係得一款味 所以見到就買囉 買咗 3 次比佢 3 次都係唔同味 但其實佢話 Blueburry 先好味 是但啦 哈
勁想食粉果同腸粉 咁買啦 但食咗幾條腸粉就好後悔買咁多嘢 餓辛苦 但飽都好辛苦 呢期一食 d 嘢就脹胃咁 煩呀 ~
今日已經飲咗支夏枯草 但都仲係好攰 咁 "pa" 喺枱啦 真係瞓着咗呀 瞓咗 8 分鐘 好記得我最後望個時間係 16:45 我一醒已經係 16:53 嚇死我呀 因為老闆喺度家嘛 但果下真係好鬼攰囉 ~
之後我好肯定自己瞓着咗 因為好鬼精神 我再試下 "pa" 喺枱度都瞓唔到呀 哈 ~
放工去街市買鯪魚肉就番屋企喇 條街超級勁焗熱呀 ~
里奧大人 7 點半放工 咁我都開始煮嘢 lu ~
是日懶餐 - 釀雙色椒
釀雙色椒 - 本身係 3 色椒架 不過隻青椒壞咗 買咗半斤鯪魚肉 再釀雙色椒 份量都好多 好在我夠懶 將辣椒一開四 咁就有啖啖肉效果喇 哈 ~
食飯嘅時候同里奧大人傾計 之後佢同我講嘢 我呆咗好耐 之後 feel 到佢眼定定望住我 我先知我又發呆 所以我話我依家最開心係睇 Minions 佢就第一時間開比我睇 其實我睇黎睇去都係果幾 part 但睇完之後真係開心番 d 咁囉 ~
搞掂哂就開機洗衫 之後沖涼休息喇 ~
咁里奧大人話想聽日睇 X-men 上網見仲有位 所以即落樓買飛 果然好想睇呀下 ~
我 11 點都瞓先喇 難得瞓到 ~~~~


text:
2014年2月10日 星期一
ME.N.U @ 九龍灣 ( 10-FEB-2014 )
我見到有個男仔食一個部隊鍋 超勁呀 因為我地兩個人食都覺得超飽嘛
我好鍾意韓國 d 碗同筷子
部隊鍋係橙紅色 芬達同紙巾又係橙色 加埋里奧大人着橙紅色線衫 我又拎橙紅色袋 搞笑
( 10-FEB-2014 MON )
今日凍咗好多喇 市區好似得 9 度咋 woo ~
早餐食芝腿治烘底 飲埋咖啡都好似唔係咁精神添 ~
番到菇場都知今日會忙 所以就好好享受一下自己嘅私人時間 咁 10 點左右里奧大人打黎 話今晚打邊爐喎 因為難得咁凍 我更無問題啦 哈哈 ~
同佢講完電話之後就忙喇 因為 Partner 做埋今個星期 所以咩都要跟哂 條友個身又成陣味 又要同佢坐埋一齊 搞到我勁反胃 同埋佢真係好不知所謂 講 d 唔講 d 好在有同事一齊跟咋 咁佢想唔講都唔得囉 呵呵 ~
我最唔鍾意佢成日話咩妳唔識 咩妳唔知 所以我用好唔客氣嘅語氣話佢 妳唔好 expect 我咩都識咩都知 依家我接手 好多嘢係應該由妳教 唔係由我問 因為我完全都無接觸過 不過佢走咗之後 都應該有唔小手尾跟架喇 佢 d 咁嘅人 做嘢不嬲都鍾意瀨三瀨四 ~
突然太多嘢要記 有 d 壓力 所以都無咩胃口食 lunch box 掉咗 2/3 呀 ~
2 點半又黎忙喇 又要記嘢 勁眼瞓呀 ~
忙到放工都未完 不過我都要走喇 要去睇中醫呢 ~
好感恩去到有得睇 脾同肝都靚 但硬係成肚風 醫師話脤卜卜好得意呀 暈暈地 ~
6 點 45 分搞掂哂 不過里奧大人仲未放工 所以番屋企等佢 lu 終於覺得有 d 餓 咁食住蛋散等佢啦 ~
正隆行嘅蛋散好脆 但無南乳味
里奧大人差唔多 8 點半先放工 但我話想食濕嘢 所以去食部隊鍋喇 ~
食完就番屋企喇 沖埋涼睇多陣電視 今晚早瞓啦 11 點就瞓 因為我今日用腦用得太勁喇 哈哈 ~
4 則留言:
部隊陽光四之之~ 午安好嗎? 突然間好好陽光呀 呢幾日啲天氣真係好大變化 不過寧願凍都唔好再咁潮濕回覆刪除
今朝同事同我講今朝將軍澳得5.5度咋 我覺得好攪笑 因為而家冬季奧運嗰到都有9度 但hk就只有5-6度 但人地勁多雪好似好凍咁...
啲人一辭職就乜都唔理架喇 邊仲有心機教晒所有嘢比下一手吖...自己跟吧喇 努力呀 阿之~
嘩..見到個部隊鍋好miss韓國呀 嗰次去特登搵部隊鍋食 係PSY做代言人架 哈哈~ 唔知同韓國既味道一唔一樣呢...搵日去食下先 嗰個人咁勁一個人可以食得晒一個部隊鍋@@ 係咪大肥佬嚟架回覆
六六獨獨早啦 好耐無咁叫妳 lu 哈哈 ~刪除
今朝好清涼呀 不過落毛毛雨囉 我都好驚潮濕天氣呢 ~
冬奧係咪 - 9 呀 ?! 9 度咁多雪 ?!
佢呢 d 人咪衰格囉 所以佢走咗之後 我好開心呀 辛苦 d 都無所謂 ~
我未試過真正部隊鍋架 咁喺韓國食一定好食好多 ~
個男仔唔肥架 所以覺得佢好勁 ~
happy friday艾笠..早呀回覆刪除
係咪就係好dirty果個女同事唔做? 佢都會唔做既?
不過有d人係咁衰~講真都走晒..仲要收埋d野唔想教人咁
依個部隊鍋好早排係fb比人洗板咁滯~好多人食ed..
係份量多~但d料無咩特別咁囉回覆
早六安啦 笠子 今朝真係好清涼呀 ~刪除
係呀 好 dirty 條友囉 佢話個仔成績差咗 所以要教佢喎 ~
佢個格衰到無朋友啦 又自私 所以佢唔做 我都好開心 唔駛影響我心情 ~
部隊鍋其實真係無咩特別 不過好小會食咁大鍋麵 所以覺得幾得意咁架咋 ~


text:
終於上到去啦 不過原來都無咩嘢睇嘅 但唔上黎又唔知係咁嘅 哈 ~
因為霞女佢地上咗去先 咁我地後尾先上到去 所以聽唔到佢講解囉 但記得佢話唔知邊度望到深圳 邊到望到澳門咁囉
周圍影下咁囉
夠哂原始
贏咗都唔會拎啦 咁大份
我個人認為人多先唔好上山 唔係實會比人推落山囉 上山嚴禁携帶火種 但食煙就無人理
行咗一陣就落番去喇
吊吊 fing
里奧大人話以為我着拖鞋 ( 因為我本身有對大頭拖鞋 ) 佢仲覺得我好勇呀 伸隻腳出黎影 唔驚跌對鞋落去喎 哈哈
吊索係咁架咋 完全比唔到安全嘅感覺
3 點 15 分上車 再去圓明新園 ~
行下影下囉 其實無咩好行 因為係仿照 又唔係真嘅 所以都無咩影相 之後睇人地玩機動遊戲 勁無聊呀 哈哈 但又睇到我覺得好刺激喎 因為我唔敢玩呢 ~
我最開心係見到里奧大人周圍影相呢
唔係唔影左邊前腳 係因為隻腳隔離有個桔皮 好心 d 人食完就掉落垃圾桶啦
靚
在水中央
我一見到就話好驚呀 成個人樣咁 老實講 我見親 d 樹就諗起以前細個見到鬼 都唔知算唔算係鬼啦 喺我地細個嘅時候 每個星期六都會去婆婆屋企食晚飯 之後就坐 van 仔番屋企 次次都會經過一棵樹 而我次次都會見到類似公仔嘅樣 喺度猛咁點頭 同埋係咁笑 不過家姐同媽咪見唔到架 妳話係咪驚丫 @@
行行行
表演場地 我好鍾意睇古代 d 地方架
食街 我見到有得食就開心 嘩哈哈哈 唔食都會睇下架
哈哈 睇下我幾勁 揼幾揼就扁哂
之後舖平 成條毛巾咁大架
再捲捲捲
搞掂
呢度 RMB 28 超大包 不過唔夠沙糖 所以齋食唔好食 最後............
勁想試 不過大陸就真係有 d 驚 哈哈
好多人架
用糖漿畫畫
想買烤包食 不過無人買黎食 所以又唔敢買 哈哈
5 點半到酒樓食早飯 今餐我真係唔太餓喇 可能頭先食咗糯米糍啦 ~
叠泉山莊 里奧大人話叠水好 d 我都想 哈哈
好多乳豬
蒙古包 ?!
都幾有 feel 喎
我地坐呢度
呢餐美食係 " 和味橫琴蠔皇宴 "
蓮藕湯好味呀 希望唔係一滴香啦 嘩哈哈
酥炸生蠔
薑蔥生蠔
芝士焗生蠔
白切雞 個豉油好好味
蒸茄子
小炒皇 ?!
又係呢碟蝦
上湯浸白菜仔
炒河粉
蒸魚 今次呢條好大條 不過最尾先上菜 所以都無咩人食 lu
7 點到酒店 又話五星級 真係唔掂囉 好在我都唔 expect 佢地所謂嘅五星級咋 哈 ~
同電視機距離好遠呀
所以要坐梳化仔睇電視 又凍喎 如果喺床睇就最好啦 暖笠笠嘛
我搵風筒嘛 開哂所有柜桶都無 咁去廁所搵啦 咁我拎黎睇係咩 因為我以為係吸塵機 哈哈 之後佢有風出 就知係風筒 d 風力細到呢 如果長頭髮又厚 吹個半鐘走唔甩 咁都好丫 順便考驗下自己耐性 哈
我地又唔會出去行 好在呢間酒店嘅電視有 HDMI 頭 咁我地可以睇錄影咗嘅電視劇 不過睇到 11 點幾都瞓 lu ~
呢日行程完畢 ^^


text:
Saturday, November 14, 2009
Midby 人生既第一個獎
自從Midby4個月開始, 我地就個個星期都會番大埔食飯.如果星期六番既就有姐姐幫手, 所以多數星期六番.亦都係咁既原因, 個個星期日得我同Mdby爸o係屋企照顧Midby, 結果都係冇時間做自己野.
因此今個星期, 我決定星期六留o係屋企, 清左我手頭既8卷, 亦等Midby爸做下project (不過佢睇電視睇到訓左o係sofa 度, 同Midby一齊訓下午覺哦!)
Midby o係幾個星期前既星期六, 10月24日參加左fatangelos既halloween party.事源係Sonia invite 我地去, 我地係hong kong babies既members, 佢地間唔中有d gatherings, 我見Midby 冇咩見過外國bb, 就想帶佢同佢開心下.當日有個叫halloween catwalk competition, 就係要d bb 打扮一番, 去行catwalk.我同主辨單位講我未必夠時間去買衫 (因為我唔想用成百蚊去買件以後唔著既衫嘛), 所以叫佢地mark 低TBC.結果比我O係Taobao order到件衫, 加埋express courier fee, 都接近HK$100 (原來大埔中心o個間多野都不得了既玩具店都有呢件衫賣, 仲要同我order既人民幣同價, 激死!!).
收到件衫同Midby試......wa, 好大件, 又話o岩身高70cm既小朋友既? Midby應該都有6xcm高喎, 著左上身都見唔到件衫既形, 所以我地去左家政行買番同顏色既布, 打算飲完炳哥o個餐之後就番屋企開工照住做.
點知婆婆見到件衫之後就話唔洗再造過, 佢好快手, 成餐飯chi chi 刷刷咁就裁細左件衫, 仲有幾針未整好就叫姐姐番去整, 姐姐o係Midby訓左之後幫手整...(佢對我地真係算係好好喇...)到第二日我同Midby著左身試下, 點知對手既位唔o岩, 我要拆左d 線佢再聯過, 好在最後都比我整好.
Midby爸話唔想我地成日都遲到, 當日我地一早就準備好, 去到fat angelos時已經見到sonia一家.佢家既姐姐們 (係...佢地屋企係有兩位姐姐既) 一見到我地就同我地打招呼 (勁! 認得我地喎!) 我地都見到好多bb/小朋友已經dressed up 左, 反而我地一家就未住, 因為我知道咁快同Midby著呢d 衫咪搞到佢唔自在, 佢喊咪仲衰.
同Midby爸唔同既係, 我帶Midby去參加呢個party 好重要既係我想Midby見多d外國bb, 而Midby爸就想Midby見多d人.
Midby已經好多次 (對上一次應該係一言既birthday party) 見到多人, or 嘈既場合會唔likey, 搞到Midby爸要揹佢出去靜下, 所以我地本身預左佢會o係fat angelos度喊架喇, 但呢一日Midby 冇喎!!!!
Midby爸就成程揹住Midby, 我就反而同preston, ollie 玩! 我仲抱左preston 好耐好耐, 佢好easy going 呀! 佢既然比我抱咁耐 (雖然後來佢都喊, 要搵佢既姐姐).
到Midby出場喇, 好在我o係學校借左d 衫, 所以我同Midby爸一家三口都"有衫著".Midby o係第一次"行catwalk"時都有笑, 但可能之後見太多人, 又嘈, 同埋個個attention o係佢身上, 之後佢驚同埋開始扁咀喇.o個一刻我真係好想唔繼續行, 唔理咩比賽喇, 反正都唔會入選 (自問唔係有咩過人之處), 不過Midby 都只係嘈下, 我分散佢既注意力之後佢都ok, 咁就行完所謂既catwalk了.
o係announce個result時, Midby爸去左toilet, 我就帶左Midby出去um佢訓.我地兩個都冇expectation, 我直頭有d 逃避tim! 點知聽到3甲有Midby個名呀!!!
原來佢地會post 3甲既video 同埋 photo 去facebook, 等public 去vote.Midby爸就係一個咁既人喇...佢要做到既, 就一定做到, 佢叫哂d 朋友同學同事去投, 而我就哂我班學生, 用我既人情牌叫佢地去投票.
最後o係black cat 組度, Midby law左個第一, 有一份toyrus既toy同埋$1200 fat angelos vouchure.另一個就係同哂所有既candidates (有幾廿幾三十個)比, Midby 就law 第二, toyrus既toy一份.
呢個比賽好明顯係鬥FACEBOOK 多friends喇! 好似Midby爸所講, 我地費盡x舌叫人去投票都只不係為左送比女女一份有d 無聊既禮物, 點都好, 呢個回憶都係漂亮既, 而我亦為Midby係比賽當日既表現而感到自豪.
有份投過票既朋友, 真係好多謝你地, 為我地帶來一個咁美好既回憶!!
2 comments:


text:
Monday, September 5, 2011
倫文敘老點柳先開 (1994)
倫文敘同柳先開都係廣東嘅著名才子,兩個人成日用啲鬼馬嘅文章同埋玩諧趣鬥氣而聞名,不過兩個人嘅性格其實係兩個極端,亦因為咁而成日發生口舌之戰.
柳先開為人正直,武功高強,最鍾意抱打不平,以警惡懲奸而廣受普羅大眾嘅歡迎.至於倫文敘份人就鬼馬多端,成日用埋哂啲小聰明嚟整蠱人,搞出好多抵死過癮嘅笑科出嚟.
某一年嘅鄉試,兩個人一齊去應考,點知倫文敘僥倖高中咗,搞到柳先開耿耿於懷,於是發誓要搵倫文敘再比高下.之但係原來倫文敘其實唔鍾意讀書,只係因為俾佢啲鄉紳同埋娘親嘅威迫利誘低下先至走去省城嘅明校就讀,亦因為咁先會同柳先開成為同學仔.喺學校裡面,兩人經常鬥氣不在話下,更因為一齊追求女同學程情而鬧出連篇嘅笑話.
明校嘅校長向錢漢為人極之勢利,而且孤寒成性,仲整咗好多古靈精怪嘅規舉要學生遵守;不過自從先開同埋文敘嚟到哩間學校之後,成日玩返校長轉頭,搞到校長成日出醜.有一次,明校為咗要同東方書院爭奪一年一度嘅校際比賽冠軍,校長向錢漢就請咗李尋歡嚟教書,希望藉此挫一挫東方學生嗰種囂張嘅銳氣,點知比賽嗰日,東廠高手突然殺到嚟,仲話要緝拿李老師,先開同埋文敘覺得事件有啲唔妥,認為係別有內情,於是決定聯手一齊去偵破哩單嘢,兩個鬥氣冤家亦因為哩件事而從此建立友誼.
(劇情轉自:維基百科)
Subscribe to: Post Comments (Atom)


text:
而且每間cafe都好吸引人,裝修得好靚(就連鎖咖啡店都好靚的)
成日都會有想入去坐坐的衝動,特別係行完街累到死果時就特別想
而今次旅程入面我們都去左好幾間CAFE,等我黎介紹一下先
相信鍾意HELLO KITTY架人都知,係弘大有一間好靚架HELLO KITTY CAFE啦
但唔知大家知唔知新村都有一間呢?
雖然外觀就冇弘大咁靚,而且係樓上店黎(不過都有2層架),但勝在冇咁多人,可以點影都得呀嘛
話說我地係點樣發現呢間CAFE架啦,其實係大KA同Mia 2個係新村搵野食醫肚架時候,行經一條巷仔時比半個KITTY迷既Mia發現到的
係條巷仔度向上望就會見到打晒燈架Hello Kitty cafe
而地下就會見到呢個門口,條樓梯上面都有Hello kitty蝴蝶結,幾靚!
門後面就有 KITTY歡迎你
一入到去就發現成個店都係HELLO KITTY
樓下就係用呢款椅
而樓上就簡單D
裡面最特別係有一個1米幾高架HELLO KITTY公仔,Kelly迷一定好開心!
呢一架HELLO KITTY單車幾靚,不過係非買品黎的
就連MEMU同個CALL機都係
飲品終於到啦
雖然個咖啡冇Kitty頭,但有個蝴蝶結補數,都好靚呀!
呢一杯好星巴克FEEL,但好飲過星巴克
HELLO KITTY迷唔好錯過啦,有機會要去下啦!
最後提提大家,店出面條街係可以俾車行架,所以大家要小心,好似我咁樣周圍望下先好行呀^^
待續


text:
先呻一呻...
我本來晚晚都會打篇日誌
我無偷懶㗎
但係打完之後post唔到出嚟!
YAHOO嘅問題...
打完之後d野又無晒喎!攪到我好沮喪>.<
以後打完要save 一save留低先!
尋晚舒韻都瞓到5個半鐘
5點就喊食
由於今日係影曦第一次學校旅行(我地一家五口都會去呢!),所以餵奶嘅pattern都要改改,就一就
我地朝早7點半就要返到學校(好早呀!)
所以我5點餵完佢,下餐8點半
8點半時,我地仲坐緊旅遊巴,所以我喺旅遊巴餵
約9點,我地到咗啦~
耐心等待...玩親子遊戲
出面玩緊親子遊戲,未到我地
佢地幾個自己喺到玩追先
扒喺我到嘅舒韻
玩完遊戲就自由活動
兩個女都勁鐘意行呢條橋~
靖翹係超鐘意行呢條橋呀~
佢可以自己爬上爬落,玩咗成個鐘呀!
到舒韻露一腳啦~
今日佢著咗條靚裙仔㗎
不過睇唔到-.-
影曦起㗎
唔知咩嚟㗎
12點...又餵奶
學校送嘅
一人一支泡泡
我走去同影曦睇有咩可以借嚟玩
佢一手就揀咗ping pong
唯有奉陪到底啦!
我都咩住舒韻,陪佢打咗4個字㗎
佢好鐘意打...其實佢更鐘意執波hehe
到三點半時我又喺旅遊巴餵奶
返到屋企拿拿淋畀飯佢地食,沖涼同放瞓覺
之後又要餵舒韻
今日都真係幾攰呢!
休息下先...
舒韻的鬼馬樣~
***今日係婆婆嘅生日
祝婆婆5x歲生日快樂!


text:
尋日見完工人同睇傢俬已經搞到 5 點幾 所以又要撲去探奶奶喇 好在近火車站 唔係又要行到身水身汗架喇
之前奶奶喺 icu 期間 姑奶見到一個 24歲嘅男仔 (平仔) 全身插喉 之後再了解到平仔身世都幾可憐 媽媽之前過身 爸爸七十幾歲喺老人院 無親戚喺香港 最親嘅就係媽媽嘅一位女性朋友 (亞姨) (唔記得醫院點聯絡到亞姨) 呢個亞姨係由細睇到平仔大的 當契仔咁看待呢 但因為佢唔知道平仔親戚 d 電話號碼 所以就開平仔嘅手提電話逐個打 搵人睇佢 因為平仔情況唔理想 有生命危險
其實平仔入院係因為喉嚨腫哂 (腫起一舊) 抖唔到條入院 詳細情況我唔記得係點 但只知道佢其係患有淋巴癌 之後全身插喉 講唔到說話 醫生話如果藥物對平仔無靠的話便無得救 但如果藥物有效就可以拆喉 真的感謝神 因為我地 (包括里奧大人所有屋企人) 一齊有聲無聲的為平仔祈禱 求神保守看顧呢位年青人啊 神蹟呀 因為平仔可以拆喉呀 真的感謝神垂聽我地嘅禱告
之後里奧大人同姑奶都會探平仔 因為讓平仔知道 唔係得佢一個人 而係有好多人關心佢呢
咁我尋晚就係第一次探平仔 第一感覺係好瘦好瘦 我一隻腳重粗過佢兩隻腳 睇見真係好心痛 我同佢傾計 知佢十幾日無大便 所以個肚谷住唔舒服 所以我同佢搓肚 其實我好開心 因為佢對我唔抗拒 可能係我熱情嘅笑容感動佢啦 我唔識講嘢 但我就同佢講 咩都好 總之個人要開開心心 積極面對 因為我地個個都支持你架 唔好成日講回報 只要可以健健康康 積極面對人生就係對我地好好嘅回報架喇
見完平仔之後 我覺得自己好幸福好幸福 生命無常 好好珍惜眼前人呢
探完佢地都 8 點幾 所以順便同姑奶兩公婆喺佐敦食嘢 lu
去譚仔雲南米線 但好難食呀 個湯底好酸 超唔掂呀 不過個土匪雞翼就好好食 如果唔係就慘喇
今日好黑仔 除咗早餐之外 食親咩都唔好食呢
今日又無番祟拜喇 因為太需要休息呢
同里奧大人食點心 要咩無咩 所以求其食牛肉腸 + 燒賣 + 古法蒸蘿蔔糕 就算喇
食完早餐去大眾買書 終於的起心肝買 set " 我們的低能婚禮 " 呀 之後再行百佳買鯇魚 ($17) 同排骨 ($13) 就番屋企喇


text:
午餐肉煎蛋
鏞記臘腸 / 潤腸
燒腩 ( 外賣 )
炒椰菜花
淮山杞子山斑魚湯
林柿 / 桔仔
( 8-dec-2011 thu )
星期四 lu 尋晚終於可以 11 點瞓 其實好想 10 點半就瞓 但依家咁夜先食完飯 咁洗完碗再沖埋涼就即瞓 我又唔想喎 好似好 dry 咁 會想睇下電視或者雜誌 relax 下咁呢 ~
早餐食雪菜肉絲米粉餐 我好鍾意食呢間嘅雪菜肉絲米 因為無咩肉絲 今次得兩條仔肉絲 要好眼利先睇到呀 我就無咩所謂 因為我不嬲都會 "了" 哂 d 肉絲唔食嘅 但要走肉絲又話唔得囉 但正常雪菜肉絲米係唔會咁小肉絲囉 所以其實呢間嘢都好鬼孤寒 ~
菇場靜丫 好在 8 卦又得閒 可以一齊 MSN 但最慘係唔可以笑出聲囉 唔係就更開心 ~
晏晝同 8 卦一齊去麥當勞食嘢 佢話要玩大富翁 所以我地會一個星期食一次 今次我都好好彩 仲咗杯細可樂 好過無啦 ~
食完喉嚨有 d 唔舒服添 但我自己食一包薯片都無問題架喎 今次又會咁嘅 ~
今晚本來同埋媽咪家姐一齊去打邊爐 但媽咪話腳痛都係唔出去 所以又變咗食番住家飯 諗住買半隻乳豬 居然無喎 好唔開心囉 最後我買咗 1 斤燒腩 咁都要 $98 我估唔到咁貴呀 之後家姐知我想食乳豬 話去第度買比我食 我話唔駛啦 都買咗燒腩咯 ~
我同家姐 8 點 45 分走喇 夜晚開始凍呢 一路行一路縮 之後問佢情願好熱好熱食碗湯麵 定情願好凍好凍食碗刨冰 佢話要熱 凍真係好辛苦 不過依家凍就咁講啫 夏天問佢可能又話想凍食刨冰 因為我上次叫佢沖涼 d 水唔好咁熱 佢就話咁咪要凍水囉 之後我話 d 水要熱 d 佢就話係咪要熱到辣肉呀 我咪話佢囉 唔好咁極端先家架 ~
行下超市就番屋企 之後打比里奧大人 佢話未走得 之後 10 點半就打比佢 原來佢已經喺九龍灣 幾驚仲未走得呀 喺香港就唔同 喺大陸就唔好啦 番黎要個半鐘家嘛 好慘啫 ~


text:
叉燒炒生麵
糉 ( 外賣 )
菜心炒鯪魚肉
花膠雞湯
( 5-apr-2012 sat )
尋晚成 1 點先瞓 所以今朝 8 點先起身番工 8 卦打黎約食早餐 我差唔多 8 點 45 分先到 我一坐低就同佢講 佢食完可以走先 因為我唔想食得咁急 不過佢都等埋我 ~
阿 head off 呀 發達喇 hea 住上網等放工 ~
里奧大人今日要上佢家姐屋企等人裝線 又要教佢 Ipad 點用 我話我唔咁快去架 咁悶 所以我就約媽咪飲茶喇 食下抖下傾下都 4 點 lu ~
海蜇
炸bb鴿
煎堆
高湯水餃
山竹牛肉
薑蔥牛柏葉
腐竹雞蛋糖水
飲完媽咪就去做運動 我就番媽咪屋企瞓下 正想瞓嘅時候 家姐突然開門 我同佢個樣都好驚 因為佢唔知我會喺媽咪屋企 我又唔知佢會番黎 所以一齊講咗句 " 妳做咩番黎嘅 " 係同一語氣同一說話 我覺得好搞笑 之後又問我食唔食榴槤 不過我真係食唔落 ~
同家姐一齊行落去搭車 之後就分道揚鑣喇 我都差唔多 6 點先去到里奧大人家姐屋企 ~
6 點 45 分開飯 今晚我話想食粥同炒麵 好在真係有粥咋 唔係我根本食唔落 ~
差唔多 8 點幾就打的走人喇 番到屋企幫埋里奧大人一齊做 table 每人一部腦 佢講我打 唔好講笑 一齊做真係快好多呢 ~
10 點搞掂哂 之後佢就做分析 咁我幫唔到佢啦 所以我就睇電視睇雜誌 me me 摩摩 12 點先瞓 ~


text:
2010年3月30日星期二
日本研修終於要完結啦... 上篇
聽日係3月31日, 係我喺日本office既last day, 7個月既研修期終於都完啦. 雖然我係日本生活佐7個月, 但自問我D日文真係無咩大進步, 聽同講方面依然係超唔掂, 唉...
呢7月個裏面當然有開心同唔開心啦. 初初黎到日本頭3個月, 每日真係過得好開心架, 返工又無壓力(因為唔駛對客, 無野要上身, 無野要follow, 淨係每日對住部電腦入數), 放假就可以周圍去玩, 不知幾happy, 當時簡直係唔想返香港咁濟.
但係三個月後, 開始homesick啦, 加上自己D日文仍然係好唔掂, 有時去買野都唔知店員同我講乜, 所以開始情緒低落. 而且公司越來越多麻煩野要我去做(尤其是同英文有關果D呀, 翻譯呀, 真係討厭...), 所以情緒越黎越差, 曾經有一段時間, 我好似有精神病咁, 每日起身都唔想返工, 完全提唔起勁做任何野, 一靜靜坐底D眼淚就會自己流出黎, 一到lunchtime就即刻匿埋一二角大喊一場, 每日放工返到屋企又淨係識喊喊喊... 果陣不知幾想即刻放棄晒所有野, 即刻拖喼返香港.
大家成日見我一放假就呢度去果度去, 好似好開心咁, 個個都話羨慕我呢種生活... 其實我唔開心又有咩人會知? 只係我唔將唔開心既野寫落blog啫... 你知唔知無論去到D幾好玩幾咁靚既地方也好, 都只係得一個人獨來獨往, 無人同我分享, 無人同我一齊經歷, 你知唔知內心其實係好寂寞架...?
生活上遇上咩困難, 遇有咩唔如意, 無人會明白我 理解我. 我成日都諗, 如果我唔係黎做野, 係黎日本讀書的話, 我估我會比而家開心(當然撇除佐經濟金錢上方面啦), 因為黎讀書的話, 會認識到朋友, 大家有共同既目標, 共同既生活環境, 有煩惱有心事可以搵到人傾訴. 但係我, 我係日本係完全無朋友, 每日都係一個人生活, 雖然我係有同事, 但同事始終係同事, 難道你工作上唔開心, 生活唔如意, 有幾咁homesick, 你可以同同事講嗎? 加上D同事又未試過"離郷別井", 有邊個會理解到我而家既感受, 明白我既困難吖?
我知我自己係好無用, 只係在外生活半年都捱唔住咁. 但我真係好唔鍾意一個人既生活呀, 食飯一個人, 去玩一個人, 開心一個人, 傷心一個人, 訓覺一個人. 當大家成日都話好羨慕我呢種生活既時候, 我內心不知幾想大嗌"我其實好想返香港呀!"
黎日本生活同黎日本旅行係完全兩回事, 大家黎日本旅行只係玩幾日, 見既食既都係日本最好既一面, 當然非常開心唔捨得走咁濟啦. 但咁唔代表你一定都會鍾意係日本生活同工作架喎, 始終生活係現實的, 唔係大家心目中諗得咁理想. 大家唔好淨係睇表面, 以為我真係返工等返工, 放假就可以去玩咁happy先得架...
待續...
沒有留言:
訂閱: 發佈留言 (Atom)


text:
每年媽咪都會為Ambrose準備華服,等佢可以响新年著吓迎吓節,同埋,最主要原因,係學校每年都有華服日,點都要預備俾佢,哈哈!除左bb時期買過嘅連身華服,媽咪之後只買過一件薄身雙面華服,一面棗紅色一面金色,估唔到呢件華服一著就三年,哈哈!無法啦,Ambrose嘅bb期肥得好快,所以買衫都要買大一,兩個碼至得;到佢大到咁上下,開始又慢番落黎,個人高左自然就拉番瘦d,所以之前買落大左嘅衫,可以著好耐!
2014年1月31日 星期五
華服@ 2014 (4y5m)
每年媽咪都會為Ambrose準備華服,等佢可以响新年著吓迎吓節,同埋,最主要原因,係學校每年都有華服日,點都要預備俾佢,哈哈!除左bb時期買過嘅連身華服,媽咪之後只買過一件薄身雙面華服,一面棗紅色一面金色,估唔到呢件華服一著就三年,哈哈!無法啦,Ambrose嘅bb期肥得好快,所以買衫都要買大一,兩個碼至得;到佢大到咁上下,開始又慢番落黎,個人高左自然就拉番瘦d,所以之前買落大左嘅衫,可以著好耐!
2014年1月30日 星期四
一家三口團年飯@2014 (4y5m)
2014年1月29日 星期三
剪頭髮(4y5m)
Ambrose咁耐以黎,都係爹爹同佢剪頭髮,出去理髮店嘅次數,兩隻手指數得哂!並唔係因為要慳家,所以自己同佢剪,而係剪過兩次頭髮,剪完後都總覺得麻麻地.媽咪唔太鍾意Ambrose剪得太短,媽咪鍾意少少長,跑起上來有飄逸嘅感覺,而且頭髮太短的話瞓醒覺就會炒埋哂,呢度飛一執果度飛一執出黎,好麻煩!出去俾人剪,通常都唔會剪到太長,仲要加埋剪碎偷薄,小朋友頭髮已經夠幼,仲要剪碎偷薄,輕上加輕,瞓醒唔炒都偷笑!所以試過兩次之後,都係自己同佢剪啱心水d!
趁就過年,早兩晚爹爹又同Ambrose剪頭髮,媽咪同爺爺都忍唔住出手剪吓,Ambrose真係威,三個人服侍佢,哈哈!爹爹話,唔知仲可以幫Ambrose剪到幾時?唔知佢幾時開始會嫌棄我地?!
醒獅遊戲派對(4y5m)
畫室於新年前後舉辦「醒獅遊戲派對」,有得玩醒獅,打鼓,仲可以做獅頭手工,媽咪知道,Ambrose一定會喜歡!個派對成三個鐘咁耐,$18X其實都幾抵!本來畫室仲有另一個小馬袋嘅手工班,兩個都參加的話,價錢更優惠,不過度黎度去d時間,真係安排唔到,所以乾脆只報醒獅算了,俾Ambrose去玩吓之餘,爹爹都可以有幾小時抖抖氣!
好彩有朋友仔都有報呢個派對,响門口影左幾張相俾媽咪,等媽咪返緊工都可以知道Ambrose玩緊d咩!不過,見到張相,先至知原來係幾個小朋友合作整一個獅頭,仲以為每個小朋友會整一個,可以帶回家玩添!有少少失望啦,但Ambrose係好開心嘅!
好彩有朋友仔都有報呢個派對,响門口影左幾張相俾媽咪,等媽咪返緊工都可以知道Ambrose玩緊d咩!不過,見到張相,先至知原來係幾個小朋友合作整一個獅頭,仲以為每個小朋友會整一個,可以帶回家玩添!有少少失望啦,但Ambrose係好開心嘅!
2014年1月28日 星期二
再買百科書(4y5m)
之前Ambrose成日都有問d水响邊度黎?佢知道有水塘儲水呢回事,但就唔係好知水塘嘅水點會黎到屋企個水龍頭度,媽咪都有解釋俾佢知,不過可能始終都無真正睇過,所以佢都成日不停咁問水嘅去向.媽咪記得之前曾經見過「自來水的旅行」呢本書,所以特地再去找找,希望可以買回去俾Ambrose具體化d咁睇,好彩都俾媽咪搵到,嘻嘻!
2014年1月27日 星期一
都是從太陽來的 & Spiderman Magical Story @ 學校書展(4y5m)
星期六學校家長日,一如以往,學校擺左一個小書展,邀請左出版社擺賣書籍.唔知點解,今年書展嘅書,非常的少!反正未見到老師,媽咪就同Ambrose去看看!點知一肚氣!
其實書就真係唔多,不過就有好多卡通人物書,當然,呢類書就一定好吸引小朋友,而且,學校嘅小朋友,大極都只不過係K3,小至兩歲,其實真係預期擺得出黎就會有小朋友睇架啦!成個書展得一個Sales,佢見到d小朋友行埋去,就會好緊張咁同小朋友講,唔好咁大力揭書,唔好整皺d書,媽咪都明白,緊張都係正常嘅,皺左無人買就蝕本,但個sales嘅態度就係最好唔好搞佢 d書囉!Ambrose只係攞起本Spiderman書,都未開始打開,個sales已經同佢講,係咪鍾意Spiderman呀?叫媽咪買丫!好乞人憎囉!就好似同媽咪講,買左先好打開睇呀!
其實書就真係唔多,不過就有好多卡通人物書,當然,呢類書就一定好吸引小朋友,而且,學校嘅小朋友,大極都只不過係K3,小至兩歲,其實真係預期擺得出黎就會有小朋友睇架啦!成個書展得一個Sales,佢見到d小朋友行埋去,就會好緊張咁同小朋友講,唔好咁大力揭書,唔好整皺d書,媽咪都明白,緊張都係正常嘅,皺左無人買就蝕本,但個sales嘅態度就係最好唔好搞佢 d書囉!Ambrose只係攞起本Spiderman書,都未開始打開,個sales已經同佢講,係咪鍾意Spiderman呀?叫媽咪買丫!好乞人憎囉!就好似同媽咪講,買左先好打開睇呀!
創意畫班@第五十七堂(4y5m)
尋日請左假,所以今日補番堂!補得堂都預左唔會係Ms Chen架喇,要就自己時間表又要就中心開放時間,如果仲要就埋老師,真係好難安排!
今堂Ambrose畫左幅大揮春「大吉大利」!一見到張揮春嘅時候,媽咪第一時間就問,吓,係得咁多架喇?爹爹話,係呀,係畫呢幅揮春咋!幅揮春,係幾得意嘅,亦好應節,而且又多一個賀年裝飾,大大張,好不熱鬧!
今堂Ambrose畫左幅大揮春「大吉大利」!一見到張揮春嘅時候,媽咪第一時間就問,吓,係得咁多架喇?爹爹話,係呀,係畫呢幅揮春咋!幅揮春,係幾得意嘅,亦好應節,而且又多一個賀年裝飾,大大張,好不熱鬧!
2014年1月26日 星期日
男拔小開放日(4y5m)
唔經唔覺,Ambrose已經K2了,好快,又要考小一喇,考N同K1似乎都唔係好耐之前的事,轉過頭,又要搞小一了,真係沒完沒了!其實媽咪都唔係一定要考名校,而以Ambrose現階段嘅情況,似乎考到直資私小嘅機會亦唔大,媽咪已經有預備要大抽獎的覺悟了,只是都想堅持試一試,始終,叫做試過,俾過機會 Ambrose,若第日大左問起爹爹媽咪,都有個交代!
男拔小,相信好多家長都想子女入到,媽咪都唔例外嘅,哈哈!不過,難矣!適逢開放日,媽咪點都要去一去睇吓,入唔到去讀,都叫入過去行吓見識吓麻,嘩哈哈!
男拔小,相信好多家長都想子女入到,媽咪都唔例外嘅,哈哈!不過,難矣!適逢開放日,媽咪點都要去一去睇吓,入唔到去讀,都叫入過去行吓見識吓麻,嘩哈哈!
2014年1月25日 星期六
挑戰Day and Night積木(4y5m)
一月份某晚,Ambrose突然摷左盒 Day and Night積木話想玩.呢盒積木,早在Ambrose兩,三歲時已經體驗過,當時嘅Ambrose沒多大興趣,通常玩完頭幾關之後,就開始唔跟圖,隨心意亂放一通,又或者叫極都唔跟圖,直接就咁亂玩就算,所以,媽咪唯有收起,諗住等佢大少少,可以坐定少少玩table game至再玩過喇!
呢一收,真係將盒積木完全忘記了,甚至乎,當Ambrose摷番出黎,個樣好似好有興趣想玩咁,媽咪都有問Ambrose,記唔記得之前其實都有玩過?當然,Ambrose都係無印象啦,仲以為份積木係新買番黎咁,哈哈!
2014年1月24日 星期五
Lego Super Heroes 76012 (4y5m)
上兩星期行過尖沙咀反斗城見到有一系列嘅Batman同Lego Movie嘅Lego放哂出黎,仲有成品做display,Ambrose見到真係兩眼發光,睇完又睇,睇左好耐都唔捨得走!佢仲揸住盒新版Batmobile,個樣勁可憐咁想爹爹買俾佢,哈哈!媽咪之前買左盒Batwing都無攞出黎俾Ambrose,見佢咁恨要,於是回到家時,終於都攞左出黎俾佢砌.
以為就咁就平息左,點知Ambrose仍念念不忘架Batmobile!於是,兩個星期後,爹爹忍唔住買左俾佢喇,哈哈!
星星老師@第二十七堂(4y5m)
延續新年嘅主題,今堂手工係整新年嘅掛飾,Ambrose嘅黏土水仙花,媽咪覺得整得唔錯,見同學仔嘅花瓣都係長條形的,而Ambrose竟然整左圓圓的,雖然唔知道老師教嘅時候係點,但感覺圓圓的其實和真的都幾似啊!可惜Ambrose嘅花少左d,如果多幾朵,會更豐富呢!
2014年1月23日 星期四
抄畫(4y5m)
今晚見有時間,媽咪攞左Ambrose一份興趣班的功課出黎做.呢個興趣班嘅功課,係optional,做唔做,交唔交都得,主要都係想train個小朋友自發攞功課出黎做(當然,Ambrose只會自發做學校的功課,興趣班的甚少自發囉).而且,呢間的功課紙上,亦從來無字句指示係要做d咩,所以媽咪有時見到都唔知做咩,哈哈!應該係老師上堂時有講,要小朋友自己記住然後回家攞出黎做吧!當揭到一頁,見到上面有幅圖,下面一個空格,媽咪都唔知咩事,仲諗住都可以唔使做了,以Ambrose記性及個性,佢都唔會知做咩架喇!正當媽咪想話收工之際,Ambrose突然好緊張話好想做呢頁.媽咪就問佢,你知道點做咩?Ambrose就話知,係要將上面幅圖,一模一樣咁畫番出黎!怪唔知得記得啦,原來,剛剛遇著佢最大興趣-畫畫!
2014年1月19日 星期日
創意畫班@第五十六堂(4y5m)
今堂繼續畫埋幅搖搖木馬,唔知係咪因為就到新年嘅關係,幅畫突然以新年做背景,有少少搞笑!老師話Ambrose畫左兩個人仔,就話呢兩個人就係佢同Matthew.真係服哂 Ambrose,畫畫都不忘死黨,好似情人咁纏綿呀!
2014年1月18日 星期六
GAPSK幼稚園(k2-k3)普通話水平考試 (4y4m)
考完兩次普通話試之後,媽咪一心諗住一鼓作氣繼續考埋GAPSK幼稚園(k2-k3)普通話水平考試,咁下學期就唔使再為考試而不斷溫書,可以專攻其他科目,又或集中訓練普通話對答拼音等.其實,經過兩次考試之後,媽咪深明Ambrose的記憶力唔多好,要佢背太多野真係有難度,而GAPSK幼稚園(k2-k3)普通話水平考試真係要背好多野,淨係詩都有十首,問答更有百幾二百題,無特定範圍,最令媽咪擔心嘅係朗讀短句呢part,因為Ambrose基本上認字好差,而呢part如果唔識字,其實係讀唔到出黎,咁即係唔使考!考試共分三大part,聆聽,對答同朗讀,媽咪其實最擔心係朗讀呢part!
等左好耐至出考試範圍,即係可以知道要溫哪十首詩,對於記憶力弱嘅Ambrose黎講,出左範圍至開始溫係好重要,但今次出範圍嘅時間遲左,減番d時間之後,發覺只有兩個月左右的時間!
Home Craft Time @乳牛紙手偶 (4y4m)
一月份某個晚上,Ambrose突然想做手工,由於時間已經唔早,加上家中SET裝手工存貨不多,有亦都製作需時,所以媽咪一度婉拒Ambrose.但Ambrose苦苦哀求,已經識得自己講話做 d好快嘅手工啦,聽到佢咁講,亦自問近年已經疏於和Ambrose做手工了,媽咪仲可以點拒絕呢?!
Home Art Jamming @ 爹爹媽咪(4y4m)
Ambrose今次畫左兩個人,見佢畫得好得意,一個人係正常的,另一個對眼的黑眼珠係一上一下,好似反白眼要暈咁嘅樣;一個伸脷向上,另一個伸脷向下.油完顏色後,反白眼的眼白竟然油左藍色,搞到都唔係好睇得清眼珠!
金獎@全港標準舞及拉丁舞公開系列賽 3 (4y4m)
Ambrose上小演員班已有一年,見佢對於比賽表演已經唔驚,又覺得好多時芭蕾舞比賽都係成組人去,就算有獎盃都係歸跳舞學校,參與學生極其量亦只有一張證書,甚至乎咩都無都試過.有感當初報小演員班係想Ambrose有多d舞台經驗練大膽d,而家佢都做到喇,上k2後時間更緊張,所以上年八月時無再同佢報名繼續參加了.
估唔到學校大匯演之後,照理無參加小演員班就應該無機會去參加比賽,但竟然Ambrose果班就有呢個機會,十一月參加跳舞比賽,跳的正是之前表演的「土人」!
美國隊長 (4y4m)
Ambrose係Batman嘅小Fans之外,其實有關Super Heroes嘅人物,佢都好鍾意,而且特別對面罩情有獨鍾!家中已有Spiderman,Batman,綠衣人,仲有蒙面超人等等嘅面罩,爹爹又買左個美國隊長面罩俾佢,呢個面罩,出奇地fit,而且只係十幾蚊,真係好抵!
2014年1月17日 星期五
星星老師@第二十六堂(4y4m)
2014年1月12日 星期日
創意畫班@第五十五堂(4y4m)
今堂比放學時間提早了近十分鐘去等Ambrose,一心諗住睇吓佢上堂情況,點知去到時竟然見到Ambrose已經執好哂野揹住個袋,一個人自己企左响counter位置等放學,都唔知佢等左幾耐,見得番佢一個人自己企又無人理,真係可憐呀!媽咪不知幾唔開心,都唔知有無搞錯!媽咪唔介意如果Ambrose早畫完畫可以早d放學,但早d放學並唔係等於可以叫佢自己企响度等囉!其實點解唔可以俾佢坐返入去是但一個位度等,咁起碼老師忙於教其他小朋友時,眼尾都望到Ambrose囉!而且亦唔會好似要佢自己一個罰企咁囉!嬲!今堂返學時明明都見跟開嘅老師响度,都好放心擺低Ambrose就走,但接放學時就已經唔見個老師,細問Ambrose之下,原來今日都唔係跟開嘅老師教佢,唔怪知得啦!分分鐘個老師以為佢係上一個鐘,所以根本都未夠鐘就要佢放學,同埋以為媽咪掛住行街遲接仔添呀!
Batman Fans (4y4m)
响馬莎見到有Batman衫,雖然無減價,但都係忍唔住買俾Ambrose!呢件其實同Gap果件差唔多一樣,都係一大個logo放在心口,不過感覺呢件比Gap嘅cutting修少少,而且,最重要係呢件有帽,而頂帽兩邊係有兩隻耳仔,有細節位,讚!
2014年1月10日 星期五
星星老師@第二十五堂(4y4m)
今堂畫班為迎接新年而以水仙入畫!估唔到呢幅畫好有中國畫feel!細問Ambrose,原來幅畫真係用毛筆畫架!d花望落朵朵都幾似吓,唔知係咪用物料印成的呢?!最鍾意Ambrose個名用紅色托底,好有中國印章feel呢!
2014年1月6日 星期一
創意畫班@第五十四堂(4y4m)
尋日有同學仔開生日會,所以畫班就改左期今日上.無刻意check係咪Ms Chen的時間,因為Ambrose話過其他老師都好好,所以,費時夾黎夾去,一堂半堂就是但補左先!
今日畫嘅係薑餅人水晶球,一睇就知真係唔係 Ms Chen教,因為幅畫係無起稿嘅,不過都無所謂啦!同埋,放假前有幅薑餅人糖果屋,未油底色,今堂都無油返!
今日畫嘅係薑餅人水晶球,一睇就知真係唔係 Ms Chen教,因為幅畫係無起稿嘅,不過都無所謂啦!同埋,放假前有幅薑餅人糖果屋,未油底色,今堂都無油返!
2014年1月5日 星期日
GAP (4y4m)
2014年1月4日 星期六
Home Art Jamming @ 聖誕老人,火箭及魚缸 (4y4m)
Ambrose又埋頭苦畫了!畫左一大餐,估唔到又畫得有板有眼!今次佢畫左聖誕老人,火箭同埋魚缸!個魚缸入面真係有魚,蟹同海草,不過就唔知點解又分左唔多顏色咁油!問吓Ambrose個魚缸點解咁大嘅,同個聖誕老人一樣咁高嘅?!佢有d唔滿意咁答媽咪,我鍾意丫麻,嘩哈哈!
書@台灣 (4y4m)
今次旅行前,曾經已經諗好左幾樣must buy items,不過發現,一大班人出發,唔係包車就係打的,無咩時間行逛,仲要帶住小朋友,完全係無shopping時間!
幸好,竟然發現入住嘅酒店樓下就係金石堂,加上最後一日行程竟然去到誠品,所以點都掃左d書俾Ambrose!
幸好,竟然發現入住嘅酒店樓下就係金石堂,加上最後一日行程竟然去到誠品,所以點都掃左d書俾Ambrose!
2013跨年旅行@台中台北 (4y4m)
今年同朋友們約埋一齊去旅行,六日五夜嘅台中台北之旅,真係好開心!第一次幾個家庭一齊搭飛機去旅行,第一次响街食左幾個鐘頭西北風等倒數,第一次六個大人抱住三個昏睡嘅小朋友行左兩個捷運站都未落到月台搭車,第一次去旅行唔見左隨身物同bb車,第一次住成二千蚊嘅酒店但一入房門就係床,仲細過東京酒店......好多第一次,好多難忘片段,好多歡樂時光!
暫時,真係無咩時間追blog寫番咁多日行程出黎!不過,點都要出一篇記錄住先!
但願,明年都可以一齊再去過旅行,目標係星馬Legoland!
訂閱: 文章 (Atom)


text:
話說以下紅色座building係我一直諗住訂既Hotel Elephant, 好彩無訂呢間, 原來周圍好靜, 唔係咁方便
我就係去錯呢個巴士站
點解顯示板無去CK既巴士呢?????
攞張飛問車站D人先知去錯巴士站, 問職員去果個巴士站要幾耐, 佢地話要坐幾個站Metro, 應該趕唔切, 但退飛要30分鐘前, 所以我網上訂張飛報廢
唔知點算之際, 見有巴士去KV, 咁改去KV啦, 不過唔係Student Agency囉
呢架巴士都無十個人, 又凍又無廁所又無WIFI
其實3小時後我見到KV呢個站但只得一兩個乘客落車, 然後居然仲有人上車, 我諗唔通未到
不過越黎越唔對路, 個巴士司機仲去左入油
幣..... 可惜我地張Data card已經報廢, 我好慌亂之下開番自己香港電話公司既一日Plan, Check下自己去左邊
老公又嚇我...... 話架車去緊德國
個一刻係堅驚..... 我地又唔識捷克話, 個度搵架的士都無, 唔知點算, 諗緊應該幾時落車好???
跟住去到一個站有好多巴士, 個度叫CHEB, 真係唔知咩地方, 附近無餐廳但有個火車站, 巴士站顯示有一班去Praha(即係布拉格)既車係10分鐘後開
我地第一件事係去左廁所先, 當然要比錢啦
然後諗緊應該番KV定去Prague, 我個一刻只想盡快番Prague
行番出巴士站見到架黃色Student Agency巴士, 比我地張飛佢博下可唔可以上車, 個職員話唔得, 要我地買過張飛, 老公猶豫, 但我叫佢即刻比錢
跟住我同佢講, 我地原本張飛可以番到Prague先refund嘛
知道自己唔可以遊KV, 求其係架車度影幾幅相就算, KV都無MUD特別啦
呢間係歐洲既連鎖超市, 我地係意大利都幫襯過, 好似香港既百佳咁
呢架Student Agency巴士有服務員派咖啡嫁, 我老公話佢成個體操運動員, 都幾靚女呀
服務員身後突出黎個度係廁所
老公攞左佢帶黎既麪包送咖啡, 佢話好窩心, 未食過咁好食既野
所以有時做人係好簡單, 唔一定追求食咩山珍海味, 只要係最肚餓既時候食最簡單既食物已經好開心
成日坐左7個幾鐘頭巴士但咩地方都無去, 唯一安慰既係趕得切退回程既車飛
總之成日就買飛退飛, 坐巴士, 唔知自己係邊
番到Prague, 市區非常擠塞, 唔怪知個個玩Prague都係行路
突然好想食壽司, 係酒店隔離間Sushi Bar食, 都係越南人開
雖然唔係正宗日本師傅, 但由於食材新鮮, 都算唔錯呀
係歐洲最後一餐晚飯, 想食法國菜呢, 又係酒店對面, Trip Advisor都有推介
一點都唔貴
頭盤試左鵝肝醬
仲有煙三文魚
Main Course係牛扒
同鴨胸
美中不足係叫得太多French Fries
加埋酒成餐唔洗HKD600, 呢個係好主觀既感覺, 係捷克食其他菜更抵啊
晚上終於睇到一場期待已久既concert,唔係Arashi, 係orchestra
呢個Hall又係超近我地酒店, 原來交響情人夢歐洲篇, 千秋師兄真係黎過呢個Hall拍呢
都係一般既歐洲演奏廳有包廂
真係好小型既演奏會, 老公話首席好似千秋師兄咁靚仔
就係呢個Hall
歐洲之旅差唔多結束, 不過對我黎講差唔多喇, 已經無力氣再玩LU


text:
創造傳奇一刻
仲有一日, 就係一個全香港人等左好耐,空前絕後,有今生無來世既日子,東亞運既開幕!
好多人或者會問,究竟香港有無能力辦咁大型既運動會呀?音語可以好肯定咁話比大家聽,We are ready!
唔信?睇下啦,你睇日本隊既訓練場地幾正?
咦,睇真d呢隊係日本足球隊喎,唔通佢地苦練三分球, 單檔及人釘人等戰術在足球場上用?勁喎!
大型運動會又點可以少得大會主題曲呢?為左紀念呢個歷史性既時刻,不如大家一齊跟住唱東亞運既主題曲吖!
東亞運超人
主唱:尹光
作曲:古曲
填詞:梁建邦
編曲:麥皓輪
講起亞運呀 人馬出眾 靈舍耍家
乒乓波我最叻 訓身拉波 馬林亦怕
玩波我最強悍 我踢波灌籃都會入
連環射正 包冇撻Q 側身西到個波都斜
燒搶去射野 平日放飛劍 夠我準咩
烏蠅都嚇到扯 對準一飛 佢成PET野
短跑無話難度 我追巴士 都幾咁辣
唔停站 我飛撲追車 飛身追到衫都斜
去香港 睇東亞運 夠晒YEAH 笑騎騎
去香港 睇東亞運 夠晒YEAH 笑騎騎
睇D好野 睇D好野 睇D好野
講起亞運呀 人馬出眾 靈舍耍家
高空跳水 有郭晶晶 我黎目及下
Super丹既強項 佢左手殺波 攞你命
姚明勁到 渣漢堡包
單手爆籃 認真正
燒搶去射野 平日放飛劍 夠我準咩
烏蠅都嚇到扯 對準一飛 佢成PET野
玩波我最強悍 我踢波灌籃都會入
連環射正 包冇撻Q 側身西到個波都斜
去香港 睇東亞運 夠晒YEAH 笑騎騎
去香港 睇東亞運 夠晒YEAH 笑騎騎
去香港 睇東亞運 夠晒YEAH 笑騎騎
睇D好野 睇D好野 睇D好野


text:
第9天, 係小木屋瞓醒後, 執齊行李就去酒店餐廳食早餐了, 環境唔差, 最難得係有三文魚, 老公等左食三文魚好耐了, 上次係食挪威三文魚, 今次係芬蘭, 我都係鍾意挪威多d!
食飽後就call的士了, 成個旅程第一次搭的士, 因為巴士太疏, 就唔到時間! 我地帶埋行李起行了, 呢度d的士真係好貴呀, 起錶都成舊水了, 不過架車又真係又大又舒服既!
我地繼續向北行, 目的地係旅遊區Sarrisekla, 呢度好多野玩架, 係香港就報左今日玩snowmobile!
一去到就要換衫, 著到成隻粽咁出發, 我同老公同一架車, 因為冇咁貴, 又可以親密d, 坐車尾一試烈火戰車感覺!
同行仲有個芬蘭女仔, 佢自己一個黎玩, 同佢傾左陣計, 原來佢媽媽係finnair度做, 佢都黎過香港架!!
我地行左好耐呀, 呢度好似迷宮咁, 唔係雪就樹, 冇人帶路真係會迷路架, 行左一個鐘左右, 去左個鹿場餵鹿, 佢地真係好得意呀, 不過對同類都幾惡架, 會爭食! 呢度有兩隻仲有角, 但教練話應該好快俾人斬了, 因為驚傷到人!
餵完後又再起行, 係樹林度穿穿插插, 估唔到會上左山, 呢度真係好鬼大呢!
快活不知時日過, 話咁快就夠鐘了, 我地玩到又攰又餓, 係附近搵左間餐廳, 食左個最貴既午餐!
之前係香港都睇到有介紹芬蘭食皇帝蟹, 但唔係周圍有得食, 所以放棄左, 估唔到黎到又俾我地搵到, d蟹真係幾鮮甜, 不過貴夾唔飽, 我地另外仲叫左個steak, 好好味呀!!
食飽飽就去搭巴士了, 又再北上去最後一站 - Ivalo, 呢度d巴士站真係完全唔起眼, 好彩我地次次都會預時間去搵定個站, 所以成個旅程都算幾順利!
終於去到最後一站了, 我地會係呢度留兩晚, 希望會睇到北極光! 第一晚會住酒店既mini suite, 有個露台可以睇到北極光, 但由於酒店得一間, 所以聽晚我地要轉房了!
係酒店放低行李後就出去超市買野了, 間超市就係對面, 好方便! 我地買左杯麵, 肉丸, 乳酪同汽水, 就係我地今晚既晚餐黎架喇!
呢間酒店冇廚房, 亦冇雪櫃, 水煲都要問reception借, 但係有私家sauna房, 我地將d肉丸放左去sauna加熱, 幾個鐘後又真係食得, 哈哈!! 而汽水同乳酪我地就放左係露台, 一個天然冰箱, 不過真係凍到結冰, 想唔結冰就係放窗邊, 開條小隙就得了!
夜晚等睇北極光, 老公話要瞓陣先, 咁得我一個係度等, 好彩係房就等就得, 唔駛捱凍! 等到一點左右, 真係有北極光呀, 仲要係勁過琴晚好多, 即刻叫醒老公一齊衝左出去睇, 我地好興奮呀, 不過呢度冇乜人, 好似係得我地兩個係大鄉里咁!
d北極光好似煙咁飄黎飄去, 好得意呀, 我地冇專業相機, 只得普通既數碼相機, 又俾我地影到少少, 其實我覺得影相係比較誇張, 現場睇係冇咁綠架!
極光出現左差唔多成個鐘呀, 雖然好凍, 但真係好值得, 因為睇極光真係要天時地利人和, 聽過幾個朋友都話去左十幾日都睇唔到, 所以我地好好彩呢!!


text:
好眼訓,真係好眼訓呀!
話說星期六9點幾就起咗身,唉!咁我就打比沙律問佢去唔去睇褲啦,點知佢話都係唔去啦喎!我哋咁樣一傾就傾到成1點,佢都放工喇,咁我哋就約咗一齊去做facial啦,之後再去Silver Cafe到整番個Tea,點知臨入去Silver Cafe之前,佢突然間話不如去隔離間唔知博愛定仁濟嘅中醫診所到睇個醫生先喎!入到去,了解過收費又一d都唔貴喎,診金40加埋兩日藥都係120蚊,如果要藥粉就130蚊!我諗諗吓,橫掂都係喇,我都睇啦!因為個肚又開始有dd痛啦!哎!個醫生都講得幾ok喎,起碼我明曬自己係咩事,唔會好似上次嗰個咁,講埋d咩邪風嗰d咁嘅嘢先啦 !不過如果佢講番國語會更加好囉同埋呢d政府嘢,又唔會勁叫你睇多幾次,同埋食多幾次藥呢!嗰晚我開始食第一次藥粉,心諗肯定我難食,因為我不嬲都唔驚飲苦茶,所以如果有人幫我煎藥,你話幾好呢!同埋你知啦,如果d粉狀嘢,沖唔開都幾難頂o家嘛!但係結果原來一d都唔難飲o家,好似比平時苦d嘅五花茶咁o家咋!ok喎!
嗰晚番到屋企,屎忽痕,走去執起衣櫃上嚟!重要襯曬一套套,識我嘅朋友都知,我每次換衫前都起碼要望半粒鐘衣櫃o家!所以搞到成日遲到呀,又要搭的士呀咁囉!唔知以為我好多衫呀!其實只係好似有d人鍾意懶床咁囉,冇意思冇意義o家,不過係都要懶吓咁之嘛!人哋嗰d叫懶床,咁我諗我呢d叫懶望呱!當然懶床嗰part我都有啦吓!就係咁一執,我竟然執到4:30囉!好疲,訓覺!
星期日,唉!12點就醒咗喇,唔夠喉囉!成個下午就陪媽咪睇微笑Pasta,哈哈!我突登導佢睇o家!所以我由第一集開始,陪佢睇多次囉!到到夜晚就去咗赤柱,因為Fiona生日,我哋入去!嘩!好耐冇見大家囉,我對上一次出去已經係中秋啦,佢哋都好關心我,問吓我嘅病況...最驚喜嘅係,我第一次燒蕉囉,哎!都幾過癮喎!由於向沙灘燒,個feel真係好正!不過到我番屋企大洗嘅時候就真係好疲囉!事關d頭髮咁長有排洗,結果我都冇等個頭乾就訓咗啦!報時~~~係2:30am囉!
今朝重要番早,7點就起身啦!想死囉!志雄今日重要放假,重要去佢到食飯,冇得早d番屋企訓,真係擔心會忍唔住,冇啦啦訓著咗呀唉!重好緊張好心急想睇微笑Pasta大結局添o家!


text:
( 6-jul-2010 tue 0.5 A/L )
今朝熱到爆燈 早餐又遲黎喎 火上加火呀 ~
番到菇場又凍到爆燈 凍到對腳就黎行唔到 真係要飲熱水先得架 ~
晏晝 OFF 呀 約咗卜友小卡去發佈會呢 ~
去到尖沙咀都唔知食乜好 又唔想食 Burger King 同老麥 附近又無茶餐廳 所以最後都係去星林居食米線 估唔到有好多位 同埋好多都係一個 OL 食嘢 我都估唔到自己咁熱天時可以食米線 但食完又唔係好熱喎 坐坐下仲覺得有 d 凍添呀 ~
好榮幸小卡比我陪佢出席呢個惠康活動發佈會呢 原來仲有其他 Bloggers 同傳媒 發佈會當中係介紹 " 史力加與 Dreamworks " 大頭公仔 又有 Bingo 遊戲玩 到最後可以同大大隻史力加影相 完畢之後再同小卡周圍影就走 lu ~
3 點 45 分就完畢 d 時間唔拖唔水 食嘢又唔係喎 大家又唔餓 但又唔見有飲嘢嘅地方 所以同小卡行無印良品 買 d 零食就走喇 我趕住要睇中醫呀 下次再約出黎食飯慢慢傾仲好過 ~
睇完中醫就買餸番屋企預備 里奧大人呢日上咗大陸 所以我 d 時間都幾鬆動 佢番到屋企就可以即刻開飯呢 ~
是日晚餐 - 生炒排骨
生炒排骨 - 唔記得係第二次定第三次煮 lu 今次好有心機慢慢整 真係好好味囉 里奧大人讚不絕口呀 ~
今晚無煮菜 因為想專心炸好 d 排骨 所以要食大大碗蘋果沙律取代蔬菜 食完凍冰冰好舒服呀 ~


text:
( 30-NOV-2016 WED )
今朝里奧大人上大陸 佢唔知摷咩 摷到嘈冤巴閉 真係勁想話佢 不過依家屋企好多紙箱 摷嘢真係好煩嘅 唉 ~
瞓到 7 點 45 分 其實好似無瞓過咁 仲瞓矮頸添 @@
諗住自己一個人會快手 d 點知 8 點 05 分先出門口 趕頭趕命 所以覺得今日有 d 熱呀 ~~~~
早餐想食甜嘢 咁就奶醬多啦 ~~
菇場唔太忙 我可以 load 相 呵 ~
Lunch time 行咗陣 之後再買車仔麵 今日食飽 d 因為今晚起碼 8 點先食飯 ~
好嘢 菇場唔忙 可以繼續 load 相 但其實揀相好攰 所以都係揀下停下 ~
今晚食婆婆生日飯 所以放工搭巴士去紅磡 6 點就到紅磡 行咗 15 分鐘唔想行 咁去麥當勞食包細薯條 再問下大食同剪髮表妹幾時到 估唔到剪髮表妹話 15 分鐘後到 丫 之得早 d 問佢啦 我唔駛食薯條 hea 坐 ~~~~~~
6 點半見到佢啦 話要食好味嘅辣魚蛋喎 咁一齊食啦又 之後再同佢去搵 Emoji 萬樂珠 不過都搵唔到 所以行去酒樓 lu ~
表妹又話好辣好好食 咁買 2 串魚蛋 1 串燒賣啦 都唔係好好食囉 好在表妹都話味道唔同咗咋 哈 不過我其實都好飽 食咗 2 粒蛋蛋同 1 粒燒賣 其實叫佢食哂去 呵
人未齊 又同佢去商場行下 不過無嘢行又番番入酒樓 咁啱家姐同姐夫都行緊去酒樓 我喺後面叫家姐個名 佢以為聽錯 哈哈 ~
差唔多 8 點開席 今晚除咗里奧大人同埋另一舅父舅母無黎之外 真係差唔多齊哂人呀 呢 10 年都係分開食飯 依家大細舅父破冰 大家都好開心啦 雖然佢地仲未傾計 但肯一齊食飯已經好好 ~
我地同大舅父一家坐 加埋大食同剪髮表妹 咁我同剪髮表妹坐嘛 叫佢除隻勞黎帶下 點知我太多肉 扣唔到呀 我同家姐話我扣唔到錶帶呀 家姐話: 得架 扣得到架 之後家姐夾硬將我 d 肉必入去 係都要扣到為止 笑死我呀 嚇到表妹死死下啦 佢叫家姐比佢隻我帶 唔好整爛佢果隻 哈哈 家姐係咁架 好似好熱心幫妳整到為止 但其實咩都夾硬來 好鬼怕佢 哈哈 ~
我大表妹仲搞笑 佢話將個女傳到大粵父到 隔咗 5 個位架 佢個女又唔太跟人 咁佢一嘢抱個女去隔離大食果度 已經喊緊 但大表妹叫大食快 d 傳比剪髮表妹 笑到我地死 個女喊緊架 仲點傳呀 真係當個女係公仔咁 ~~~~~~
今晚我超級開心呀 全程傾計又講笑 我覺得好耐無試過咁呀 笑到連佢地都問我笑咩 笑到咁開心 哈哈 ~
9 點 10 分食完 又係傾下傾下先走 我同家姐姐夫行番出去坐巴士 佢地九龍城轉車 我就可以直接番九龍灣 ~
番到屋企都 10 點幾 里奧大人又執嘢 我又執啦 想清哂 d 嘢 依家清得幾多得幾多 因為真係想有條生路行下 哈哈 ~
11 點先沖涼 抖多陣都瞓喇 ~
豬仇家米線 (中辣)
有機龍崗雞 (麻辣汁) 套餐
上湯浸生菜
( 29-NOV-2016 TUE )
呢排都係瞓到 5 點幾都醒一醒去廁所 如果一覺瞓天光就更加好呢 ~
天氣仍然凍呀 但都係着緊短袖加厚外套 都懶得拎長袖衫出黎 呵 ~
早餐食芝腿治 之後 8 卦又黎埋 佢成日話我唔轉另一間餐廳食嘢 我話因為呢度杯飲品夠熱 其實真係唔熱 奶茶咖啡係暖嘅真係好難飲 飲完好反胃 咁佢依家咪一樣成日黎 因為佢試過幾間餐廳呀 一係等好耐 一係好難食 哈哈 所以我話成日黎呢間係有原因囉 呵呵 ~
菇場忙呀 好攰添 ~
今日一定要食車仔麵呀 唔知點解突然好想食囉 ~
菇場忙下停下 難得大粒全部出 trip 點知做唔到私人嘢 @@
放工去幫里奧大人買麵包 之後去 Taste 買埋生果就番屋企 lu ~
里奧大人 7 點半先放工 好在 lunch 食車仔麵可以頂耐 d 唉 間唔中出街食係好 但成日出街食真係幾痛苦囉 ~
突然又好想食口水雞 咁去麻酸樂啦 唔想行咁遠 ~
里奧大人食飯會比錢埋單 依家好方便啦 可以八達通 咁佢嘟嘅時候 我話唔好意思呀 又要你比 佢知我玩嘢 所以佢即刻話你比丫 我話我無帶銀包 之後佢話我呢 d 人 食完飯唔比錢之餘 仲會收番佢錢 呵 但我買嘢都會比錢啦 唔係一個仙都唔出架噃 不過佢覺得用我錢嘅人 一定係我最鍾意嘅人 如果唔係好難用到我 d 錢 哈哈 ~
食完即番屋企喇 要開機洗衫呀 沖埋涼再執嘢 不過好快搞掂 ~~~~
攰呀 11 點唔夠都瞓 lu ~
野菜魷魚好難食 口感林 pat pat 嘅 得粉漿咁 仲要係開到好稀果隻咁喎
其實好想食冷烏冬 但又好想食野菜天婦羅 兩者只能揀其一 因為兩樣一齊食會好飽 唔想嘥嘢囉
就咁食野菜天婦羅又驚唔夠飽 所以食個明太子飯團 乾爭爭但幾好味 哈哈
海老天婦羅 + 炸蝦餅 + 熱醬油烏冬 (中) - 里奧大人唔鍾意食冷烏冬 唔係可以痴佢幾啖黎食都好丫 ~~~~
( 28-NOV-2016 MON )
嘩 尋晚瞓得唔好呀 成日驚唔知醒起身 放得太耐假就會咁 d 人可能覺得我放假之後個樣仲殘過之前 哈 ~
今朝都凍凍地呀 但都唔拎厚褸出黎着 因為好似之後會熱番 ~~~~
自己食早餐有 d 唔慣添 好想食熱嘢 但食唔落麵餐 所以食腿蛋治 ~
菇場忙咗陣 仲以為 hea 過啦 點知忙到爆炸 ~~~~
次次一忙就好快餓 勁想食車仔麵 點知休息一天 咁轉食酸辣米線啦 ~~~~
仍然忙到爆炸 放工都未做完 如果做埋 起碼 7 點先放工 呵 ~
番到屋企即熨衫 6 點熨到 8 點 終於熨哂 3 機衫 勁攰 ~~~~
里奧大人 8 點幾先番到九龍灣 我叫佢諗食咩呀 佢話烏冬 咁都好 我想食野菜天婦羅呀 ~
食完即番屋企喇 抖陣就沖涼 睇多陣電視 10 點半唔夠都一齊瞓喇 今日大家都好攰 哈 ~
以前同糟糟食 lunch 坐呢 d 位 我地話係面壁思過位 但如果一個人食呢 坐呢 d 位最好 唔駛望住唔識嘅人食飯 哈
( 27-NOV-2016 SUN )
今朝 10 點起身 沖涼之後就落樓食早餐 抖陣就番教會喇 ~
奶油豬好味 但咖啡係暖囉 已經小奶 但都搞到我好反胃 真係好怕飲暖嘅熱飲
里奧大人居然食番同一樣嘢
講道完畢就走喇 番屋企拎嘢就即去媽咪屋企整嘢喇 之後家姐同媽咪工人都黎埋 突然間好熱鬧呀 好開心呢 ~
工人知我會搬 所以主動話幫我抹嘢 實在太感動 請到呢個工人 係我同媽咪嘅福氣 所以我一早已經當佢係我屋企人咁看待 佢要食嘅要着嘅要用嘅 只要同我講 我實買比佢 始終佢地人工唔多 加上又無時間買嘢 我買比佢就最好 ~
家姐話佢 12 月中要番印尼 body check 聽完之後 我無哂心機 希望佢無事啦 ~
同埋佢真係好唔鍾意呢個僱主 我地點勸佢都要走 不過佢個僱主真係好衰格 爛咗花灑要媽咪工人比錢換 家姐咪話工人點解唔問番僱主拎錢 唔通冷氣機壞咗 又要佢換部新咩 衰格 ~
咁家姐比咗筆錢佢 當小小心意 因為家姐驚佢無錢用 工人話唔要 佢話未必再番黎香港 可能還唔到 家姐話番黎香港先還囉 其實比得佢 都唔係要佢還啦 但唔講個"還"字 佢就一定唔會要囉 ~
3 點一齊食 tea 食到 4 點半 食完就各自歸家 ~~~~
黑椒牛肉絲炒麵 - 味道完全唔掂呀 咁家姐坐里奧大人對面 里奧大人倒汁落鐵板 又唔叫家姐坐開 d 一倒就倒落去 嚇到家姐以為咩事 笑鬼死
炸脾紅豆冰真係好抵食 只係 $25
工人嘅雞翼炒麵 我實拎埋辣椒醬比佢 佢好開心呀 同佢相處咗咁耐 同佢食嘢 佢一定要有辣椒醬或者豆板醬架 無辣不歡 呵呵
5 點番到屋企 即刻開始執嘢喇 里奧大人一路執 一路叫自己唔好再買嘢 梗係啦 買咗咁多星矢 Figure 仲要擺喺床下底添 所以買咗其實等如無買 因為都睇唔到嘅 哈 ~
執到有 d 眼瞓 所以 7 點出去食嘢 lu 再食埋雪糕就番屋企 里奧大人做公司嘢 我就 pack 廚房嘢 好想快 d 清哂廚房同廁所 d 嘢 了咗心事 ~~~~
就咁 pack 煲同碗碟都 pack 到差唔多 10 點 好鬼攰呀 所以沖涼休息喇 ~
11 點幾瞓覺 但今晚瞓唔着咁噃 次次旅行之後都係咁 起身番工有壓力架 哈 ~
我要 4 oz 估唔到有 2 盒牛肉 定係我落錯 order 呢 因為佢有 4 oz 同 8 oz 嘛 咁 8 oz 咪有 4 盒 ?!
雖然係泡菜湯底 但都預咗唔會辣 所以加咗 d 指天椒落去 成個湯當堂辣哂呀
今次里奧大人食臘腸雞肉飯
Jumbo 芒之丸子 - 丸子好煙韌呀 但要 $59 就唔係咁值囉
有芒果布甸喺底
鮮果芒果布甸 x 2 - 呢個無咩特別
唔知係咪芒果黑糯米 姑奶去到邊間都要食黑糯米 救命 ~~~~~~
芒果糯米糍 - 都唔煙韌嘅
( 26-NOV-2016 SAT )
今朝 10 點都自然醒 lu 沖埋涼就去食早餐 差唔多 11 點幾 集運打黎話收貨 所以里奧大人要飛番屋企收貨呢 咁我都快快食啦 佢食剩大半份早餐呀 要打包比佢食 凍咗唔好食呢 ~
等佢食完就去媽咪屋企執嘢 差唔多 3 點半先食 tea 之後再去姑奶屋企整嘢 搞掂哂都 5 點幾 一出門口凍到呢 又落埋雨 仲更加凍 ~
雖然我知今日會凍 但無諗過咁凍 等我仲着 1 pc + 風褸 真係凍到滕滕震呀 ~
番到屋企即刻換床單同窗簾去洗 我要着番條 legging 再加厚風褸先覺得暖 天氣又凍又熱 真係好易病 ~~~~
去到放低窗簾就食嘢喇 唔知係咪太凍 個人好快餓咁 要等埋窗簾洗好都要個半鐘 咁我話去大快活打邊爐啦 連續兩日大快活 聽日里奧大人一定唔會再話去大快活呢 哈 ~
食完去拎窗簾 姑奶同佢朋友話去許留山食糖水 咁好啦 一齊打的番去 ~~~~
10 點幾先走 咁喺屋企樓下等 lift 嘅時候 里奧大人好愕然指住我件風褸 話原來唔跣水架 ?! 我話唔係呀嘛 玩嘢咩 等我頭先仲唔開遮 之後佢仲指住佢件風褸 話如果跣水 d 水點係會咁咁咁 頂佢 ~~~~
越夜越凍 好在無落雨咋 抖多陣就沖熱水涼 平時開 37 度 今晚要開 42 度呀 里奧大人反而話 42 度好熱 但我覺得好正喎 所以佢成日話我 冷氣開最凍 熱水沖最熱 我話佢講廢話 哈哈 ~
沖完熱水涼真係舒服好多呢 睇下電視 又 12 點先瞓 ~
里奧大人食窩蛋牛肉煲仔飯 佢一開個蓋就話熟蛋黎嘅 咁即係呢個煲仔飯 佢地擺咗喺度好耐啦
( 25-NOV-2016 FRI )
依家去完旅行 多數會請多一日休息 年紀大唔襟捱 lu ~~~~
10 點起咗身 沖埋涼就落去食早餐喇 ~
食完去 post office 整嘢 點知帶漏文件 咁唔整 lu 一陣先再黎 ~
里奧大人約咗 1 點前集運收貨 點知 1 點都未到 咁唔等喇 去埋 post office 整嘢就搭地鐵去旺角拎番部 tab 搞掂哂都 2 點 因為約咗 3 點驗眼 所以食埋酸辣米線先過去呢 ~
本來我話唔食架 但係食酸辣米線又 ok 喎 因為酸酸辣辣好開胃呢 ~~~~
去到診所啱啱好 3 點 明明 3 點先開 但我要等 3 個人先有得驗 即係早到早睇 嗚 ~
因為驗埋青光眼 要放大曈孔 所以一定要里奧大人陪我 唔係佢可以留喺屋企執嘢 ~
本來我唔想驗眼 但我發覺右眼角有嘢頂住咁 成兩個星期喇 所以真係驚有咩事 加上對眼成日濛查查 真係要去驗驗囉 無事就當買個安心嘛 ~
醫生話我眼皮炎 內分泌脂肪好多 我以為 dirty 啦 原來佢話瞓得唔好 加上我又成日喊 所以搞到對眼更多脂肪 咁教我用熱水浸棉花敷眼 每日起碼 3 次 再開埋 d 眼藥水比我 埋單 $785 希望可以 claim 得番啦 哈 ~
睇完就搭地鐵番屋企 對眼濛查查 衰里奧大人問我見到佢有幾多隻手指 我話無手指 之後佢勁快答話好喇 下次唔駛睇 可以慳番 ~~~~~~~
番到屋企又 pack 下嘢咁啦 里奧大人打極去間集運都無人聽 離哂大譜 ~
7 點幾去大快活食嘢 食完就番屋企 lu ~
沖埋涼就睇戲 里奧大人話食蛋卷 我話佢好勁 頭先話好飽 依家仲可以食得落蛋卷 ~
喺墾丁嘅恆春老街買嘅手信 唔記得幾錢 1 pack 只記得 3 pack 就平 d 但我話 1 pack 就夠 里奧大人問咗我兩次係咪只買 1 pack 佢應該難以想像我唔買呀 哈 我對太飽肚嘅零食無咩興趣 呵
佢話口感係好鬆脆 同埋好多黑芝麻好香喎 不過我話我真係食唔落 第日我試啦 真係好味道喎
睇完戲都差唔多 12 點 係時候瞓喇 ~


text:
15 Jan 2005
老實講我有少少怕走左今日個 FYP Thesis Workshop
不過由於我真係一億個眼訓的關係所以我真係起唔到身上堂
而且據我記得上一次我上堂的時候我真係唔記得佢講過乜野
我都唔記得佢講過乜野重要的野同埋有乜野 key points
到頭來我都係要係份 notes 度睇先知道點樣寫一份 Research Proposal / Literature Review 先係岩的
所以到頭來我都係覺得我自己一個人睇番佢的 notes 似乎仲實際
所以...我一來上唔到二來起唔到身三來真係唔想上
我寧願份 thesis 差少少
不過當我醒晒的時候我又係度諗
會唔會因為咁樣所以我老世俾低左一個 grade 我呢?
會唔會我本來係一個好好的 grade 但係因為咁樣無上一堂所以降左我一個 grade 呢?
如果係咁樣的話咁就真係大檸樂囉!!!
千祈千祈要希望老世做事唔好咁衝動呀.
講番今晚, 今晚係一片混亂之下, 我無機會去到第二場.要推遲好多先得.
我地一班飯團人就去左 Fat Angelo's.....隔離個間百里鮮食任食火鍋.老實講, 野食都算ok 的, 不過唔知點解我總係覺得第一火鍋好似好少少, 可能因為佢的飲品好飲好多同埋佢的豉油有炸蒜片食
不過都係廢 points, not the main points.
夜了, 眼訓, 聽日仲要補我唯一的習.再見.


text:
17 Mar 2003
尋晚仲以為好醒, 唔番中大, 諗住係屋企好訓d, 點知到左成兩點幾先知原來聽朝早八點半會有一個 globalization 的 tutorial, 即時PK. 仆倒去上床訓覺, 訓都訓唔切咁.
今朝, 都係遲左, 算, 遲少當早 (輸少當贏?!).之後即刻番宿訓一陣, 好左好多.然後上Banner, 果然有番一定程度的難度, 尤其係我地的 Banner 咁鬼簡單...全人工~ 好彩我地醒, 一齊諗到同一個方法, 吊上去.Yeah. 然後食李慧珍意粉, 貴野果然係好食d.
跟住就係 Remote Sensing of the Environment. 好彩無乜野, 唔係好訓, 都幾好.然後就係等 Vincent 打波, 撞鬼, 佢個 CCGRM 會天光開到天黑, 好彩我都好乖仔咁睇左兩三頁 references.
七點, 都仲未食飯, 就要到 O camp 傾莊.好唔情願咁做左福利部的一員, 唉.其實我真係想做節目部, 無奈係同個度的人唔會夾得去邊, 所以...
有好多野真係人夾人緣, 係鐘意就會鐘意, 係唔鐘意的話你點逼我都唔會想做.而且, 我又覺得如果同個一班人唔係夾得來的話, 又...咁做乜野要逼自己去做一個 O Camp 呢? 唉, 我最怕就係同一d 自己完全唔鐘意的人係埋一齊, 仲要係如果自己有得揀的話, 我會更 "dum" 心
但係我又唔想做出版咁頹....做出版真係會好廢, 好似唔係 O Camp 的一 part 咁!
唉...又一個令我唔知點算好的問題.人生都已經夠晒多問題架喇.
夜晚同阿 Rose 同 Wendy 一齊狂歡, 好開心呀! 真係好耐都未試過咁樣笑到有氣都無訂抖, 笑到牙都甩~
唉
好想有一個大少少的房


text:
尋晚老公睇到有個人一次過放左3架,因為好少人會咁做,老公就問我Bid唔Bid好?我梗讚誠佢Bid喇!老公想Bid心又,但又唔係佢喜歡的,跟住我就同佢分析,如果呢個價有3架都算平,而且又少人一次過放3架,之後佢就落Bid,當然我有定叫價高位多少,over左就唔Bid.
我見佢好緊張,個樣成個股民咁!原來有個人set左自動叫價,但最後都係老公高過佢個自動叫價,點知在結束前十幾分鐘殺出一個出價又高過老公又set左自動叫價,但係再出價就高過我地target,所以放棄左.
今晚老公又上去睇,又比佢睇到一架絕版,兼且好少好少人放既,之前老公Bid過一架(老公上網Bid巴士)〞,但係佢又係唔知點,我與高達叔叔都覺得Bid得過,有我地精神上支持梗係落Bid喇!
這次又係有一個人與老公相爭,老公落Bid佢又落Bid,戰況十分激烈,最終勝利者係屬於老公既~yeah!
老公話這個競投者,亦都有Bid綠色果架,不過又係有人價高過他,所以我地推段他是與老公一樣想擁有2架,但奈何2架叫價都有人高過他,可能再落Bid就over target,他唯有2架都放棄.
競投成功後,我立即電郵聯絡賣家,賣家好快就回覆明天電聯相討有關事宜,但唔知幾點打嚟呢?你知喇老公訓到咁晏,一陣人地打嚟佢又未訓醒好似唔係幾好嘛!


text:
2015年5月2日 星期六
剝智慧齒記
其實係讀大學時個牙醫已經叫我剝
但當時我覺得佢都無痛無盛, 梗係唔搞佢啦
但跟住個幾年開始就間唔中會腫
牙醫就話係因為我下面既智慧齒訓左係到生唔到出黎
之後佢同前面個大牙中間個牙縫成日就zip左D野食係入面
一刷唔乾淨就會發炎
牙醫仲話, 除左發炎, 最驚係會蛀埋前面者大牙
咁到時就連隻大牙都保唔住
我已經係無咩牙可以咬野食, 所以D大牙對我黎講係好珍貴
再加上, 隻智慧齒開始越生越多, 有D頂住我前面隻牙
最後, 我就決定要剝
牙醫都好好, 佢話因為我2隻智慧齒都算近神經線
所以一係去專科到剝, 一係去菲臘牙科到剝
因為近神經線, 一唔小心整到就會有機會無知覺
所以都係決定搵專科..始終, 菲臘牙科做手術既都係學生
都係俾多D錢...買個安心啦
首先, 我係牙醫到照個360度既x ray
張x ray真係睇得好清楚
牙下面個條白色線就係神經線
一望就睇到隻智慧齒同佢真係幾近下
最後我決定剝哂上下智慧齒
牙醫話一齊剝一黎平D XDDDDDDDDD
Total: $4300
二黎, 如果只剝下面, 有機會上面隻智慧齒會成日頂到下面
加上, 智慧齒留黎都無用, 只會蛀
做好哂檢查, 就BOOK日子~好彩個專科醫生每個都有一日會黎我個牙醫個診所到做手術
咁我就book左4月尾既一個星期五下午做
到做個一日, 牙醫已經千叮萬囑叫我食飽D先好去
所以我食飽飽, 就去到
首先牙醫好好, 會俾2粒消炎藥同止痛藥俾我食左先
再簽左同意書
等左一陣, 見到前面出黎個阿伯面都腫哂就嚇一嚇
不過, 馬死落地行, 都要去家啦~
入到去, 個專科醫生就講多次個手術既風險
我見佢講野都木無表情, 睇黎佢已經做到熟哂, 段野都講到爛
咁一開始, 就打麻醉針
雖然, 我係之前杜牙根時已經打左N咁多次
但其實都仲會驚痛
我又無勇氣叫個牙醫幫我查定D麻醉藥膏係個牙肉到先
首先打下面牙肉, 打三支, 都接受到個痛
到上面, 打2支..但呢2支真係超級痛
痛到想死
過左最痛苦既時候, 我都安心D
跟住就等個麻醉藥發揮功力
一等就等左10MIN
之後就開始
正當我諗住高枕無優既時候
突然牙醫好大力咁係咁"叫"我隻牙
個時我都唔知佢係剝緊我上面個隻定下面個隻
後黎先知係剝緊上面
不斷聽到骨裂開個隻聲音
佢不斷"叫"同用儀器好似磨隻牙
我雖然唔覺得痛
但感覺到佢私既力同聽到D聲就覺得好驚
最後, 佢幾時剝左上面個隻同下面個隻我都分唔到
因為佢做既野好似都一樣
最後, 到佢逢線個下我先知原來剝左下面
反而, 逢線個下有D扯扯地
唔係咁舒服
一逢完, 居然就話做完啦
全程都不過係半個鐘
太快了~
個醫生最後就話好順利, 無整到條神經線
最後, 腫住半邊面出去
醫生開左止痛藥, 消炎藥, 同埋漱口水俾我
一開始要咬住個棉花
反到去每隔2個鐘左右要換一次
我覺得換棉花係最horrible
因為要將個紅淋淋既棉花拎出黎
我一共換左3次先無再出去
護士教我話每次拎走個棉花後, 要睇住佢有無再流血, 如果只係沉沉下就由佢
但如果係湧出黎就一定要再咬棉花
我咬到差唔到9點先止到血
幾驚止唔到要去急診室
5個鐘後左右就開始麻醉藥會散
個時開始覺得有D痛
不過我個隻痛係好似瘀左俾人係咁桉個隻痛
但個痛都接受到
第一晚咩都無食, 同埋只可以入, 唔可以出
即係只可以吞口水, 唔可以吐出黎
因為吐個下有機會搞到傷口凝左個血塊整走埋
咁又會再流過血
個晚好攰, 就即刻去訓
到第2,3日, 塊面開始慢慢消腫
好好彩, 我無越黎越腫
我唔知係關醫生個手勢事定係關個人既體質
頭幾日都係食D流質野e.g.粥同雪糕
同埋個口唔太開得大
其實, 我終於明點解醫生叫我準備多D雪糕
佢地話因為腫所以對凍野有感覺D
但我覺得, 雪糕一入口就會變液體, 唔易ZIP D野食落個傷口到
再加上雪糕有糖份, 都叫頂得住個肚餓
到第4日, 我已經去左返工
已經無咩腫, 就咁睇係唔太覺
但自己會覺得個牙肉都係腫
同埋模都會覺
一星期後, 去拆線
上網睇有人話好痛
我真係完全唔覺
入到去, 同醫生吹左幾句水後
只見佢拎住個交剪, 2下
唔駛20秒, 就話搞掂
我諗: 下? 佢有掂過我家?
佢之後話我埋口都埋得幾好
叫我要刷下個位, 因為下面有個洞, 好易跌D野入去
我問佢: 咁最後個位係會漲起定係平家
佢話係平
我都諗咁都好D
後黎, 開始食返D固體D既野
真係會跌落去個洞到
一開始想用牙籤剔佢出黎
但發現一黎太暗睇唔到
二黎好驚牙籤篤到佢流血
所以, 我發現含住個水係咁用水既衝力就可以將個洞D野食沖返出黎
希望個洞快D消失
咁我就可以真正既高枕無優
另外, 成日見人係網上問: 隻智慧齒無痛, 又係橫生, 駛唔駛剝
我另一邊就係咁, 未生出黎, 又無發炎
但我都諗住剝
其實我覺得既然剝牙個價錢我都俾到
我就想一勞永逸
唔想成日好似有個計時炸彈係到
唔通到佢痛, 發炎先整?
到時又唔係即刻話剝就剝得
咪自己攞苦黎受
再加上有機會佢一直蛀緊前面個隻, 如果到後黎先發現可能就太遲
我就寧願用一個星期既辛苦, 換取一生既安樂~
當然, 有好多原因, e.g. 錢,驚 搞到好多人都唔想面對隻智慧齒
但想講, 其實剝智慧齒真係唔咪咁horrible, 反而好多人係俾自己嚇到自己者~
13 則留言:


text:
2008年7月31日 星期四
嗌交
今日教D伯伯野時
有個婆婆因為等得太耐,見我教左個伯伯野好耐
佢終於忍唔住開口鬧個伯伯
話佢IF佢想學得咁詳細就要去上50雞個D堂
而唔應該阻礙到其他同學問野
之後個伯伯聽到就老羞成怒
講返個婆婆佢根本無阻止到其他同學問野
就係咁佢地係到嘈嘈嘈
我都唔知應該講咩好
好彩仲有兩個伯伯係到..佢地就做和事佬
雖然最後佢地都同左對方道歉..但..我都覺得好對唔住佢地
之後就去補習,講起個兩個小朋友就嬲
屙屎啦佢地
完全無心機上課
個女既我講咩佢就係到當玩
個男既仲衰..成日都隅隅地
都唔知佢係咪食錯藥
我返去就唔做,唔係命都短幾年
教D婆婆中文英文仲好
人工仲要高過佢
我駛鬼受佢地氣
ANGRY
2008年7月30日 星期三
清道夫與小綿羊
前幾日我睇我網友既BLOG時,
佢UPLOAD左一輯新相
我從未親眼見過綿羊,睇完D相搞到我好想去睇下
可惜呀..香港應該無綿羊睇掛
可能咩音樂農莊有既..
今日我爸爸買左條清道夫返黎
好醜陋..同小綿羊簡直差天共地
2008年7月28日 星期一
熱到融
今日真係熱到HIHI
係太陽下面行我真係以為我會融到剩返一灘水
仲HIHI都係我偏要係咁熱的天氣下黎個樣野
FUCK!
不過今日下午係涼浸浸的冷氣下訓左晏覺
之後起身後煲埋最後個集MODEL
可能今次睇得太快太密了
睇哂成個CYCLE都無咩印象同感覺
今日又煲命中注定我愛你
好失望囉
一開始聽肥婆講話係主要講BB,好溫馨所以先睇
點知對上個集佢個BB就無左
頂,咁邊有BB呀
而家又講返愛情
我有興趣睇真係有個BB個D呀嘛
好似三個爸爸一個媽媽,美妙人生
呢D先真係講BB,真係溫馨家嘛
但我己經睇到第十幾集,唔睇咪對唔住我自己
頂~~
之後呢,開估上次無奬問答遊戲既答案
第一張其實係面膜,唔好意思,唔係信封信紙囉
第二個張係鳳梨酥
己經FINISH啦..本身我都諗住留返一塊俾你家澍澍
點知我FAMILY同我食哂,我都係食左2塊半ONLY
不過真係好好味
因為無答中既關係,所以水水既手信你地想要就自己同佢去REUNION啦
呵呵呵呵
差少少唔記得左講
今日我個BAR去左書展
用左3,4百蚊咁啦
多錢過你地少少咁啦
我做到HIHI都無3,4百蚊
佢唔識賺就識用左3,4百蚊咁啦
又用左百幾蚊買左個4G既手指咁啦
你地恨都恨唔到家啦
2008年7月27日 星期日
飛簷走壁
琴日我爸爸係屋企打蠟,
點知晨咁早全家已經逃之迗迗
得我仲係床上訓到成隻豬咁
我爸爸佢早就準備左我既早餐
佢就拋去我張床,我就連牙都未刷就係床上finish我美味既早餐
之後無野做就唯有再訓過
我起身時成點仲係無人理我
我係張床過左我lonely既3個hour
之後我太急,終於忍唔到要走落去去廁所
我貼住wall,用最少既步伐走到去廁所
解決完之後雖然好舒服,但..諗諗下
最後,我唯有係廁所等我家人有d良心返黎送飯俾我食
我係廁所到玩手提電話game,痾尿同痾屎,訓埋覺佢地都未返
3hour後,我ma ma終於返黎了
佢就將我既lunch運到廁所之後又落荒而逃了..我又再次俾世界偉棄了
我係埋廁所finish完我既lunch之後就好lonely
個到有報紙,有電話
過到去我就唔lonley
所以我就密謀點可以用最少步伐可以行到過去
但就要飛簷走壁(下圖所示)
經過我幾番努力,終於到左,呵呵呵呵
之後我就好舒服咁睇報紙同吹水
但..想唔認老都唔得,個晚訓覺後就腰酸背痛
呢d咁勞動既野都係唔適合我
2008年7月25日 星期五
手信~~手信~~
BECKY終於進貢佢既台灣手信了,好你地少少咁啦
so..你地都係等水水既手信啦
仲要快d同水水reunion先有bor
派傳單
今日又要出去派傳單了,
雖然今日拎左好細疊,但都係派左一半都無
都係因為係葵芳MTR派
個到己經有好多人派傳單
D人又點會拎
但今次派傳單可能有收穫過上次
因為今次有個婆婆好似好有興趣
但係呢,有個女人勁鬼異囉
我首先無睇到佢,
但佢企係我面前,望住我
我以為佢想要張傳單,咁就俾佢啦
咁佢又同之前個婆婆一樣問我咩黎家
咁我就介紹話D電腦班..BAR BAR BAR呀
佢又好似好有興趣,咁我講多幾講佢就無啦啦問我
你讀到幾年級呀,我本身好細聲講大學
之後我即肯改口話中七
之後佢又好興奮話我都睇得出你讀得幾多書家啦
之後佢又問你住邊呀,派傳單幾多錢呀,你有無兄弟姐妹,
你份工做到幾時呀
我諗,關你Q事呀
之後佢就入主題話咩佢有個侄女可以幫我搵工
我話唔駛啦,我呢份做完個SUMMER就要返學
之後佢就走左
過左無耐佢又走返出黎,我諗你唔係又想煩我呀
佢行過我身邊又問你爸爸媽媽做咩家
我又諗,FUCK,我爸爸媽媽一定唔會做你呢D野
正碧棋!!
就是這樣了
之後我諗返,我FORM 5幫SA SA派傳單時
都有個女人係到問我咩佢公司都請人,叫我去IN
呢D女人都唔知做咩家
好心佢地就醒D啦
搵到搵個蠢D家啦
搵我呢個咁精明既人
你估我仲係十幾歲既妹妹仔家
FUCK!
2008年7月24日 星期四
全世界得一隻既熊仔
ANTM CYCLE 10
琴晚忽然覺得TVB唔播ANTM實在太CHEAP啦
但又係得個死人土豆有,出左名慢
搞到我又無MOOD睇
但都俾我睇左第一集
今日返到黎,煲埋二至四集
但睇左咁耐都無邊一個特別鐘意
個個樣都唔係好靚,SO CHEAP
之後就去睇邊個係WINNER
SUPRISE
到左第十季終於出到個大碼冠軍
不過影相就唔係太肥,只係平時睇落好肥
亞軍同季軍都OK,亞軍個個影相幾好睇
但又係真人唔係太靚
不過睇完賽果又有無MOOD再睇
2008年7月22日 星期二
想死
完左電腦班,己經好TIRED了,
因為今日係星期二呀,無得坐
之後去M記食左LUNCH之後就去補習了
點知一去到就有車,SO..早左成差唔多9個字就到左
點知佢到又鬼咁荒蕪,得幾橦BUILDING,商場都無個
之後就唯有係出面曬住企左成半個鐘
去到好彩係係房間補,佢MA MA都無坐係隔離
個女仔就坐唔定,但應該都OK掛,後面佢就比較唔耐煩
2008年7月21日 星期一
郁悶~
OH MY GOD~~
我都仲未搵到佢部電影,我都仲未睇,
佢就要摺埋2年,
2年,話長唔長,話短唔短
到個時,我都唔知係咪仲存在係呢個世界上..
好緊張呀,聽日就要..嗯~~~~~~~~
睇我點死
2008年7月19日 星期六
買MON
今日又晨咁早被我個FAMILY嘈醒,真係一日早過一日,唉~
佢地今日嘈買MON既問題,之後我細佬終於屈服係我MA MA淫威之下
去左飲茶,之後再去買MON
我就上網睇咩牌子好,太苦腦了
網上D人講既野都唔同,
一D人話個個牌子好,但一D人又話唔好易壞
或者售後服務點差,搞到我都好擔心
但佢地有D人都講左D比較有為既野
例如要睇部MON既PANEL而唔係牌子,因為可以同一個牌子唔同型號個PANEL都差好多
仲有就係一定要包0死點同光點,
雖然我唔係好知道咩叫光點,但BUY時係唔係到嘈左要一定無死
之後睇左咁多POST都總結到少少野既
好似最多人用SAMSUNG,但應該相對會貴D掛
之後PHILIPS聽講都唔錯
如果要便D就係TOPCON同VIEWSONIC,
睇黎我都係買呢2款
因為我又唔需要色彩好靚,最緊要係耐用
反正我平時做野都唔需要太講究色彩,終至比我舊個MON好我FAMILY就會滿足
不過就睇下我屋企人今日有咩收穫
2008年7月18日 星期五
返工
因為蕩蕩下午去左返工,我無得發表偉論,所以我唯有寫BLOG.
份工幾好呀,雖然返得少,但幾開心,
我諗呢份係我做過幾份入面最無咁辛苦既工掛.
最先個份人流統計員就唔計啦,太MINOR了,同埋得個累字.
之後個份工廠-.-|||,雖然賺到唔少錢.但...個D錢有血有淚的...
同埋係班師奶入面梗係有D格格不入,因為我實在太YOUNG了
之後份PART-TIME元氣,雖然做得唔長,但..就係咁囉,你明我明,係咪?
之後就係呢份,D同事都好KIND,
無解啦,佢地做開呢行係比較仁慈,我唔識既野佢地都會教我..
比起蕩蕩,我覺得自己好幸福.
好似佢比同事排斥,所以佢成日係LUNCH TIME打黎同我吹水,
不過我都好明白佢既,有個咁既大粒野,POOR~
雖然份工都無咩大問題,但成日要TALK TALK TALK.
第一日真係唔得,頭2個HR我覺得我把聲己經越來越細聲啦,仲係到狂飲水.
但星期二同四就好D,反正我都係得閒先講幾句,
但無得坐囉,要行黎行去
不過返左個幾星期,好似己經習慣了.
同埋知道原來D伯伯同婆婆都唔係太難教,仲好好人,會問你凍唔凍,
AND我唔識答佢地問題都無鄙視我
最鬼異係佢地都好IN,有個伯伯拎左個記憶卡同個CARD READER俾我叫我幫佢插,
我梗係唔識啦,為免個伯伯係到鄙視我,我啦啦聲去問人,
又有想學寫網頁-呢個就BECKY唔識..
SO可想而知D伯伯同婆婆幾好學AND有錢,一堂要50雞的
至於今日,上午教左個學生WORD同小畫家,
都唔知係我太TIRED定呢2個科題太悶,我都唔咩想出聲..個學生講野我都唔咩想講野,太頹了
不過之後先最頹係要派傳單,係葵興MTR前派..
阿SAM知道之後細細聲同我講叫我唔駛派走佬-.-|||,咁會唔會衰左D??
雖然我唔咩LIKEY,不過賺人錢梗係要做返D野
我從中做左個非正式的統計:原來男人拎既機會高好多,我既結論係因為我太美麗了
SO EVERYBODY,如果你地要派傳單就專派俾男人,不過以你地咁既身材...咁就..算吧啦
之後呢,有2個人問過我路,答到1個人
不過有一個,可以叫阿禪既人,
佢叫我派傳單就入D派,因為有蔭,唔會曬
同埋有人會拎左你既傳單會講唔該,真係咩人都有
訂閱: 文章 (Atom)


text:
蟹捧壽司 / 蟹籽軍艦
( 13-MAY-2016 FRI )
今朝里奧大人同客上大陸 所以又要早起身 咁我都 7 點 45 分先起身 想瞓多陣 ~
尋朝見到有隻白鴿喺冷氣機頂 仲有隻蛋添啊 但趕住番工影唔切 我尋晚放工再望 唔見咗隻蛋 仲以為大風吹走咗 但里奧大人放工見到隻蛋喺度 不過唔同咗位置 咁今朝我再望啦 隻白鴿同蛋仲喺度呀 所以真係要影低去 因為我第一次見到咁嘅情況咋 ~
用手機影 鴿與蛋共存
用相機影 完全唔知有隻白鴿喺度 我諗住對焦落隻蛋度 隻白鴿都會睇到 點知睇唔到 哈
個肚谷住谷住 咁食通粉餐 因為想落多 d 胡椒粉暖暖肚 不過 d 胡椒粉係完全無味囉 嗚 ~
明明諗住拎定公司卡出黎 點知拎咗個鎖匙包出黎 好在臨尾覺得好似拎錯嘢咋 唔係以為唔見咗呢 ~
真係好邪 笠笠同家姐同一時間問我係咪每月一到 笠見我咁靜 多數係每月一 但其實只係我無心情講嘢 咁我問家姐點解又咁問呢 ?! 佢話我無比 pokopang 樹葉佢 我話比咗 2 次喇喎 @@
Lunch 食合桃包 因為尋晚買咗個大合桃包比里奧大人 佢食唔哂就 share 啦 又幾好味喎 幾多合桃 ~
好攰呀 終於每月一到 感恩聽日放假 唔駛又請病假呢 ~
好在有暖手袋 敷住就舒服好多 之後仲瞓咗 10 分鐘 好在覺得熱咋 唔係有排瞓 實比人發覺呢 ~
今日里奧大人 4 點幾番到九龍灣 係咁問今晚食咩 其實我都唔敢答佢住 費事之後食唔到嘛 所以叫佢唔好成日問囉 @@
感恩放工都無咩點痛 所以去秋月居 食完即番屋企沖熱水涼喇 ~
個肚有小小肚 所以 10 點半都自己瞓先喇 ~